vnews - Adheeb ah nurakkaleh kurimathi vedhaanethee Nasheed kanboduvun faalhu kuravvaifi\nއަދީބަށް ނުރައްކަލެއް ކުރިމަތިވެދާނެތީ ނަޝީދު ކަންބޮޑުވުން ފާޅުކުރައްވައިފި\nކުރީގެ ރައީސް މުހައްމަދު ނަޝީދު -- ވީފައިލް ފޮޓޯ\nޖިނާއީ ބޮޑެތި ކުށްތަކެއް ސާބިތުވެ 33 އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ ކުރީގެ ނައިބް ރައީސް އަހްމަދު އަދީބަށް ނުރައްކަލެއް ކުރިމަތިކުރުވަފާނެތީ ކުރީގެ ރައީސް މުހައްމަދު ނަޝީދު ކަންބޮޑުވުން ފާޅުކުރައްވައިފި އެވެ.\nރައީސް ނަޝީދު ކުރީގެ ނައިބް ރައީސް އަދީބަށް ކުރިމަތިކޮށްފާނެ ކަމަކަށް ކަންބޮޑުވެވަޑައިގަންނަވާ ކަން ހާމަކުރެއްވީ މިއަދު ރައީސް ނަޝީދު ކުރެއްވި ޓްވީޓެއްގަ އެވެ.\nރައީސް ނަޝީދުގެ ޓްވީޓްގައި ވިދާޅުވީ ޖަލުގައި ހުންނެވި އަދީބްގެ ރައްކާތެރިކަމާ މެދު ކަންބޮޑުވެވަޑައިގަންނަވާ ކަމަށެވެ. އަދި ވިދާޅުވީ އަދީބު ހާމަކުރައްވާފައިވާ މައުލޫމާތުތަކުގެ ސަބަބުން ރައީސް އަބްދުﷲ ޔާމީން އަދީބަށް ގެއްލުމެއް ދީފާނެ ހުރިހާ ސަބަބެއްވާ ކަމަަށެވެ.\nކުރީގެ ރައީސް މުހައްމަދު ނަޝީދުގެ ޓްވީޓް\nރައީސް ނަޝީދު މިފަދަ ޓްވީޓެއް ކުރައްވާފައި މިވަނީ އެމަނިކުފާނުގެ ވެރިކަމުގައި ކްރިމިނަލް ކޯޓުގެ ކުރީގެ އިސް ގާޒީ އަބްދުﷲ މުހައްމަދު އެކަހެރި ކުރި މައްސަލާގައި ދައުލަތުން އެމަނިކުފާނުގެ މައްޗަށް އުފުލި ޓެރަރިޒަމްގެ ދައުވާއާއި ގުޅިގެން ކޯޓުން ކޮށްފައިވާ ހުކުމާ ގުޅޭގޮތުން އަދީބް އިއްޔެ ސުޕްރީމް ކޯޓަށް ފޮނުއްވި ސިޓީއާ ގުޅިގެންނެވެ.\nއަދީބްގެ ސިޓީގައި ވިދާޅުވީ ރައީސް ނަޝީދުގެ މައްޗަށް ދައުލަތުން އުފުލި ޓެރަރިޒަމުގެ ދައުވާއާ ގުޅިގެން އިއްވާފައިވާ ހުކުމް ލިޔުއްވާފައިވަނީ ފަނޑިޔާރަކު ނޫން ކަމަށާއި އެ ހުކުމް ލިޔުއްވި ފަރާތް އެމަނިކުފާނަށް އެނގިވަޑައިގަންނަވާ ކަމަށެވެ.\nއަދީބްގެ ސިޓީގައި ވިދާޅުވީ ކްރިމިނަލް ކޯޓުގެ ކުރީގެ އިސް ގާޒީ އަބްދުﷲ މުހައްމަދު އެކަހެރި ކުރި މައްސަލާގައި ރައީސް ނަޝީދުގެ މައްޗަށް ދައުލަތުން އުފުލި ޓެރަރިޒަމްގެ ދައުވާއާއި ގުޅިގެން ރައީސް ނަޝީދު 13 އަހަރަށް ޖަލަށް ލުމަށް ހުކުމްކުރީ ސަރުކާރުގެ ރޭވުމާއި ނުފޫޒުން ކަން އެނގިވަޑައިގަންނަވާ ކަމަށެވެ.\nއަދީބު ވިދާޅުވީ ރައީސް ނަޝީދަށް އިއްވަން އޮތް ހުކުމްގެ ފުރަތަމަ ޑްރާފްޓްގައި އޮތީ 10 އަހަރުގެ ހުކުމެއް އިއްވުމަށް ކަމަށާއި އަދި ހުކުމް ތަންފީޒު ކުރުން ތިން އަހަރަށް ފަސް ކުރަންވެސް ހުކުމްގައިވާ ކަމަށެވެ. ނަމަވެސް ހުކުމްގެ ޑްރާފްޓަށް ބަދަލު ގެނައި ވަކި ފަރާތަކުން އަންގައިގެން ކަމަށާއި އެ މައުލޫމާތު އެނގިވަޑައިގަންނަވާ ކަމަށްވެސް ވިދާޅުވި އެވެ.\n"އަޅުގަނޑަށް އެ މައުލޫމާތު އެނގެނީ އަޅުގަނޑަކީ އެއިރު ދިވެހިރާއްޖޭގެ ޓޫރިޒަމް މިނިސްޓަރު ކަމަށްވެފައި ސަރުކާރުގެ ވަރަށް ގިނަ ކަންކަން ހިނގަމުން ދިޔައީ އަޅުގަނޑުގެ އެނގުމުގެ ތެރެއިން ކަމަށްވާތީ އެވެ." އަދީބުގެ ސިޓީގައިވެ އެވެ.\nރައީސް ނަޝީދުގެ މައްޗަށް ދައުވާކުރީ ކުރީގެ ޑިފެންސް މިނިސްޓަރު ކާނަލް މުހައްމަދު ނާޒިމް ހައްޔަރުކުރުމާ ގުޅިގެން ރައީސް ނަޝީދު ފެއްޓެވި ސިޔާސީ މަސައްކަތްތައް ހުއްޓުވާލުމުގެ ގޮތުން ކަމަށްވެސް އަދީބްގެ ސިޓީގައި ވަނީ ފާހަގަކުރައްވާފަ އެވެ.\nއަދީބް ވިދާޅުވީ ރައީސް ނަޝީދުގެ މައްޗަށް ހުކުމްކޮށްފައިވަނީ ފަނޑިޔާރުންނާއި އަދުލު އިންސާފުގެ ދާއިރާއަށް ނުފޫޒު ފޯރުވައިގެން ކަމަށެވެ. ސުޕްރީމް ކޯޓުން ފުރުސަތު ދެއްވައިފިނަމަ އެކަން ސާބިތުކުރެވޭ ވަރަށް އެމަނިކުފާނުގެ އަތްޕުޅުގައި މައުލޫމާތު ހުރި ކަމަށްވެސް ވިދާޅުވި އެވެ. އަދި ވިދާޅުވީ މީހެއްގެ މައްޗަށް ހުކުމްކޮށްފައިވަނީ ޝަރީއަތަށް ނުފޫޒު ފޯރުވައިގެން ކަމަށް އެނގޭ ހިސާބުން އެމައްސަލައެއް ބެލުމަކީ އަދުލު އިންސާފު ގާއިމުކުރުމުގެ އެންމެ އިސްފަރާތުގެ ހައިސިއްޔަތުން ސުޕްރީމް ކޯޓުން ކުރަންޖެހޭނެ ކަމެއް ކަމަށް ގަބޫލުކުރައްވާ ކަމަށެވެ.\n"ވީމާ ރައީސް މުހައްމަދު ނަޝީދުގެ މައްޗަށް ކުރައްވާފައިވާ ހުކުމުގެ މައްސަލަ ތިޔަ ކޯޓުން އަލުން ބައްލަވައި އެ މައްސަލައިގައި ކަންހިނގާފައިވާ ގޮތް ސާފުކޮށްދިނުމަށް ޝަރީއަތަށް ހާޒިރުވުމަށް އަޅުގަނޑަށް ފުރުސަތު ދެއްވުން އެދެމެވެ." އަދީބުގެ ސިޓީގައި ވިދާޅުވެފައިވެ އެވެ.


ގޮއްޔެ ( ބާބު 2) ފުރަތަމަ ބައި – Esfiya\nވަކިވީ ލޯބިވާ ޔާރާ\nފޮނި ހަދާން ތަކުންހިތް ކަތިލަމުން\nދުރުވީ މަޖުބޫރަކުން ޔާރާ\nނެތް އިންތިޒާރެއްގެ ވާހަކަ ބުނަމުން\nދެން ނުވެސްފެންނާނެތޯ ޔާރާ\nގާތަށް އައިސް ކިހާލޯބިން ދުރުކޮށްލަމުން…………………\nއިބާރާތްތައް އެކުލަވާލަމުން ދޭތެރެ އަކުން ހުއްޓާލުމަށް ފަހު ކިޔާލިއެވެ، އަލުން އާ ބައިތެއް ލިޔެލިއެވެ، ހިތްހަމަ އެއް ނުޖެހުނެވެ. ގަލަމުން ކަނޑާލައިފިއެވެ. މިރޭގެ ކަންތައް މިހިރީ ފެށިފައެވެ. ސިޓީލިޔާ ފޮތެއްގެ ހުރިހާ ގަނޑެއް ހުސްވާއިރުވެސް ނަސީރުގެ ހިތުގައި އޮތް އެއްޗެއް ފޮތަކަށް ނާންނާނެއެވެ. މިހެން ކިތައްރޭ އިރު އަރަންދެން ވޭތުކޮށްފި ހެއްޔެވެ. ނަސީރުގެ އެކަނިވެރި ދިރިއުޅުމުގެ ވާހަކަތައް މިހެން ގަލަމު ގެ އެހީގައި ބޭރުކޮށްލެވޭތޯ އެކި ފަހަރު މަތިން އުޅެފިއެވެ. ބައެއް ރޭރޭ ކަރުނައިން އެފޮތް ތެއްމާލައެވެ. ހިތި ހަނދާންތަކަކުން ހިތް ޒަހަމް ކޮށްލައެވެ. އެއީ ނަސީރުގެ މާޒީއެވެ. ގޮއްޔެއާއި ގުޅިފައިވާ ހަދާން ތަކެވެ. އެތައް އަހަރެއް ވިޔަސް އެދުވަސް ތަކާ އެހަނދާންތައް ނަސީރުގެ ހިތުގައި އަދިވެސް އިއްޔެވީ ކަމެއްހެން އާވެ އާވެ ހުރެއެވެ. ގޮއްޔެ އާއި ވަކިވުން ވެގެން ދިޔައީ ނަސީރުގެ ހަޔާތައް ބޮޑެތި ބަދަލު ތަކެއް ގެނުވި ކަމަކަށެވެ. ގޭތެރޭގެ ކަންކަމުގައި އިހަށް އައިމިނަ އަށް އަތްގާތްކޮށްދޭންވެސް އުޅުނު އައިމިނަގެ ދޮންފުތުގެ އުޅުމަށް އައި ކުއްލި ބަދަލުން އައިމިނަ ވިސްނީ އެސޮރު އަވަހަށް މީހަކާ ދެވާށެވެ. ފުރަތަމަ ނަސީރު އެކަމާ ދެކޮޅު ހެދި ނަމަވެސް ގޮއްޔެ ، ނަސީރު ގާތު އެދިފައި އޮތް އެދުން ހަދާން ވުމާއެކު ހިތާ ދެކޮޅަށް ގޮއްޔެ އަށް ޓަކައި އެކައިވެނިކުރީއެވެ. މަހެއްވެސް ނުވެ ސަހީމާ ނަސީރުގާތުން ވަރިވެގެން ގޮސް އައްޑޫ މީހަކާއިނީއެވެ. އެކަމުން ވީ ދެރައެއް ނެތަސް ނަސީރުގެ އެކަނިވެރިކަން އިންތިހާއަށް ދިޔައެވެ. މުޅިން މާޔޫސްވެ ދުނިޔެ މަތިން ފޫހިކުރުވިއެވެ.\nދުވަސް ގަނޑަކަށް ފަހު ނަސީރަށް މާލޭން ސިޓީއެއް ލިބުނެވެ. އޭގައިވާ އިބާރާތަކީ މިއީއެވެ. ފުރަތަމަ ބިސްމިއާއި އެޑްރެހެވެ. ދެން އޮތެވެ.\nހާލު ރަގަޅުވާނެ ކަމަށް ހީކުރަމެވެ. އެއީ އަބަދުގެވެސް ދުޢާއެވެ. ނަސީރެވެ.\nމަޒީއަށް ފަސްއަޅާ ފޮރުވުމަށްވުރެ ވަކިމޮޅުގޮތެއްކޮބާ؟\nކުރިފަސް ލިބޭނީ ގަދައަޅާ މަސައްކަތްކޮށްގެން. ތިޔަ އުޅެނީކީ ރަގަޅަކަށް ނޫން. ތިއީ މަ ދަންނަ ނަސީރެއްނޫން. ތިޔަހެން ނޫޅޭ. ކާމިޔާބު މީހަކަށް ވޭ. ހިތް ހެޔޮކުރާތި\nއިހްތިރާމް ޤަބޫލުކުރުން އެދެން. ޚާދިމަތްކުމް، ނަސީރަށް އަބަދުވެސް ހެޔޮ އެދޭ ގޮއްޔެ\nނަސީރަށް ލިބުނީ ކުއްލި ހައިރާން ކަމެކެވެ. އެޔާ އެކު އެހާމެ އުފާވިއެވެ. އެއްފަހަރުވެސް ގޮއްޔެގެ ސިޓީއެއް ލިބޭނެއެކޭ ހީވެސް ނުކޮށް ހުއްޓާ ސިޓީއެއްލިބުން ވެގެން ދިޔައީ ނަސީރުގެ ފުރާނައިގެ ކާނާއަކަށެވެ. ހަށިގަނޑަށްވެސް ދިރުން ލިބިއްޖެހެން ހީވިއެވެ. އެތައްފަހަރަކު އެސިޓީ ގައިވާ އިބާރާތްތައް ކިއެވެ. ލިޔުންކޮޅުގައި އިގިލިޖއްސާލާ ފިރުމާލި އަދަދުވެސް ނޭނގެއެވެ. ހީވީ ގޮއްޔެގައިގައި ފިރުމާލަން މަސައްކަތް ކުރާހެނެވެ. “މަގޭ ގޮއްޔެ މަށާމެދު ވިސްނާވަރު ނިކަން ދެކިބަލާށެވެ.” ނަސީރަށް ބުނެލެވުނެވެ.\nއެންމެ ސިޓީއަކުން ނަސީރުގެ އުޅުން ހަމަ މަގަށް އެޅުނެވެ. ލޯބީގައި ހުރިބާރު ނިކަން ދެކިބަލާށެވެ. ކުރު ކުރު ފޮނި އިބާރާތްކޮޅެކެވެ. ބާރުގަދަ ބަސްކޮޅެއްތާއެވެ. އަގުނުކުރެވޭނެ ފަދަ ނަސޭހަތް ކޮޅަކަށް އެ ނަސޭހަތް ކޮޅުވެސް ވިއެވެ. ނަސީރު އިހުނަށް ވުރެ މުރާލިިވެ އެތައް ގޮތަކުން ދިރިއުޅުން ކުރި އަރައިގެން ދިއައެވެ. މަޑުމަޑުން އަތްމަތި ތަނަވަސްވިއެވެ. ނަސީރާ ރުހި ގަބޫލުވެގެން އެތައް އަންހެނުންނެއް މީހުން ފޮނުވާ ހަދައެވެ. އެހެން ނަމަވެސް އެހުރިހާ އެންމެން ނަށްވެސް ދެނީ އެއް ޖަވާބެކެވެ. އަދި ވަގުތު ނުޖެހެނީއެވެ. ވަގުތު ޖެހޭނީ ކޮން ޒަމާނަކުން ބާއެވެ. ނަސީރަށް އޮނަފަންސާސްވަނީއެވެ. ފެންނަ ފެނުމަށް އަދިވެސް އެހަށިގަނޑަކަށް ބަދަލެއް ނާދެއެވެ. މޫނުމަތިން ތާޒާކަން އަދިވެސް އެބަހުއްޓެވެ. ބޮލުގެ އިސްތަށިގަނދުގައި މަދު މަދުން ނުރަ އިސްތަށި ހުރި ނަމަވެސް ރީތިކޮށް ތެޔޮލާ ފުނާއަޅާފައި ހުންނަ އިރު އެ ނުރަތައް ފޮރުވާލެވެއެވެ. ގައިގައި އަދިވެސް ޖޯރު އެބަހުއްޓެވެ. ޅަކުދިންނާ ވާދަކޮށްލެވޭނެހާވެސް ބުންވަރު އެބަހުއްޓެވެ. ހަމަ އެކަނި އެދިރިއުޅުމުގައި މަދީ ގޮއްޔެ އެވެ. ގޮއްޔެ އަށްޓަކައި ހިތުން ދީފައި އޮތް ޖާގައަށް އެއްވެސް ބަދަލެއް ނައިސް އެބަ އޮތެވެ. އަދިވެސް އެހިތް އެދެނީ އެލޮތްބަށެވެ.\nމާރޗްމަހުގެ ހޫނުގަދަ ދުވަސް ތަކުގެ ތެރެއިން ދުވަހެކެވެ. މަގު ހިނގާފައި ދާއިރުވެސް ހީވަނީ މަގުތަކުގައި އަތުރާފަ ހުރި ގާތަކު މަތިންވެސް އާވި އަރާހެނެވެ. ނުވިތާކަށް މިހިރަ ދުއްވާ ސައިކަލު ތަކުގައ ތިބޭ ޒުވާނުން ގަނޑުވެސް ތަންފުކެއް މަޑުން އެއެއްޗެއް ދުއްވާފައި ދާނަމަ މިހިތައް ލިބޭ ސިހުން ކުޑަވީހެވެ. ސައިކަލަކަށް އެރިއްޖެއްޔާ ލައްކައެކޭ ހީވަނީއެވެ. ހިތާ ހިތާ އެއްޗެހިގޮވަމުން ސައިކަލުގައި ދުއްވާފައި ދާ ޒުވާން ފުރައިގެ ކުދިންނަށް ކަޅި އަޅަމުން ސަލްމާ ހިގަމުން ދަނީ އަމީނިއްޔާ ސުކޫލުގެ ލިލީމަގު ގޭޓާ ދިމާއަށެވެ. ސީދާ ގޭޓާ ކުރިމަތިވާ ގޮތަށް ގޮސް ހުއްޓިލިއެވެ. ސުކޫލު ދޮށަށް ކުދިން ބަލާއައިސް ތިބި އެތައް ބަޔަކު ހިޔާކޮޅުކޮޅުގައި މަޑުކޮށްލައިގެން ތިއްބެވެ. މީ ސަލްމާގެެ ދުވަހުގެ ތާވަލް ގެ ތެރެއިން އެންމެ ޚާއްސަ ސަމާލުކަމެއް ދީގެން ކުރާ ކަމެވެ. މާމަ ދަރިން ގަނޑި ނުޖެހި ސުކޫލު ދޮށަށް ގެނެސް ގެންގޮސްދިނުމެވެ. އެކުދިން ނަށް ވެސް އެންމެ ކަމުދަނީ އެކުދިންގެ މާމައާއެކު ސުކޫލުން ނިމޭގަޑީގައި ގެޔަށް ދިޔުމާދެމެދު އެލިބޭ ހަދިޔާއެވެ. ގެޔަށް ދަމުން ސުކޫޕުން އައިސްކޯނު ގަނެދިނުމަކީ ސަލްމާ ކުރާ ކަމެކެވެ. ސަލްމާގެ ފަރުޝާ އާއި ފަރީޝާއަށް އެކަން ސިއްރުން ނެވެ. އެމީހުންނަށް އެކަން އެނގޭ ދުވަހަކު ބޮޑު ތަގުރީރު ފޮތް ހުޅުވައިގެން އެކިޔާ ދޭއިރު ސަލްމާ އާއި ސަލްމާގެ މާމަ ދަރިން ތިބޭނީ ސައިޒަށް ފެތިފައެވެ. އަނގައިން ނުބުންޏެއް ކަމަކު ބަނޑަށް ހީލަހީލައެވެ. މިއަދަކީވެސް ފިސާރި ދުވަހަކަށް ވާނެއެވެ. ކުދިން ފުރަތަމަ ޓާރމް ޓެސްޓު ނިންމާފައި ޕޭޕަރުތައް ދައްކާ ދުވަހެއެވެ. ކޮންމެ ހެންވެސް މިއަދު އައިސްކުރީމް ދޭންޖެހޭނެއެވެ. ސުކޫލުގެ ބެލް ޖަހާލި އަޑާއެކު ކުދިންތައް ނިކުންނަން ފަށައިފިއެވެ. އިރުކޮޅެއް ނުވެ ސަލްމާގެ ރީނާ އާއި ސަމާ އަތުގައި ހިފާލައިގެން އައިސް ސަލްމާ ގާތު ހުއްޓުނެވެ.\n“ދަރިފުޅާ ކޮބާ ކިހިނެތްވީ. ؟” އެކުދިންގެންނާނެ ވަނަ ކުރިންސުރެވެސް ސަލްމާއަށް އެނގިފައި އޮންނަ ކަހަލަ އެވެ. އެކުދިންގެ ފެންވަރާއި މެދަކު ސަލްމާ ހިތުގައި ޝައްކެއްވެސް ނޯވެއެވެ. ﷲގެ ހެޔޮ ރަޙްމަތް ފުޅުން ސަލްމާގެ އުފަންދަރިންނަށް ވުރެވެސް މާމަ ދަރިން ކިޔެވުމަށް މޮޅުވެފައި ވިސްނުން ތޫނެވެ.\n“މާމަ…ފުރަތަމަ ސުކޫޕް. ދެން މާރކްސް” ރީނާ މާމަގެ އަތުގައި އެލިގަނެފައި ބޮޑާ ހާކާލާހެން ތުން ދަމާލާފައި ބުނެލިއެވެ.\n“ހޫނ…މާމަ ކިރިޔާ ނުވެއްޓުނީ erektile-apotheke.de.. ރީތި ކޮށް ހުރެބަލަ. އެއޮއްދާ ކުދިންތައްވެސް ރީނާއާ ދިމާއަށް ބަލަމުން އެދިޔައީ” ރީނާއާއި ސަމާ އެކުދިން ތަކާ ދިމާއަށް އެނބުރި ބަލާލިއެވެ. އެސް އީސީގެ ދެތިން ފިރިހެން ކުދިން ސަމާމެން ފަސްދީ ދެއެވެ. އެއްކުއްޖަކު މަޖަލަކަށް އެއްލޯމަރާލުމާއެކީ ސަމާ ތުންއަނބުރާލާފައި މާމައާއި ދިމާއަށް އެނބުރުނެވެ. ރީނާއަށް މިމަންޒަރު ފެނިގެން ފެށީހޭށެވެ. “މާމާ އެއީ ސަމާގެ ބިޓެއް” ރީނާ މިހެން ހަމަ ބުނެ ނުނިމެނިސް ސަމާ ރީނާގެ ފައިމައްޗައް އަރާ ތަދުކޮށްލިއެވެ.\n“އައްދޯއި މާމަ ބަލާބަލަ.”\n“ހޫން..ހޫނ.، ކަންތައް ފެށީ އެ. ހިނގާދެން ދަމާ މިހާރު ސްކޫޕު ބަންދުކުރަން އުޅެނީ”\nއައިސްކުރީމް ބޮއެގެން ގެއަށް ގޮސް ވަތް އިރު ފަރުޝާ ހުރީ ކުދިންގެ އިންތިޒާރުގައެވެ.\n“ދަރިފުޅުމެން ތިހާ ލަސްވީ ކީއްވެ. އައިސްކުރީމް ބުއީދޯ” ނިކަން ފާޑަކަށް މޫނު ހަދާލަމުން ފަރުޝާ މިހެން ބުނެ ނުނިމެނިސް މަޑުމަޑުން ސަލްމާ ގޮސް އޭނާގެ ކޮޓަރިއަށް ވަދެ ދޮރުލެއްޕިއެވެ. އިރުކޮޅެއް ފަހުން ރަނާ ވަނީ ވަރަށް ހެވިފައެވެ. އޭރުވެސް ރަނާ ޔުނީފޯމް ނުބާލާ ހުރުމުން އެކަމާ ސަލްމާ ސުވާލު ކުރިއެވެ.\n“މާމަ އަޅެ ނިކަން މަޑުކޮށްބަލަ، މިދައްކާ ވާހަކަ އަޑުއަހާލީމަ ދާނަމޭ ޔުނިފޯމް ބަދަލުކުރަން”\nސަލްމާ މާޖަހަންއިން ބުރު އެނދުމަތީގައި ބާއްވާލާފަ ހުރިހާ ސަމާލުކަމެއް އޭނާގެ ލޯބިވާ މާމަދަރިފުޅަށް ދިންކަން ދައްކާލިއެވެ. ރަނާވެސް ނިކަން ބޮޑު ވާހަކައެއް ދައްކަން އުޅޭހެން އެނދަށް އަރާ ދެފައި ވައްކޮށްލިއެވެ.\n“މާމާ..ޗުއްޓީތެރޭގަ ކްލާސްކުދިން ދަތުރުދާން އެބަރާވާ ކުޑަބަނޑޮހަށް، އެއްވެސް ބެލެނިވެރިއެއް ނުގެންދޭ، ޓީޗަރސް ވެސް،……. މިވާހަކަ މަންމަގާތު ބުނެދީބަލަ. ”\nސަލްމާ ވިސްނާލިއެވެ. ރަނާއަކީ ސަލްމާގެ ދެލޮލުގެ ނޫރުފަދަ ލޯބިވާ މާމަ ދަރިފުޅެވެ. ގޮތްނޭނގޭ ބަޔަކާއެކު ފޮނުވާނީ ކިހިނެތް ހެއްޔެވެ. އެވެސް އަދި އެއްފުރާކުދިންނެވެ. ކަމެއްދަމެއް ބޮޑުވިޔަސް ހަދާނެ ގޮތެއް ނޭގޭނެ ވިއްޔާއެވެ. އެކަމަކުވެސް ރަނާ އެހާދާން ބޭނުން ނަމަ ކޮންމެވެސް ގޮތެއް ހަދާދޭން ޖެހޭނެއެވެ. ” ދަރިފުޅާ. ތިކަމާ ހާސްނުވޭ، ދަތުރުކުރިއަށް ގެންދޭ، މާމަ ހުރިއްޔާ ދަރިފުޅުގެ މަންމަ ހަމަ ޖައްސާނަން” ރަނާވީ އުފަލުން މާމަ ގައިގައި ބައްދައިގަތެވެ. “މާމާ ހާދަ ރަގަޅޭ. މާމަ ހުންނަކަން ހަމަ ނަސީބު ، އެހެންނޫނީ އެހެރަމަންމަ ގަނޑެއް އަބަދު ހުންނާނީ އަހަރެންގެ ބޯކާލާފަ” މިޔާއެކު ދެމައިން އެކުގައި ހޭން ފެށިއެވެ.\nYAyy… me first.. v v reethi.. ❤\nthank u Ram. heylaa huregen story keema thanx..hehe\nDhen naseeru bahataaneetha musskulhivandhen thihen kamakunudhaane konmess gothe hadhaa\nAish, mioh dhanvaruves story keethee v ufaavehje. Naseeru muskulhiviyas loaibakee muskulhivaa ehcheh nooneh nun dho…\nOoOh enme fahun zamaan ves badhaluveedho. Mibai varah salhi. Ekam naseer ehen bahattaigen dhera nukurahchey..\nKamana hendhunu hendhunaa story dho kee… thank u so much. naseerakee varah kehtheri insaanekey kamanaaa\nHahaha.. dhelo hulhuvumaa ekee beleny vaahaka up vefa intho.. eyahfahu adhi ehen kamakah dhevenee ves. Ingey goas kameh kan namaadhah vure ehen kameh iskurumakee.. huvaa ekamakuaee hama vaavaru..\nYay!! Heeves nukoh huttaa2vana baabu… kaahtey haadha dhera vaaney dhw… dnt hurt him too much… story is awesome. Vaguthaa zamaan badhalu vejje.. waiting to see how u describe mi zamaan… ❤❤❤\nBtw kobaatha dhun boat mihaaru adhi sulaimaanu?? Next part in egeyne dhw…\nthank u maroon, kuriyah huri baithakah inthizaaru kohlaashey buneveynee..hehe\nMaroon haasnuvey…saana gulhuvadheyne gohye and kaahtey and then kaashitheyo couple will live happily ever after…hehe??\nKon dhuvahakun next part???\nkoba maroon ehkala dhun boatuge habarehvx nuveynu\nNext partga annaane kanneyge dhun aruvamun SJK…kaashitheyo couple is like an old fairy tale now clickashot!!!cnt wait for the happy ending..\nyeah maroon n clickashot!!. alifaan vx araane kanneynge bolun.. dhw.\n😀 Hehe… zamaan badhalu veeruvx kaahteyge boluga laa kaashi thelakah badhaleh naadhey dhw ! 😉 😉 🙂\nHmm..anehka song joong ki ah meeruvas dhuvaatha kaashi theyoga ?\nnooo. i’ll will be the first one who will run away if that smell touches my nose !! yuk. 😀 .\nyeyyyyyy 😀 site hulhuvaali irah sihsaigen dhiyaee 😀 vv happy vejje ehaa avahah nxt part thah genesdheyn fehteema, u’re the best 😀 vvvv reethi mi part. alhey kaahtey ah ehaa hurt nukohba.. ehkala dhun boat kobaabaa mihaaru. ok waiting for nxt part 🙂 🙂 🙂 ly\nthank u songjoong,madu madun mees meehun v than hoodhamun midhanee dho,.inthizaar kurey\nDhevana season genesdheyn feshydhw….varah salhi mi part ves..next part ah inthixaarukuran…happy to know that you started this strys season 2??\nclick, thank u very much. InShaAllah story up kohdheveytho balaanan sunday ga\nZamaan badhalu wee dho..Alhey gohye ah kudhin libuny tha?Gohye ehaa avahah Naasir mathin hadhaan nahthaalyba?thix ix so sayd..Naasir aai Gohye gulhuvadhyba..\nMysh, goyye hadhaan nahthaa laane hen heeveytha. hehe….love cannot be deleted dho. inthizaar kurey\nOhh wow yeyyy i’m surprise ????? mihaa avahah2baab feshyma v v v bodah thanks ?? zamaan badhaluvi iruves Naseeru hury kaashitheyo laalaa dhw?? nt bad mi prt.ves v hiygaimu kobaatha sulaimaan eynayah v gotheh balaa lanbeynun v n goyye ah kids libeyne dhw mihaaru ohhhh wow wow just wow when nxt prt avahah up kollaadhybala plx plx plx??❤❤❤???????\nsulaiman ves mihaaru boduvaanun dho. hurey eyna kobaa tho balaa la dheynan inge Khajja. hehe\nV reethi. Waiting for next part. Mi vaahaka nerey dhuvastha bunela dhevidhaane tha.\nmihaathanah goyye vaahaka konme 24 gadi iru therein ehfaharu genes dheefa onaanee.\nInShaAllah, bodu kameh dhimaa nuvan yaa migothah genes dheveytho balaanan mi part ves\nAlhe goyye ah dharin libi maama keetha mihaaru.. dhen kihinehtha kaahtey nd goyye gulheynee.. dhen othy dharin ge vaahaka kanneynge dw..\nNaseeru fakeeeru ?\nHaadha loabbekey evany goyye dheke ❤\nMi part ves varah reethi ?\nޝާޔަން ✨ (ހަތަރުވަނަބައި)\nފިރިމީހާގެ ހައްޤުގައި 6\nހިތާމަ އެހެނިހެން ލޯބި7days ago


Saud, Nasheed ah: Bahanaa dhakkaa deal hadhanee tha?\nސައުދު، ނަޝީދަށް: ބަހަނާ ދައްކާ ޑީލް ހަދަނީތަ؟\nމެންބަރު ސައުދު ހުސައިން އަދި ރައީސް މުހައްމަދު ނަޝީދު --\nއެމްއެމްޕީއާރްސީގެ ހިޔާނާތުގެ މައްސަލާގައި ހަމައެކަނި ރައީސް އަބްދުﷲ ޔާމީން އަބްދުލްގައްޔޫމް ޖަލުގައި ބެހެއްޓުމުގެ މާ ބޮޑު އިންސާފެއް ނެތް ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވުމާއި ނަޝީދުގެ ވާހަކަފުޅާމެދު ވިލިގިލީ ދާއިރާގެ މެންބަރު ސައުދު ހުސައިން ސުވާލު އުފައްދަވައިފި އެވެ.\nރައީސް ނަޝީދު ދިވެހިން ލިޔުއްވާފައިވާ މެސެޖެއްގައި ވިދާޅުވީ ރައީސް ޔާމީންގެ އަމަލުފުޅުތަކާއި އަދި ހިޔާލުފުޅުތަކަށް އެ މަނިކުފާނު ތާއީދު ނުކުރައްވާ ކަމަށާއި އެހެން ނަމަވެސް އެމްއެމްޕީއާރްސީގެ ހިޔާނާތުގެ މައްސަލާގައި "ހަމައެކަނި ރައީސް ޔާމީން ޖަލުގައި ބޭންދުމުގެ މާ ބޮޑު އިންސާފެއް އަޅުގަނޑަކަށް ނުވިސްނޭ" ކަމަށެވެ.\nއެ މެސެޖްގައި ދެން ރައީސް ނަޝީދު ވިދާޅުވެފައި ވަނީ އެމްޑީޕީން ބުނީ ކުރީގެ ސަރުކާރުގެ ވައްކަމުގެ މައްސަލަތައް ބަލާނެ ކަމަށެވެ. އަދި އެކަން ކުރުމުގައި ފަސްޖެހެންވީ އެއްވެސް ސަބަބެއް ވެސް ނެތް ކަމަށެވެ.\n"މަރު ކޮމިޝަން ވެސް ހަމަ މިފަދަ. ކުރާން ބުނި ކަންކަން އަޅުގަނޑުމެން ޖެހޭނީ ކުރަން،" ރައީސް ނަޝީދު ވިދާޅުވެފައި ވެއެވެ.\nނަޝީދުގެ އެ ވާހަކަތަކާއި ގުޅިގެން މަޖިލީހުގައި މިނިވަން މެންބަރެއްގެ ގޮތުގައި ހުންނެވި ސައުދު ހުސައިން ވިދާޅުވީ ގޮތްނޭގޭ މަރުތަކާއި ކޮރަޕްޝަން މައްސަލަ ތަކުގެ ވާހަކަ ދައްކާއިރު ކުރީ ސަރުކާރުން ނުހައްގުން ވަޒީފާތަކުން ވަކިކުރުމުން އިޔާދަކުރުމަށް ވައުދުވި ވަޒީފާތައް އިޔާދަ ނުކުރެވި އެތައް ބަޔަކު ހާލުގައި އުޅޭއިރު އެ ވާހަކަތައް ނުދައްކާ ކަމަށެވެ.\nސައުދު ވަނީ ވަކި ވާހަކަތަކެއް ދައްކަނީ ޑީލެއް ހައްދަވަން ނޫންތޯ ސުވާލު ކުރައްވާފައެވެ.\n"ގޮތްނޭގޭ މަރާއި ކޮރަޕްޝަން މައްސަލަތަކުގެ ވާހަކަ ދައްކާއިރު ކުރީ ސަރުކާރުން ނުހައްގުން ވަޒީފާތަކުން ވަކިކުރުމުން އިޔާދަކުރުމަށް ވަޢުދުވި ވަޒީފާތައް އިޔާދަ ނުކުރެވި އެތައްބަޔަކު ހާލުގައި އެބައުޅޭ، މިވާހަކަ ނުދައްކަވަނީ ކީއްވެތޯ؟ އަނެއްކާ ބަހަނާދައްކާ ޑީލް ހައްދަވަނީތޯ؟." ސައުދުގެ ޓްވީޓްގައި ވިދާޅުވެފައިވެއެވެ.\nރައީސް އަބްދުﷲ ޔާމީން ރައީސް މުހައްމަދު ނަޝީދު ސައުދު ހުސައިން\n"ޔާމީނަށް އަނިޔާވެރިވި މީހުން އިންސާފަށް ގެންދާނަން"\nޖޭއެސްސީން ނަޝީދު ދުރު ކުރަން ޖެހޭ: އަލްހާން\nޔާމީންގެ ކުށެއްނެތް، ވަގުތުން މިނިވަން ކުރޭ\n"ޔާމީން އެކަނި ޖަލުގައި ބޭންދުމުގެ އިންސާފެއް ނުވިސްނޭ"\nބެންކޮކް އެކްސިޑެންޓުގައި ހާލު ދެރަވި މީހާ މަރުވެއްޖެ\nލޮކްޑައުން އުވާނުލާ، ލުއި ދޭން ނިންމައިފި\nއެގޭ ގަހުގަ އަތް ފޯރާފަށުގައި އަނބު!


ސޮނީ ލިވް ޕްރިމިއަމްއިން ޔޫރޯ 2020 ބަލާލުމަށް ހިލޭ ސަބްސްކްރިޕްޝަން\nޔޫރޯ 2020 ބަލާލުމަށް ހިލޭ ސަބްސްކްރިޕްޝަން\nސޮނީ ލިވް އަކީ ސޮނީ ޕިކްޗަރސްއިން ފޯރުކޮށްދޭ ޕްރީމިއަމް ވީޑިއޯ އޮން ޑިމާންޑް ޚިދުމަތެއް\nމި ޕެކް ނަގާ ކަސްޓަމަރުންނަށް ސޮނީ ލިވް ޕްރީމިއަމް ކޮންޓެންޓްގެ އިތުރުން ނެޓްފްލިކްސް، އައިފްލިކްސް، ޓިކްޓޮކް، ސައުންޑްކްލައުޑް އަދި ސްޕޮޓިފައި ބޭނުންކުރެވޭނެ\nސޮނީ ލިވް ޕްރީމިއަމް މަންތްލީ ސަބްސްކްރިޕްޝަންއާއިއެކު މެޗުތައް ބަލާލުމަށް 20 ޖީބީގެ ޑޭޓާ އެންމެ 250 ރުފިޔާއަށް ލިބޭނެ\n10 ޖޫން 2021 | ބުރާސްފަތި 21:49\nއުރީދޫ ޔޫރޯ 2020 ޕެކް\nސޮނީ ލިވް ޕްރިމިއަމްއިން ޔޫރޯ 2020 ބަލާލުމަށް ހިލޭ ސަބްސްކްރިޕްޝަން ލިބޭ ޕްރޮމޯޝަނެއް އުރީދޫ އިން ފަށައިފިއެވެ.\nއުރީދޫ ކަސްޓަމަރުންނަށް ޔޫއެފާ ޔޫރޯ 2020 ގެ މެޗްތައް ފަސޭހަކަމާއިއެކު ކޮންމެތާކުންވެސް ބަލާލުމުގެ ފުރުސަތު ފަހި ކޮށްދިނުމުގެ ގޮތުން އުރީދޫ މޯލްޑިވްސް އިން ވަނީ އޭޝިއާގެ މަޝްހޫރު ސްޓްރީމިންގް ޕްލެޓްފޯރމެއް ކަމުގައިވާ ސޮނީ ލިވް އާއި ޕާރޓްނަރވެފައެވެ. އެގޮތުން މިޕާރޓްނަރޝިޕްގެ ދަށުން އުރީދޫ މޯލްޑިވްސްއިން ވަނީ ސޮނީ ލިވް ޕްރީމިއަމް މަންތްލީ ސަބްސްކްރިޕްޝަންއާއިއެކު މެޗުތައް ބަލާލުމަށް 20ޖީބީ ގެ ޑޭޓާ އެންމެ 250 ރުފިޔާއަށް ލިބޭ ހާއްސަ ޕެކޭޖެއް "ޔޫރޯ 2020 ޕެކް" ގެ ނަމުގައި ތަޢާރަފްކޮށްފައެވެ. 30 ދުވަހުގެ މުއްދަތަށް ބެނުންކުރެވޭ މި ޕެކް ނަގާ ކަސްޓަމަރުންނަށް ސޮނީ ލިވް ޕްރީމިއަމް ކޮންޓެންޓްގެ އިތުރުން ނެޓްފްލިކްސް، އައިފްލިކްސް، ޓިކްޓޮކް، ސައުންޑްކްލައުޑް އަދި ސްޕޮޓިފައި ބޭނުންކުރެވޭނެއެވެ.\nއޭގެ އިތުރުން ފުޓްބޯޅައަށް ލޯބިކުރާ ފަރާތްތަކަށް ހާއްސަ ހަދިޔާއެއްގެގޮތުން އާޗާ ޕޯސްޓްޕެއިޑް ގެންގުޅޭ ހުރިހާ ކަސްޓަމަރުންނަށާއި، އާޗާ ޕްރިޕެއިޑް 2ޖީބީ ޕަރ ޑޭ މަންތްލީ ޕްލޭން، ސުޕަރނެޓް 50އެމް އަދި 100އެމް ގެންގުޅުއްވާ ކަސްޓަމަރުންނަށްވެސް ސޮނީ ލިވް ޕްރީމިއަމް ކޮންޓެންޓްއަށް ސަބްސްކްރައިބް ކުރުމުގެ ފުރުސަތު މުޅިން ހިލޭ ލިބިގެންދާނެކަމަށް އެކުންފުނިން ބުނެއެވެ. އާޗާ ޕޯސްޓްޕެއިޑް ގެންގުޅުއްވާ ފަރާތްތަކަށް ސޯޝަލްމީޑިއާއަށް ހާއްސަ ކުރެވިފައިވާ ޑޭޓާ ބޭނުންކުރައްވައިގެން ޔޫރޯ 2020 ގެ މެޗުތައް ސޮނީ ލިވް މެދުވެރިކޮށް ބައްލަވާލެވޭނެއެވެ.\nއުރީދޫ އިން ބުނީ މި އޮފަރގެ ދަށުން އާޗާ ޕޯސްޓްޕެއިޑް 600، އާޗާ ޕޯސްޓްޕެއިޑް 800، އާޗާ ޕްރިޕެއިޑް2ޖީބީ ޕަރ ޑޭ މަންތްލީ، ސުޕަރނެޓް 50 އެމް އަދި 100 އެމް އަށް ސަބްސްކްރައިބް ކުރައްވާފައިވާ ކަސްޓަމަރުންނަށާއި، އަލަށް ސަބްސްކްރައިބް ކުރައްވާ ފަރާތްތަކަށް ޖޫން 11 ވަނަ ދުވަހުން ފެށިގެން ސޮނީ ލިވް ގެ ޕްރީމިއަމް ކޮންޓެންޓްއަށް އެއް މަސް ދުވަހުގެ ސަބްސްކްރިޕްޝަން މުޅިން ހިލޭ ލިބޭނެއެވެ. އަދި އާޗާ ޕޯސްޓްޕެއިޑް 1000 ގެންގުޅުއްވާ ފަރާތްތަކާއި އެޕެކޭޖް އަލަށް ނަގާ ފަރާތްތަކަށް އެއް އަހަރު ދުވަހުގެ ހިލޭ ސަބްސްކްރިޕްޝަން ލިބިވަޑައިގަންނަވާނެއެވެ.\nއުރީދޫ ޔޫރޯ 2020 ޕެކް ޔުއެފާ ޔޫރޯ ޔޫރޯ 2020


Vissaaraiga libunu gellun thah dhiraasaakoh, mi dhanee eheetherivamun: Raees | Mihaaru\nވިއްސާރައިގައި ލިބުނު ގެއްލުންތައް ދިރާސާކޮށް، މިދަނީ އެހީތެރިވަމުން: ރައީސް\nރައީސް ޔާމީން ޖަލްސާއެއްގައި ވާހަކަފުޅު ދައްކަވަނީ. މިހާރު ކުރަމުންދާ ވިއްސާރައިން ރައްކާތެރިވެ ސަމާލުވެ ތިބުމަށް އެމަނިކުފާނު ވަނީ އިލްތިމާސް ކުރައްވާފައި. --ފޮޓޯ: ނިޝާން އަލީ/ މިހާރު\n01 ޑިސެމްބަރ 2017\nރާއްޖެ އަށް މިހާރު ކުރަމުންދާ ގަދަ ވިއްސާރައިގައި، ރަށް ރަށަށް ލިބެމުން ދާ ގެއްލުންތައް ދިރާސާކޮށް، އެހީތެރިކަން ފޯރުކޮށްދެމުން އަންނަ ކަމަށް ރައީސް އަބްދުﷲ ޔާމީން މިއަދު ވިދާޅުވެއްޖެ އެވެ.\nރައީސް އޮފީހުގެ ތަރުޖަމާން މެދުވެރިކޮށް ކުރެއްވި ޓުވީޓެއްގައި ރައީސް ޔާމީން ރައްޔިތުންނަށް ދެއްވި ޚާއްސަ މެސެޖެއްގައި ވިދާޅުވެފައި ވަނީ ބާރުގަދަ ވަޔާ އެކު ރާއްޖޭގެ އެކި ސަރަހައްދުތަކަށް ކުރަމުންދާ ވިއްސާރަ އިން ރައްކާތެރިވެ ސަމާލުވެ ތިބުމަށް އިލްތިމާސް ކުރައްވާ ކަމަށެވެ. އަދި މިހާތަނަށް ލިބުނު ގެއްލުންތައް ދިރާސާކޮށް އެހީތެރިކަން ފޯރުކޮށްދެމުން އަންނަ ކަމަށް ވިދާޅުވެފައިވެ އެވެ.\n"Baaru gadha vayaa eku Raajjeyge eki sarahaddhuthakah kuramun midhaa vissaarain rayyithun rakkaatherive, samaaluve thibbevumah lobuvethi rayyithunnah ilthimaas kuran. Mihaathanah libunu gellunthah dhany dhiraasaakoh belevi ehytherikan foarukohdhemun..\n— ɪʙʀᴀʜɪᴍ ᴍᴜᴀᴢ ᴀʟɪ (@SpokespersonMV) December 1, 2017\nމުއާޒް ކުރެއްވި ޓުވީޓު.\nރައީސް ވިދާޅުވި ގޮތުގައި ރައްޔިތުންގެ ރައްކާތެރިކަން ކަށަވަރު ކުރުމަށް އެންމެ މަތީ ދަރަޖައިގައި އަބަދުވެސް ތައްޔާރުވެ ތިބުމަށް ކަމާ ގުޅުން ހުރި އެންމެހައި އިދާރާތަކަށް ވަނީ އަންގަވައިފަ އެވެ.\n"މި ތޫފާނުން އަޅަމެން ރައްކާތެރިކޮށްދެއްވައި، މިންޖު ކޮށްދެއްވާށި،" ރައީސް ޔާމީން ރައްޔިތުންނަށް ފޮނުއްވި މެސެޖްގައިވެ އެވެ.\nRayyithun ge rakkaatherikan kashavaru kurumah, emme mathee dharajaigai abadhuves thayyaaruve thibbevumah kamaa gulhun huri emmehaa idhaaraathakah vaany dhannavaafai. Mi thoofaanun alhamen rakkaatheri kohdhevvai minju kohdhevvaashi. Aameen" - Raeesuljumhooriyyaa\nސްރީ ލަންކާ ކައިރީގައި އުފެދުނު ތޫފާން "އޯޗީ"ގެ ބާރު ގަދަ ވެފައިވާ އިރު، ތޫފާނު ދަތުރު ކުރަމުން ދަނީ ރާއްޖެއާ ދުރަށް ކަމަށް ވިޔަސް، ތޫފާނާ ގުޅިގެން އުފެދުނު ބައެއް ވިލާތައް ރާއްޖޭގެ ސަރަހައްދަށް އަރަމުން ދާތީ ކުރިއަށް އޮތް 24 ގަޑިއިރު ބޯކޮށް ވާރޭވެހި، މޫސުން ގޯސްވާނެ ކަމަށް މެޓް އޮފީހުން ލަފާކުރެ އެވެ.\nBoakoh vaarey vehi uthuruge gina rahthakah gellun libijje\nޚާއްސަކޮށް ރާއްޖޭގެ އުތުރާއި މެދު ރާއްޖެތެރޭގެ އަތޮޅުތަކަށް މޫސުން ގޯސްވާނެ ކަމަށް މޫސުމާ ބެހޭ އިދާރާ އިން ބުނެފައިވެ އެވެ. މި ވިއްސާރައިގައި އުތުރުގެ ގިނަ ރަށްރަށުގައި ފެން ބޮޑުވެ، ބައެއް ގެތަކަށް ފެން ވަދެ، އާންމުންގެ މުދަލަށް ދަނީ ބޮޑެތި ގެއްލުންތަކެއް ލިބެމުންނެވެ. އަދި ކުރިއަށް އޮތް ދުވަސްތަކުގައި ދިމާވެދާނެ ހާދިސާއަކަށް ރައްކާތެރިވުމުގެ ގޮތުން ބައެއް ރަށްރަށުގައި ދަނީ ފިޔަވަޅުތައް އަޅަމުންނެވެ.\nޑިޒާސްޓާ މެނޭޖްމަންޓް ސެންޓަރުން މިހާތަނަށް އާންމު ކުރި މައުލޫމާތަށް ބަލާއިރު، އުތުރާއި މެދު ރާއްޖެތެރޭގެ ފަސް އަތޮޅެއްގެ ބައެއް ރަށްރަށުގައި ވަނީ ފެން ބޮޑުވެފަ އެވެ. ގިނަ ރަށްތަކުގައި ފެން ބޮޑުވެފައިވާ އިރު ބައެއް ރަށްތަކުގައި އަދިވެސް ފެން ހިންދުމުގެ މަސައްކަތް ކުރަމުންދާ ކަމަށް ޑިޒާސްޓާ އިން ބުންޏެވެ.\nރާއްޖެއާ ދުރަށް ތޫފާން ދާއިރު، އަންނަ އާދިއްތަ ދުވަހުން ފެށިގެން ރާއްޖޭގެ ހުރިހާ ހިސާބުތަކަށް ވެސް މޫސުން ރަނގަޅުވާނެ ކަމަށް މެޓް އޮފީހުން ލަފާ ކުރެ އެވެ. މިހާތަނަށް ކަނޑުމަތީގެ 16 ހާދިސާއެއް ހިނގައިގެން ރިޕޯޓް ކުރިއިރު، އޭގެ ތެރޭގައި ދެ ދޯންޏެއް ބަންޑުން ޖަހާލުން ހިމެނެ އެވެ.\nThoofaan ge baarugadha vejje, Raajje ah ithurah vai gadha vaane: MET\nމޫސުން ފެންބޮޑުވުން ވާރޭ މެޓް މޫސުން ލަފާކުރާ ގޮތް ރާއްޖޭގެ ރަށްތައް ރައީސް އަބްދުﷲ ޔާމީން\n8 ކޮމެންޓް, 47 ރިއެކްޝަންސް\nދިރާސާ ކުރަނީ ސަރުކާރުންނެއްނޫން. ދިރާސާ ކުރަން އަންގާފަ އޮތީ ކައުންސިލްއިދާރާ ތަކަށް. ދެން އޮތީ އެމީހުންގެ އިޚްލާސްތެރިކަމެއް. އެކަމަކު ފަހުން އެކުރި ދިރާސާތައް ބަލްނ ވަފްދުތައް ދާނެ. މަކަރު ހަދާފަ އޮތިއްޔާ ބޮޑިބޯނެ.\nލަންކާ ސަރުކާރުން މިތޫފާނުގައި ގެއްލުންވި ފަރާތްތަކަށް ފައިސާގެ އެހީ ދޭނެކަމަށް ވަނީ ނިންމާފަ ! މިރާއްޖޭގެ ސަރުކާރުން ދަނީ ވެފާވާ ގެއްލުންތައް ދިރާސާ ކުރަމުންނެވެ. މީގެ ކުރިން ކުރިމަތިވި ސުނާމީގެ ގެއްލުންތަކުގައިވެސް އަދިވެސް ދަނީ ދިރާސާ ކުރަމުންނެވެ.\nވިއްސާރައިގައި ލިބުނު ގެއްލުންތައް ދިރާސާކޮށް، މިދަނީ އެހީތެރިވަމުން ކަމަށް މަމެންގެ ބިއުޓިފުލް އެން އޯސަމް އެން ފްލޯލެސް ސަރުކާރުން ވިދާޅުވުމުން މިހާރު އެމެން ރަންރީނދުލޭ މެން މިހާރު ތިބޭނެ މޭޒު މަތީގައި ބޯ އަޅައިގެން ރޯން ދޯ. ތަމެން އެމްޑީޕީގެ ވެރިކަން ކުރިއިރު ކުރާ ގޮތަށް ފަޑުއްކަ އޮޅުވާލާ މަކަރާއި ހީލަތް ހަދައިގެން ނޫނޭ މަމެން ވެރިކަން މިކުރަނީ އެގޮތަށް ނޫނޭ. މަމެން ޕިންކީން ވެރިކަން ކުރަނީ ވަރަށް ބޮޑަށް ރައްޔިތުންނަށް ފައިދާ ހުރި ގޮތަށް ކަން ތަމެންނަށް ރަނގަޅަށް އަންޑަރސްޓޭންޑް ވާނެ އެއް ނޫންތޭ. ދެން ތަމެން ރަންރީނދޫ ޓްވިޓަރޭ މެން ރަނގަޅު ވާނީ 2018 ގެ ރިޔާސީ އިންތިޚާބުގެ ކަންކަމާއި ނޫޅެ ރަށުތެރޭން މުޑި ކާށި ހޮވުން ފަދަ ކަމެއް ކުރިއްޔާ އޭ މަމެން ބުނަން ނެތީމު ދޯ. ބަލާ އެއޮތީ ކާއްޓެއް ބަލާ މިއޮތީ ކާއްޓެއް ޓްވިޓަރޭ ދަގަ ކާށި ހޮވަމުން ކާށި ހޮވާ ހޮވާ ހޮވާ ކާށިހޮވާދޯ.\nއެމަނިކުފާނު ޓުވިޓަރުގަ ނުއުޅުއްވަނީތޯ.\nދިރާސާއޭ، ތިޔައީ ދިރާސާކުރަންޖެހޭ ކަމެއްތޯ؟ ކޮންމެ ރަށެއްގައިތިބޭނެ ކައުންސިލަރުން، އެމީހުން ލައްވައި ރިޕޯޓް ހައްދައި އެހީގެ ތަކެތި މިހާރުން މިހާރަށް ފޮނުވަންވީ، ސަރުކާރުގެ ހުރިހައި ކުންފުނިތަކުން ރޮހިންޔާ މުސްލިމުންނަށް އެހީވިގޮތަށް އެހީތަށް ފޮނުވަންވީ، ދިރާސާއެއް ކުރާނެކަމެއްނެއް، މިޒަމާނަކީ ވަގުތުން މަންޒަރުފެނި އަމިއްލައަށް ދިރާސާއެއް ކުރެވިދާނެ ޒަމާނެއް، އެހެންކަމުން މިހާރުން މިހާރަށް އެހީފޮނުވުމަށް ގޮވާލަން\nކައުންސިލަރުން ހަދާ ރިޕޯޓް ކިއުމަކީވެސް ދިރާސާ. ފޮޓޯތައް ބެލުމަކީވެސް ދިރާސާ. އެއްކަމެއްވެސް ނުބަލައި ހުރިހާ ރަށަކަށް އެއްޗިހި ފޮނުވަން އެއީ މާ ފަސޭހަ ކަމަކީތަ؟\nދެން ހަމަ އަހަރުމެން ވީ ޤަބޫލު ކޮށްގެން ތިބެންތަ؟\nނޫން. ޔޫކޭގަ ސްނޯމަތީގަ އިން ސޮރު ބުނަންދެން އެއްވެސް އެއްޗެއް ގަބޫލުކުރާނެ ކަމެއްނެތް.


Netanyahu Ah Aglabiyyatheh Nulibunu - Vaguthu\nއިސްރާއީލްގައި ސަރުކާރެއް އެކުލަވާނުލެވިގެން ބޭއްވި ތިން ވަނަ އާއްމު އިންތިޚާބު މިހާރުގެ ބޮޑުވަޒީރު ބެންޔަމިން ނަތަންޔާހޫގެ ކޯލިޝަނުން އެންމެ ގިނަ ގޮނޑި ކާމިޔާބު ކުރި ނަމަވެސް ކޯލިޝަން ހަދާނެ ތިން މެންބަރުން ނުލިބިގެން އެންމެ ފަހުން ސަރުކާރެއް އެކުލަވާލުމުގެ ފުރުސަތު އޭނާ އަށް ގެއްލިއްޖެއެވެ.\nއިސްރާއީލްގެ ޤާނޫނު ހަދާ މަޖިލީހުގައި ހިމެނޭ 120 މެންބަރުންގެ ތެރެއިން އަޣުލަބިއްޔަތު ކަމަށްވާ 61 މެންބަރުންގެ ތާއީދު ނަތަންޔާހޫ އާއި އެންމެ ގާތުން ވާދަކުރި ބްލޫ އެންޑް ވައިޓް ޕާޓީގެ ލީޑަރު ބެނީ ގަންޓްސް އަށް މިހާރު ވަނީ ލިބިފައެވެ. އިސްރާއީލްގެ ރައީސް ރެއުވެން ރިވްލިން މިހާރު ވަނީ ސަރުކާރެއް އެކުލަވާލުމުގެ ފުރުސަތު ބެނީ އަށް ދީފައެވެ.\nބެނީ އަށް އަޣުލަބިއްޔަތު ލިބުނީ އަވިޑޯރ ލިބަމަން ވެސް އޭނާ އަށް ތާއިދު ކުރުމުންނެވެ. ލިބަމަން މީގެ ކުރިން ތާއިދު ކުރަމުން ގެންދިޔައީ ނަތަންޔާހޫ އަށެވެ. 2019 ވަނަ އަހަރުގެ އޭޕްރީލް މަހު އޮތް އިންތިޚާބުގައި ލިބަމަން ވަނީ ނަތަންޔާހޫ އާއި ކޯލިޝަން ވެސް ހަދާފައެވެ. ނަމަވެސް ސެޕްޓެމްބަރ މަހު ވަނީ އެކޯލިޝަން ރޫޅިފައެވެ.\nނަތަންޔާހޫގެ ކޯލިޝަނުން އެންމެ ގިނަ ގޮނޑި ކާމިޔާބު ކުރިނަމަވެސް އޭނާ ބޮޑުވަޒީރު ކަމަށް ގެންނަން ތާއިދު ކުރަނީ 58 މެންބަރުންނެވެ.\nއިސްރާއީލްގެ މީޑިއާ ރިޕޯޓްތައް ބުނާ ގޮތުގައި މިފަހަރު ސަރުކާރެއް އެކުލަވައި ނުލެވިއްޖެނަމަ ބެނީ އާއި ނަތަންޔާހޫ ކޯލިޝަން ހަދައިގެން ސަރުކާރެއް އެކުލަވާލުމުގެ ފުރުސަތު ވެސް އެބައޮތެވެ.\nކޮވިޑް-19 އާއި ގުޅިގެން މިވަގުތު ފުރަތަމަ ވަގުތީ ސަރުކާރެއް އެކުލަވާލުމާއި ގުޅޭ ގޮތުން ވެސް ބެނީ އާއި ނަތަންޔާހޫ ވަނީ މަޝްވަރާ ކޮށްފައެވެ. ނަމަވެސް ވަގުތީ ސަރުކާރުގެ ބޮޑުވަޒީރުކަން ހޯދަން ނަތަންޔާހޫ ޑިމާންޑް ކުރާތީ މަޝްވަރާތަކުން ކުރިއެރުމެއް ނުލިބޭ ކަމަށް ރިޕޯޓްތައް ބުނެއެވެ.\nއަރަބި ގިނަ ގައުމުތަކާއި ގުޅުން ބަދަހިކުރުމަށް ސިއްރުން މަޝްވަރާ އެބަކުރަން - ނަތަންޔާހޫ\nމާޗް 16, 2020 14:49\nމިފަހަރު އިސްރާރީލުގެ ވެރިކަން ތިދިނީ ތެރަރިސްތުންދެކެ ލޯބިވާ ބަޔަކަށެވެ. މީގެ ހިތި ރަހަ އިސްރާއީލުގެ ނިކަމެތި ރައްޔިތުންގެ ކަރުބުޑުގަ ނުލަނީސް ސަލާމަތް ވާށެވެ


Agubodu hukumfulhu | Bithufangi\nމާވަހަރަކީ ތަދު އެއްޗެކެވެ. މީރުވަސް ދުއްވުމަށް ބޭނުންކުރާ އަތަރާ ތަފާތު ވައްތަރުގެ ސެންޓު އުފެއްދުމަށާ ބޭސްވެރިކަމަށް ބޭނުންކުރާ މާވަހަރަކީ މަދުންނޫނީ ނުފެންނަ އެއްޗެކެވެ. މާވަހަރުގެ ތެރެއިންވެސް ހުދަންބަރު މާވަހަރަކީ އެންމެ އަގުބޮޑު މާވަހަރުގެ ތެރޭގައި މިހެނޭ އެއް ބާވަތެވެ. ތަދު އެއްޗެއްކަމުން މާކެޓްގައި ހުދަންބަރު މާވަހަރުގެ އަގަކީ ގްރާމެއް 25 ޑޮލަރާ 80 ޑޮލަރާ ދެމެދެވެ.\nނަމަވެސް ހުދަންބަރަށްވުރެ އަގުބޮޑު އެއްޗެއް ރާއްޖެއިން ފެނިއްޖެއެވެ. އެ އެއްޗަކީ ހުކުމްފުޅެކެވެ. ސްޕްރީމްކޯޓުން " ވިއްކާ " ހުކުމްފުޅެވެ. ކޯޓުތަކުން އިއްވާ ހުކުމްތަކަކީ އާމު އެއްޗެއް ނަމަވެސް ސްޕްރީމްކޯޓުން ގިނަ ބައެއްގެ މަސްލަހަތު ހިމެނޭގޮތަށް ނެރޭ ފުކުމްފުޅުތަކަކީ މާވަހަރާ ވާތު ސަންގައްވުރެއް އަގުހުރި އެއްޗަކަށް މިފަހަރު މިވަނީ ވެފައެވެ. ފައިސާ " ބޯކޮން " ހުރެއްޖެ ނަމަ ގަނެވޭނެ އެއްޗެކެވެ. އެކަން މިއަދު މިވަނީ "ނަޒާހާތްތެރި"4ފަނޑިޔާރަކު ސާބިތު ކޮއްދީފައެވެ.4ފަނޑިޔާރުން ކޮންމެ މީހެއްގެ ބޮލަށް 15 " ކަނޑާލާގެން " 1 ފެބްރުއަރީވަނަ ދުވަހުގެ ދަންވަރު ފަނޑިޔާރުގެއިން ގެންނަން އުޅުނީ "ހަރާން" ބަޣާވާތެކެވެ.\nރާއްޖޭގައި 30 އަހަރު ވެރިކަންކޮއް ރައްޔިތުންގެ ލޯބި ހޯއްދަވާ ނިޝާން އިއްޒަތުގެ ޝަރަފު ހޯއްދަވާ ދީނީ އެތަކެއް ފޯރަމްތަށް ބޭއްވެވުމަށްފަހު މާތް ﷲ ގެ ހުކުމްފުޅުތަށް ތަންފީޒު ކޮއް ނިޔާކަނޑައަޅަންތިބި ފަނޑިޔާރުންނަށް ރިޝްވަތުދީގެން މިވަނީ ރާއްޖެއަށް ބަޣާގާތެއް ގެންނަން ހުކުމެއް ކޮއްފައެވެ. ބައެއްދެއްކި އަވާމެންދުރެއްގައި ޖެހި ރައްޔިތުންނަށް ނިޔާކަނޑައަޅަން ތިބި ފަނޑިޔާރުން ގެ4މީހަކު މިވަނީ ކުއްކޮއްފައެއްވެ. ނިޔާކަނޑައަޅާނީ މިފަހަރު ރައްޔިތުންނެވެ. މީއީ ރައްޔިތުންގެ ފަހަރެވެ. ރައްޔިތުން ކަނޑައަޅާ ހުކުމަކީ " ޕްރައިޒް ލެސް " އެއްޗެކެވެ.\nFebruary 23, 2018 by ޢަލީ ވަހީދު ޕީޕީއެމް Reply\nމަލްޢޫނު މައުމޫނު ގެ މައްޗައް ކުރަންވީ حكم އަކީ ماعدة سورة ގެ 33 ވަނަ آية ގަ ވާގޮތަށް ޙުކުމް


ވަޒީފާގެ ފުރުސަތު, މީރާ މަނަދޫ ކަލެކްޝަން ސެންޓަރ\nމަޤާމް :ސީނިއަރ ޓެކްސް އޮފިސަރ ، މީރާ މަނަދޫ ކަލެކްޝަން ސެންޓަރ\nމަޤާމް :ޓެކްސް އޮފިސަރ (ޓްރޭނީ) މީރާ މަނަދޫ ކަލެކްޝަން ސެންޓަރ\n-ޓެކްސް ދައްކަންޖެހޭ ފަރާތްތައް ރަޖިސްޓަރީކުރުން\n-ޓެކްސް ދައްކަންޖެހޭ އެންމެހައި ފަރާތްތަކުން ޓެކްސް ދައްކަންޖެހޭވަރު ހިސާބުކުރަނީ ޤާނޫނާއި ގަވާއިދާ އެއްގޮތަށްތޯ ބެލުން\nނ. އަތޮޅުގައި ނަމަ: ނ. އަތޮޅު ކައުންސިލްގެ އިދާރާ – 14:00 ގެ ކުރިން\n- Iulaan 103


"Loabivevijje" ge Thinadhoo ge shooting nimmaalaifi | Mihaaru\n"ލޯބިވެވިއްޖެ" ގެ ޝޫޓިންގެ ތެރެއިން.\n08 ޖެނުއަރީ 2020 - 13:533comments\nމިދިޔަ މަހުގެ 23 ވަނަ ދުވަހު ޝޫޓިން އަށް ކާސްޓާއި ކްރޫ އެ ރަށަށް ގޮސް ޑިސެމްބަރު މަހުގެ 24 ވަނަ ދުވަހުން ފެށިގެން ފިލްމު ޝޫޓްކުރުމުގެ މަސައްކަތްތަށް ވަރަށް ފޯރީފައި ކުރިއަށް ގެންގޮސްފައިވެ އެވެ. އެގޮތުން ތިނަދޫގެ ޝޫޓިންގެ އުސްއަލިތައް "ލޯބިވެވިއްޖެ" ގެ ފޭސްބުކްގައި ފުރަތަމަ ދުވަހުން ފެށިގެން ވެސް އައީ ހިއްސާކުރަމުންނެވެ.\nތިނަދޫގެ ވަރަށް ގިނަ ބައެއްގެ އެހީތެރިކަމާ ވެސް އެކު ޝޫޓިން ނިންމައިލި އިރު، އެ ރަށުގެ ބައެއް މީހުން ވެސް ފިލްމުގެ އެކިއެކި ރޯލްތަކުން ފެންނާނެ އެވެ.\nއަހުމަދު ޒަރީރުގެ ސްކްރީންޕްލޭއަކަށް ސީޒަން ޑައިރެކްޓްކޮށް، މުހިއްމު ރޯލެއް ވެސް ކުޅޭ ފިލްމުގެ މައިގަނޑު ކާސްޓުންގެ ތެރޭގައި މަރިޔަމް އައްޒަ، އަހުމަދު އީސަ (އާނަންދު)، ނިޝާ، އަލީ އާޒިމް (ދޮންއައްޔަ)، އިރުފާނާ އިބްރާހީމް އަދި އަލީ ޝަމީލް ހިމެނެ އެވެ.\nސީޒަން ބުނިގޮތުގައި "ލޯބިވެވިއްޖެ" ގެ 50 ޕަސަންޓް މަންޒަރުތައް ތިނަދޫގައި ނަގާފައިވާ އިރު، ފިލްމުގައި ދެން ހިމެނޭ އެންމެ ގިނަ މަންޒަރުތައް ޝޫޓްކުރާނީ ސްރީ ލަންކާގަ އެވެ. ކާސްޓާއި ކްރޫ އެ ގައުމަށް ފުރަން ހަމަޖެހިފައި ވަނީ އަންނަ މާޗް މަހުގެ ތެރޭގަ އެވެ. އެކަމަކު އޭގެ ކުރިން މާލޭގައި ނަގަން ޖެހޭ ދެތިން މަންޒަރެއް ޝޫޓްކުރާނެ އެވެ.\n"ލޯބިވެވިއްޖެ" ސިނަމާ އަށް ގެންނަން ނިންމާފައި ވަނީ ރޯދައިގެ ފަހުންނެވެ. އެކަމަކު އަދި ވަކި ތާރީހެއް ނުނިންމަ އެވެ.\nމި ފިލްމުގެ ކުރިން ސީޒަން ޑައިރެކްޓްކޮށް، ބަތަލުގެ ރޯލް ކުޅެފައިވާ އެހެން ފިލްމެއް ބެލުންތެރިންނަށް ގެނެސްދޭނެ އެވެ. އެއީ "އަނދިރިކަން" އެވެ.\nއިތުރު ލިޔުންތައް ގދ. ތިނަދޫ އަލީ ސީޒަން ދިވެހި ފިލްމް އިންޑަސްޓްރީ އެކްޓްރެސް މަރިޔަމް އައްޒަ


ނ.ހެނބަދޫ ޤަބުރުސްޠާނުގެ ގަސްތަށް ނޮޅައި ސާފުކޮށްދޭނެ ފަރާތެއް ހޯދުމާގުޅޭ\nނ.ހެނބަދޫ ޤަބުރުސްޠާނުގެ ގަސްތަށް ނޮޅައި ސާފުކޮށްދޭނެ ފަރާތެއް ހޯދުމާބެހޭ\nމި އިދާރާގެ އިޢުލާން ނަންބަރ IUL)285/2019/14) އާގުޅިގެން އެކަށީގެންވާ ވަރަށް ޝަޢުގުވެރިކަން ފާޅުކޮށްފައިނުވާތީ މިއިޢުލާން ބާތިލުކޮށް އަލުން އިޢުލާންކުރަމެވެ.\nމި އިދާރާއިން ފޯރުކޮށްދޭ މަޢުލޫމާތާއި އެއްގޮތަށް ނ.ހެނބަދޫގެ ދެ ގަބުރުސްޠާން ވިނަ ނޮޅައި ސާފުކޮށްދޭނެ ފަރާތެއް ހޯދަން ބޭނުންވެއްޖެ އެވެ. ވީމާ، މި މަސައްކަތް ކޮށްދެއްވުމަށް ޝައުޤުވެރިވެލައްވާ ފަރާތްތަކުން މިކައުންސިލަށް ދުރުވެ 1 އޭޕްރިލް 2019 ން7އޭޕްރިލް 2019 ދުވަހާ ދެމެދު މަޢުލޫމާތު ސާފުކުރުމަށްފަހު 10 އޭޕްރީލް 2019 ވަނަ ދުވަހުގެ 13:00 ގައި މި އިދާރާއަށް އަގު ހުށަހެޅުއްވުން އެދެމެވެ. މިމަސައްކަތާއި ގުޅޭގޮތުން މަޢުލޫމާތު ސާފުކުރުމަށް ކަނޑައެޅިފައިވާ ގަޑިއަކީ ރަސްމީ ބަންދު ނޫން ކޮންމެ ދުވަހެއްގެ 8:00 ން 14:00 އަށެވެ.


"Kodakilhi" Balan Dhiya Fathuruveriya Ah Mivee Kihineh? - Vaguthu\nރާއްޖެ ޒިޔާރަތް ކުރާ ފަތުރުވެރިންނަކީ ތަފާތު އެކި ކަހަލަ ކަންކަން ތަޖުރިބާ ކޮށްލަން ބޭނުންވާނެ ބައެކެވެ. ރާއްޖެއަށް ކުރާ ކޮންމެ ދަތުރެއްގައި ހަނދާނުން ނުފޮހެވޭނެ ހެއްވާ މަޖާ ކަމެއް ކުރަން ފަތުރުވެރިން ބޭނުންވެއެވެ.\nމިގޮތަށް ރާއްޖެ ޒިޔާރަތް ކުރާ ފަތުރުވެރިން އެންމެ ބަލާލަން ބޭނުންވާ ތަންތަނުގެ ގޮތުގައި ރާއްޖޭގެ ގުދުރަތީ ރީތިކަން ދައްކުވައިދޭ ބައެއް ތަންތަން ހިމެނެއެވެ. އޭގެ ތެރޭގައި ރަށްތަކުގައި ހެދިފައި ހުންނަ ކުޅިތައް ވެސް ހިމެނެއެވެ.\nފުވައްމުލުގައި އޮންނަ "ކޮޑަކިޅި" އަކީ ފަތުރުވެރިންގެ އިތުރުން އެހެން ރަށްރަށުން ވެސް އެ ސިޓީއަށް ދަތުރު ކުރާ މީހުންގެ މެދުގައި މަގުބޫލު ތަނަކަށް މިހާރު ވަނީ ވެފައެވެ.\nއެތަނަށް ގޮސް ތަފާތު އެކި ކަހަލަ މަޖާ ކަންކަން ކޮށްފައިވާ އިރު، މިފަހަރު މި ޖެހުނީ ފަތުރުވެރިއަކު އެތަން ބަލަން ގޮއްސަ ހުއްޓާ ދިމާވި ވާހަކަ އެއް ކިޔައި ދޭށެވެ. މިއީ ޓިކްޓޮކްގައި "ދަ ތްރީ ޑަމްބެލްސް" ގެ ނަމުގައި ހަދާފައިވާ އެކައުންޓަކުން ލާފައިވާ ވީޑީއެއްގެ ވާހަކައެވެ.\nއެ ވީޑިއޯއިން ފެނިގެން ދަނީ ނަލަ ހެދިލައިގެން ހުރި ފަތުރުވެރިއަކު އެތަން "އެކްސްޕްލޯ" ކުރަން އުޅުމުގެ ތެރޭގައި މަޑު ގަނޑު ތެރެއަށް ވެއްޓޭ މަންޒަރެވެ. އޭނާ ވެއްޓިގެން ދާއިރު، މީހާ އެއްކޮށް ގޮތަކަށް އަޑިއަށް ދެއެވެ.\n♬ original sound - The3Dumbbells\nމިވީޑިއޯ މިހާތަނަށް 23 މިލިއަނަށްވުރެ ގިނަ މީހުން ބަލާފައިވާ އިރު، 4.1 މިލިއަން މީހުން ވަނީ މި ވީޑިއޯއަށް ލައިކް ދީފައެވެ. އަދި 84،000 އަށްވުރެ ގިނަ މީހުން ވަނީ އެ ވީޑިއޯއަށް ކޮމެންޓް ކޮށްފައެވެ.\nއެފަދަ ގޮތަކަށް އޭނާ ވީޑިއޯއެއް ހެދި ނަމަވެސް، އެއީ ކުޅެފައިވާ އެއްޗެއް ކަމެއް ނުވަތަ އެތަން ބަލަން އުޅެނިކޮށް ދިމާވި ކަމެއް ކަމެއް އަދި ޔަގީނެއް ނުވެއެވެ.\nޖުލައި 24, 2021 15:48\nއެއީ ކުޅެފަ ވަާއެއްޗެ


Bandun Jahaali Dingee Ehgamah Aruvaifi - Vaguthu\nބަންޑުން ޖަހާލި ލޯންޗް އެއްގަމަށް އަރުވައިފި\nހދ. ނޮޅިވަރަންފަރުން ހަނިމާދޫއަށް ދަތުރުކުރަމުން ދަނިކޮށް ބަންޑުން ޖަހާލި ލޯންޗް އެއްގަމަށް އަރުވައިފިއެވެ.\nއެ ؛ލޯންޗް ބަންޑުން ޖަހާލާފައިވަނީ، ހަނިމާދޫގެ ދެެކުނު ފަރާތު ފަރުމައްޗަށް ކަމަށް އެމްެއެންޑީއެފް އިން ވިދާޅުވިއެވެ. އެ ލޯންޗް އެއްގަމަށް އަރުވާފައި ވަނީ އާއްމުންނާއި، އެމްއެންޑީއެފް އާއި ފުލުހުން ގުޅިގެން މިއަދު މެންދުރު ފަހުގެ ވަގުތެއްގައެވެ.\nއެ ލޯންޗަކީ 23 ފޫޓުގެ ލޯންޗެކެވެ.\nހަނިމާދޫއަށް ދަތުރުކުރަމުންދަނިކޮށް ބަންޑުން ޖަހާލި ލޯންޗުން 10 މީހުން ދަތުރުކުރިއެވެ. އޭގެ ތެރެއިން ފަސް މީހަކު ވަނީ ނިޔާވެފައެވެ. ނިޔާވި މީހުންގެ ތެރޭގައި ހިމެނެނީ ތިން އަންހެނުންނާއި، ފިރިހެނަކާއި، ކުޑަ ކުއްޖެކެވެ.\nއެ ލޯންޗް ބަންޑުން ޖަހާލީ ކޮޅިގަނޑެއްގައި ކަމަށް އެމްއެންޑީއެފް އިން ވިދާޅުވިއެވެ. މި ހާދިސާ ހިނގިއިރު، އެ ސަރަހައްދަށް އޮތީ ރިނދޫ ސަމާލުވެސް ނެރެފައެވެ.\nރާއްޖޭގެ އެކި ސަރަހައްދުތަކުގައި މޫސުން ގޯސްވެފައިވާއިރު، ކަނޑު ދަތުރުކުރައްވާ ފަރާތްތަކުން މޫސުމަށް ސަމާލުވެގެން ކަނޑު ދަތުރު ކުރުމަށް އެމްއެންޑީއެފް އާއި ފުލުހުން އަދި މެޓް އޮފީހުން ވަނީ އިލްތިމާސްކޮށްފައެވެ.\nއޮގަސްޓް 29, 2019 20:27\nމީ ޑިންގީއެއްތަ މަހީކުރަނީ ޑިންގީ އަކީ މަތިނެތި ބޮއްކުއެއްް ހެން ހަނި ދިގުކޮށް އޮންނަ އެއްޗެއް ކަމަށް


Stress filuvan meyzu mahchah gaheh!\nސްޓްރެސް ފިލުވަން މޭޒުމައްޗަށް ގަހެއް!\nމި އަހަރު އަޒުމު ކަނޑައަޅާފައިވާ އެއް ކަމަކީ ސްޓްރެސް ލެވެލް ދަށްކުރުން ކަމަށް ވާނަމަ އަވަހަށް މޭޒުމަތީގައި ބަހައްޓާނެ ގަހެއް ހޯދާށެވެ. ޖަޕާނުން ކޮށްފައިވާ ދިރާސާއަކުން ހާމަވެފައިވާ ގޮތުގައި މޭޒުމަތީގައި ގަސް ބެހެއްޓުމަކީ ސްޓްރެސް ދަށްވާނެ ކަމެކެވެ.\nޖަޕާނުގެ އަވާޖީގެ ހިޔޯގޯ ޔުނިވަސިޓީގެ ސައިންސްވެރިން ކުރި މި އާ ދިރާސާގައި ބެލީ އޮފީސްތަކުގައި މަސައްކަތްކުރާ މީހުންގެ ނަފްސާނީ ސިއްހަތަށް އިންޑޯ ޕްލާންޓްސް އިން ކުރާ އަސަރުތަކެވެ. އޮފީސްތަކުގައި މަސައްކަތްކުރާ ގިނަ މީހުންނަކީ ފެހި ގަސްތަކުގެ ތެރޭގައި ވަރަށް މަދުން ނޫނީ ވަގުތު ހޭދަ ނުކުރެވޭ ބައެކެވެ. އެމީހުން ދުވާލެއްގެ ގިނަ ވަގުތު ހޭދަކުރަނީ އޮފީހުގެ ހަތަރު ފާރު އެތެރޭގަ އެވެ.\nމި ޓީމުން މި ދިރާސާގައި 63 މީހަކު ބައިވެރިކުރި އެވެ. މި އެންމެންނަކީ ވެސް އެކި އޮފީސްތަކުގައި ވަޒީފާ އަދާ ކުރާ މީހުންނެވެ. މި މީހުން މަސައްކަތްކުރަން ތިބޭ މޭޒުގައި ގަސް ބެހެއްޓުމުގެ ކުރިންނާއި ބެހެއްޓުމަށްފަހު މި މީހުންގެ ނަފްސާނީ އަދި ޖިސްމާނީ ސްޓްރެސް ހުރި ވަރު ދެން ޗެކް ކުރި އެވެ.\nމި ދިރާސާކުރި ފަރާތުން ޚިޔާރުކުރި ހަ ވައްތަރެއްގެ ގަހުގެ ތެރެއިން ދިރާސާގައި ބައިވެރިން ބޭނުންވާ ވައްތަރެއްގެ ކުޑަ ގަހެއް މޭޒުމަތީގައި ބެހެއްޓުމުގެ ފުރުސަތު އެމީހުންނަށް ދިނެވެ. މި ގަސްތަކުގެ ތެރޭގައި ހިމެނެނީ އެއާ ޕްލާންޓްސް، ބޮންޒައި ޕްލާންޓްސް، ސެން ޕެޑްރޯ ކެކްޓަސް، ފޮލިއޭޖް ޕްލާންޓްސް، ކޮކެޑާމާ ނުވަތަ އެޗެވީރިއާ އެވެ. މި ހަ ބާވަތުގެ ގަހުގެ ތެރެއިން އެމީހަކު ބޭނުން ވައްތަރެއްގެ ގަހެއް މޭޒުމަތީގައި ކޮމްޕިއުޓަ މޮނިޓާ ކައިރީގައި ބެހެއްޓުމަށް އިރުޝާދު ދިނެވެ.\nދެން ސައިންސްވެރިން ވަނީ ދެ ފިޔަވައްސަކަށް ބަހާލައިގެން ދިރާސާ ކުރިޔަށް ގެންގޮސްފަ އެވެ. މީގެ ތެރޭގައި ހިމެނެނީ އެއް ހަފުތާގެ ކޮންޓްރޯލް ޕީރިއަޑަކާއި ހަތަރު ހަފުތާގެ އިންޓަވެންޝަން ޕީރިއަޑެކެވެ. ކޮންޓްރޯލް ޕީރިއަޑްގައި ބައިވެރިން އޮފީހުގައި މަސައްކަތް ކުރާނީ މޭޒުމަތީގައި ގަހެއް ނުބަހައްޓަ އެވެ. އިންޓަވެންޝަން ޕީރިއަޑްގެ ތެރޭގައި ހިމެނޭ ހަތަރު ހަފުތާގައި ގަސް ބެހެއްޓީ އެމީހުންނަށް ފެންނަ ހިސާބުގަ އެވެ. އަދި ދިރާސާގެ ބައިވެރިންނަށް ގަސް ބަލަހައްޓަން ވެސް ޖެހެ އެވެ. އަދި އިންޓަވެންޝަން މަރުހަލާގައި ބައިވެރިން މާބުރަވެގެން ވަރުބަލިކަން އިހްސާސް ކުރެވޭ ކޮންމެ ފަހަރަކު މޭޒުމަތީގައިވާ ގަހާ ދިމާލަށް ތިން މިނިޓް ވަންދެން ބަލަން އިންނަން ވެސް އިރުޝާދު ދިނެވެ.\nއެމެރިކަން ސޮސައިޓީ ފޯ ހޯޓިކަލްޗާ ސައިންސްގެ ފަރާތުން ޖާނަލް ހޯޓްޓެކްނޮލޮޖީގައި ޝާއިއުކުރި މި ދިރާސާ ރިޕޯޓުގައިވާ ގޮތުން ޖިސްމާނީ ސްޓްރެސް ވަޒަންކޮށްފައިވަނީ ބައިވެރިންގެ ހިތްނުތަނަވަސްކަން ހުރި މިންވަރަށް ބަލައިގެންނެވެ. ފުރަތަމަ މަރުހަލާ އާއި ދެ ވަނަ މަރުހަލާގައި ބައިވެރިންގެ އެންޒައިޓީ ލެވެލް ހުރި މިންވަރު ވަޒަން ކޮށްފައި ވެއެވެ.\nމި ހޯދުމުން ދައްކާ ގޮތުން ތިން މިނިޓްވަންދެން ގަހަށް ބަލަހައްޓައިގެން އިނުމުން ޖިސްމާނީ ސްޓްރެސް ލެވެލް ވަރަށް ބޮޑުތަން ދަށްވެފައި ވެއެވެ. ސްޓްރެސް ލެވެލް ދަށްވި މިންވަރު ބެލީ ބައިވެރިންގެ ވިންދު ޗެކްކޮށްގެންނެވެ.\nދިރާސާގެ ހުރިހާ ބައިވެރިންގެ ހިތްނުތަނަވަސްކަން ހުރި މިންވަރު ވެސް ގަސްތައް ބެހެއްޓި ފަހުން ވަރަށް ބޮޑަށް ދަށްވެގެން ދިޔަ ކަމަށާއި ބަހައްޓަން ބުނި ގަހުގެ ވައްތަރު ތަކުގެ ތެރެއިން ވަކި ވައްތަރެއްގެ ގަހަކުން ވަކިން ބޮޑަށް ސްޓްރެސް ދަށްވާކަން ފާހަގަ ވެފައި ނެތް ކަމަށް ވެސް ސައިންސްވެރިން ބުނެފައި ވެއެވެ.\nވަރަށް ގިނަ ބައިވެރިން އެމީހުންގެ ގަސް ބަލަހައްޓަން ޖެހުން ނެގީ ވަރަށް ޕޮޒިޓިވްކޮށް ކަމަށާއި ފަސް ހެދި ބޮޑުވާތަން ފެނުމުން ބުނަން ނޭނގޭ ކަހަލަ އުފަލެއް އިހްސާސް ކުރެވުނުކަމަށް ވެސް ގިނަ ބައިވެރިން ބުނި ކަމަށް މި ދިރާސާގައި ފާހަގަ ކޮށްފައި ވެއެވެ.\nސައިންސްވެރިން ބުނަނީ އެމީހުން ހިތްހަމަޖެހޭ ކަހަލަ ގަހެއް ޚިޔާރުކޮށް އެގަހަށް ލޯތްބާއި އަޅާލުން ދިނުމުގެ ފުރުސަތު ލިބުމުން ހުރިހާ އެންމެންނަށްވެސް ނަފްސާނީ ގޮތުން ވަރަށް ރަނގަޅު އަސަރުތަކެއް ކޮށް ސްޓްރެސް ލެވެލް ދަށްވި އެވެ. އަދި މޭޒުމަތީގައި ރީތި ގަހެއް އިންނަ ތަން ފެނުމުން ވެސް ހިތްހަމަޖެހުން އިތުރަށް ލިބުނުކަމަށް ބައިވެރިން ބުނި ކަމަށް ވެއެވެ.\nމި ދިރާސާއަށް ބުރަވެ ސައިންސްވެރިން ބުނެފައިވަނީ އޮފީސްތަކުގައި ކުދިކުދި ގަސް ބެހެއްޓުމަކީ އެ އޮފީހެއްގައި މަސައްކަތްކުރާ މުވައްޒަފުންގެ ހާލަތު ރަނގަޅުވުމުގެ އިތުރުން އޮފީހަށް މަންފާ ކުރާނެ ކަމެއް ކަމަށެވެ.


އޭ.ސީ.ސީ އިން ތަޙްޤީޤުކުރަމުންދާ އިންތިޚާބީ ކޮރަޕްޝަންގެ މައްސަލަތަކާގުޅޭ، | އެންޓި-ކޮރަޕްޝަން ކޮމިޝަން\nއޭ.ސީ.ސީ އިން ތަޙްޤީޤުކުރަމުންދާ އިންތިޚާބީ ކޮރަޕްޝަންގެ މައްސަލަތަކާގުޅޭ،\nޤާނޫނު ނަންބަރު 4/2018 )އިންތިޚާބުތަކާބެހޭ ޢާންމު ޤާނޫނު” އަށް 1 ވަނަ އިޞްލާޙު ގެނައުމުގެ ޤާނޫނު) ގެ 74 ވަނަ މާއްދާގެ (ހ) ގެ 11 ވަނަ ނަންބަރާއި 12 ވަނަ ނަންބަރުގައި ބަޔާންކޮށްފައިވާ ފަދައިން، 2019ވަނަ އަހަރުގެ މާރިޗުމަހު ބޭއްވުނު ރައްޔިތުންގެ މަޖިލީހުގެ އިންތިޚާބާ ގުޅޭގޮތުން އެންޓި-ކޮރަޕްޝަން ކޮމިޝަން (އޭ.ސީ.ސީ) އިން ތަޙްޤީޤުކުރި އިންތިޚާބީ ރިޝްވަތުގެ މައްސަލަތަކުގެ ތެރެއިން 16 މައްސަލަ ތަޙްޤީޤުކޮށް ނިންމައިފިއެވެ.\nމި މައްސަލަތަކަކީ، އިސްވެ ދެންނެވުނު ޤާނޫނު (ޤާނޫނު ނަންބަރު 4/2018) ގެ 74 ވަނަ މާއްދާގެ (މ)ގެ ދަށުން، އޭ.ސީ.ސީއަށް ލާޒިމްކޮށްފައިވާ ފަދައިން، ނިމިދިޔަ ރައްޔިތުންގެ މަޖިލީހުގެ އިންތިޚާބާ ގުޅޭގޮތުން އޭ.ސީ.ސީއިން އިސްނަގައިގެން އަދި އެކި ފަރާތްތަކުން އޭ.ސީ.ސީއަށް ހުށަހަޅާފައިވާ ޝަކުވާތަކާ ގުޅިގެން އެ ކޮމިޝަނުން ތަޙްޤީޤުކޮށްފައިވާ މައްސަލަތަކެވެ. އެގޮތުން، ނިމިދިޔަ ރައްޔިތުންގެ މަޖިލީހުގެ އިންތިޚާބާގުޅޭ އިންތިޚާބީ ކޮރަޕްޝަންގެ ޖުމްލަ 22 މައްސަލަ އެ ކޮމިޝަނުން ތަޙްޤީޤުކޮށްފައިވެއެވެ. މި މައްސަލަތަކުގެ ތެރޭގައި ހިމެނެނީ އެ ކޮމިޝަނުން އިސްނަގައިގެން ބަލަން ފެށި 10 މައްސަލައާއި، އެކި ފަރާތްތަކުން ހުށަހެޅި ޝަކުވާތަކާ ގުޅިގެން ބަލަން ފެށި 12 މައްސަލައެވެ. އިސްވެ ދެންނެވުނު 22 މައްސަލައިގެ ތެރެއިން މިހާތަނަށް ޖުމްލަ 16 މައްސަލައިގެ ތަޙްޤީޤު މަރުޙަލާ ނިމިފައިވާއިރު، މީގެތެރޭގައި ހިމެނޭ ދަޢުވާކުރެވޭ މިންވަރަށް ހެއްކާއި ޤަރީނާހުރިކަމަށް ބެލެވޭ މައްސަލަތަކުގައި ދަޢުވާކުރުމާގުޅޭގޮތުން ޕްރޮސިކިއުޓަރޖެނެރަލްގެ އޮފީހާއެކު އޭ.ސީ.ސީއިން ދަނީ ޑިއުޓީ ޕްރޮސިކިއުޝަން މަރުޙަލާ ފުރިހަމަކުރަމުންނެވެ. އެގޮތުން، ޑިއުޓީ ޕްރޮސިކިއުޝަން ކުރިއަށްދަނީ 04 މައްސަލައެއްގެއެވެ. ހަމައެއާއެކު، އިންތިޚާބީ ކޮރަޕްޝަންގެ އިތުރު 06 މައްސަލައެއް ކޮމިޝަނުން ދަނީ ތަޙްޤީޤުކުރަމުންނެވެ.\nއިންތިޚާބީ ރިޝްވަތުގެ މައްސަލަތައް ބެލުން އޭ.ސީ.ސީއަށް ލާޒިމުކޮށް އިންތިޚާބުތަކާބެހޭ ޢާންމު ޤާނޫނަށް 1 ވަނަ އިޞްލާޙު ގެނައުމުގެ ޤާނޫނުގެ (މ) ގައި ބަޔާންކޮށްފައިވަނީ ” މި ޤާނޫނުގައި ނުވަތަ އެހެން ޤާނޫނެއްގައި އެހެންގޮތަކަށް ބަޔާންކޮށްފައިވީނަމަވެސް، އިންތިޚާބުތަކާ ގުޅިގެން ހުށަހެޅޭ ރިޝްވަތާބެހޭ މައްސަލަތައް ބަލައި ތަޙުޤީޤުކުރަންވާނީ އެންޓި-ކޮރަޕްޝަން ކޮމިޝަނުން” މިފަދައިންނެވެ. އަދި މި ޤާނޫގެ ދަށުން 02 ބާވަތެއްގެ އިންތިޚާބީ ރިޝްވަތުގެ ކުށް ބަޔާންކޮށްފައިވެއެވެ. އެއީ އެޤާނޫނޫގެ 74ވަނަ މާއްދާގެ (ހ) ގެ (11) ގައި ބަޔާންކޮށްފައިވާ، “އެއްވެސް އިންތިޚާބީ ޙައްޤެއްގެ ފައިދާ ވަކިފަރާތަކަށް ލެންބުމަށްޓަކައި ނުވަތަ ވަކިގޮތަކަށް އެފަދަ ޙައްޤެއްގެ ބޭނުމެއް ކުރީތީވެ އެއްވެސް އެއްޗެއްގެ ޝުކުރެއްގެ ގޮތުން ނުވަތަ ހަދިޔާއެއްގެ ގޮތުން ވިޔަސް ނުވަތަ އެނޫން ގޮތަކަށްވިޔަސް ދިނުން” އާއި، 74ވަނަ މާއްދާގެ (ހ) ގެ (12)ގައި ބަޔާންކޮށްފައިވާ، “އިންތިޚާބަށް އިޢުލާނުކުރާ ތާރީޚުން ފެށިގެން އިންތިޚާބުގެ ދާއިމީ ނަތީޖާ އިޢުލާންކުރާތާ 30 (ތިރީސް) ދުވަހުގެ ނިޔަލަށް، އިންތިޚާބާ ގުޅިގެން ކެންޑިޑޭޓަކު ތަޢީދު ހޯދުމަށްޓަކައި ނުވަތަ އެހެން ކެންޑިޑޭޓެއްގެ އިންތިޚާބީ ޙައްޤަށް ނުރަނގަޅު އަސަރު ފޯރުވުމަށްޓަކައި ވަކި ފަރުދަކަށް ނުވަތަ ޖަމާޢަތަކަށް ނުވަތަ ޢާންމު ފައިދާއަށްޓަކައި އެއްޗެއް ދިނުން ނުވަތަ ޚިދުމަތެއް ފޯރުކޮށްދިނުން ނުވަތަ މިނޫންވެސް މަންފާއެއް ފޯރުކޮށްދިނުން ނުވަތަ މިއިންކަމެއް ކޮށްދޭނެކަމަށް ބުނުން” އެވެ. އަދި އެފަދައިން އެއްވެސް އެއްޗެއް ދިނުމަކީ ރިޝްވަތު ދިނުން ކަމުގައި ބެލެވޭނެކަމަށާއި، އެފަދައިން ޢަމަލުކުރުން ނުވަތަ ކުރަން އުޅުން އެއީވެސް ރިޝްވަތު ދިނުން ނުވަތަ ރިޝްވަތު ދޭންއުޅުން ކަމުގައި ބެލެވޭނެކަމަށް މި ދެމާއްދާގައި ބަޔާންކޮށްފައިވެއެވެ.


ފޮޓޯއިން: ކުޑަކުއްޖެއްގެ ބޮލުން ބޮޑު ޓިއުމަރެއް ނެގުން — Ihavandhoo.com\nފޮޓޯއިން: ކުޑަކުއްޖެއްގެ ބޮލުން ބޮޑު ޓިއުމަރެއް ނެގުން\n15 ޖެނުއަރީ 20160ޢަބުދުﷲ ޙަމީދު\nއިންޑިއާގެ އުއްތަރަ ޕުރަދޭޝްގެ4އަހަރުގެ އަންހެންކުއްޖެއްގެ ބޮލުން ބޮޑު ޓިއުމަރެއް ނަގައިފިއެވެ. ރޭނޫ (4) އަކީ ދެމަފިރިންގެ7ދަރިންގެ ތެރެއިން6ވަނަ ދަރިފުޅެވެ.\nގާތްގަނޑަކަށް3ކިލޯގެ ބަރު ޓިއުމަރާއެކު ރޭނޫ ވަނީ އަހަރުތަކެއް ހޭދަކޮށްފައެވެ. ރޭނޫ ބޮޑުވަމުން ދިޔަ ވަރަކަށް ރޭނޫގެ ބޮލުގައިވާ ޓިއުމަރުވެސް ދިޔައީ ދުވަހެއް ދުވަހަކަށް ބޮޑުވަމުންނެވެ. ޓިއުމަރު ފަޅާގެންގޮސް ރޭނޫގެ ފުރާނަ އަށް ނުރައްކާވުމުގެ ފުރުސަތު ބޮޑުވަމުން ނެވެ.\nރޭނޫގެ މަންމަ ބުނީ ރޭނޫ އަކީ އުފަންވިއިރު ސިއްހީގޮތުން އެއްވެސް މައްސަލައެއް ހުރި ކުއްޖެއް ނޫން ކަމަށެވެ. ނަމަވެސް ރޭނޫ ބޮޑުވަމުން ދިޔައިރު އެކުއްޖާގެ ބޮލު މެދުން ގޮށެއް ކަހަލަ އެއްޗެއް ހެދެން ފެށިކަން ފާހަގަ ކުރެވުނެވެ. ގޮށެއް، ނޫނީ ބިއްސެއް ކަމަށް ހީކުރެވުނު ނަމަވެސް ދުވަހެއް ދުވަހަކަށް އެތަން ދިޔައީ ބޮޑުވަމުންނެވެ.\n"އަތްލިއަސް ރޭނޫ ރޯންފަށާ، އުއްޑުން ނިދަން ބޭއްވިޔަސް ފަށަނީ ރޯން" ރޭނޫގެ މަންމަ ކިޔާދީފަ ވެއެވެ. ނަމަވެސް ރޭނޫގެ މައިންބަފައިންނަށް ރޭނޫގެ ކަރުނަ ފުހެދިނުން ފިޔަވައި އިތުރު ފަރުވާއެއް ދެވޭނެ ތަނަވަސްކަމެއް ނެތެވެ.\nޑޮކުޓަރަށް ދެއްކޭނެ ފަދަ ތަނަވަސްކަމެއް ނެތިފައި ތިއްބާ އެފަދަ ފުރުސަތެއް ހޯދާދިނީ ކާކު ކަން ނޭނގޭ ކޮންމެވެސް މީހަކު އެކުއްޖާގެ ހާލަތު ބަޔާންކޮށް ސޯޝަލްމީޑިއާގައި ފޮޓޯތައް ޝާއިއުކޮށްގެންނެވެ.\nރޭނޫގެ ވާހަކަ އާއި ހާލަތު އުއްތަރަ ޕުރަދޭޝްގެ ޗީފް މިނިސްޓަރަށް އެނގުމާއެކު، ރޭނޫގެ އޮޕަރޭޝަން ހިލޭ ކޮށްދިނުމަށް ކަމާބެހޭ ފަރާތްތަކަށް އެންގި އެވެ. ރޭނޫގެ އޮޕަރޭޝަން ކޮށް ބޮޑު ޓިއުމަރު ނަގާފައި ވަނީ ލަކުނޯގެ ކިންގް ޖޯޖް މެޑިކަލް ޔުނިވަރސިޓީގެ އޮޕަރޭޝަން ޑޮކްޓަރުންގެ ޓީމަކުން ނިމިދިޔަ ޑިސެމްބަރު މަހުގެ 22 ވަނަ ދުވަހެ އެވެ.\nރޭނޫގެ އޮޕަރޭޝަން ކުރި ޓީމުގެ ޑަކްޓަރެއް ކަމަށްވާ ޑރ. ސ.ނ. ކުރީލް ބުނީ ޓިއުމަރު އުފެދިފައިވަނީ، ސިކުނޑިން ލުލުގެ ފެނުން ކޮންޓުރޯލް ކުރާ ސަރަހައްދުން ފެށިގެންނެވެ. ޓިއުމަރތު ނެގުމުގައި ޑޮކުޓަރުންގެ ޓީމަށް އެންމެ ބޮޑު ގޮންޖެހުމަކަށްވީ ލޮލާ ގުޅިފައިވާ ނާޒުކު ނާރުތަކަށް ގެއްލުމެއް ނުލިބޭ ގޮތަށް ޓިއުމަރު ނެގުމެވެ. "އޮޕަރޭޝަން ތެރޭގައި އެއިން ނާރަކަށް ގެއްލުން ލިބުނުނަމަ ބަލިމީހާގެ ލޮލުގެ ފެނުން ދާއިމީކޮށް ގެއްލޭނެ" ޑރ. ކުރީލް ބުންޏެވެ.\nރޭނޫގެ އޮޕަރޭޝަން ވަނީ ކާމިޔާބު ކަމާއެކު ކޮށް، ޓިއުމަރު ނަގާފައެވެ. ރޭނޫގެ ބައްޕަ ބުނީ ސޯޝަލް މީޑިއާ އަކީ ކޮން އެއްޗެއްކަން އަދި ކިހިނެއް ވާ އެއްޗެއްކަންވެސް ނޭނގޭ ކަމަށެވެ. އެހެންނަމަވެސް ސޯޝަލް މީޑިއާގެ ސަބަބުން އޭނާގެ ދަރިފުޅުގެ ފުރާނަ ސަލާމަތް ކުރުމަށް އެހީތެރިކަން ލިބިއްޖެ ކަމަށެވެ.\nއިހަވަންދޫން ކޮވިޑަށް ޕޮޒިޓިވްވި މީހުން އެހެން ބަޔަކާ ކޮންޓެކްޓް ވިތަ؟ 16 ސެޕްޓެމްބަރު 2020\nބޯޅަދަނޑުގެ ސަބް ބޭސް ތައްޔާރުކުރުމުގެ މަސައްކަތް ކޮށްދޭނެ ފަރާތެއް ހޯދުމަށް އަނެއްކާވެސް އިޢުލާނުކޮށްފި 15 ސެޕްޓެމްބަރު 2020\nއަލަށްދޫކޮށްފައިވާ ގޯތިތައް ރަޖިސްޓްރީކުރުމުގެ އުސޫލު އަންމުކޮށްފި 15 ސެޕްޓެމްބަރު 2020\nޗެމްޕިއަން އެން.ވީ.ކޭ އިން 13 އަހަރު ވީ އެޓީމުގެ ރަން ކެބިނެޓް ދައްކާލައިފި 14 ސެޕްޓެމްބަރު 2020\nރިސޯޓު މުވައްޒަފުން ވަޒީފާއިން ވަކިކޮށްފައިވަނީ ވަޒީފާއާ ބެހޭ ގާނޫނާއި އެއްގޮތަކަށް ނޫން: ހޯރަފުށީ ކައުންސިލް 14 ސެޕްޓެމްބަރު 2020


އަމީތާބުގެ ބަންގްލޯ ޑިސްއިންފެކްޓްކުރުމުގެ މަސައްކަތް ފަށައިފި އަމީތާބުގެ ބަންގްލޯ ޑިސްއިންފެކްޓްކުރުމުގެ މަސައްކަތް ފަށައިފި\nއަމީތާބުގެ ބަންގްލޯ ޑިސްއިންފެކްޓްކުރުމުގެ މަސައްކަތް ފަށައިފި\nއަމީތާބު ބައްޗަން އާއި ދަރިފުޅު އަބީޝެކް ކޯވިޑް-19 އަށް ޕޮޒިޓިވްވުމުން އެ އާއިލާ ދިރިއުޅޭގެ ކޮންޓެއިންމެންޓް ޒޯނެއްގެ ގޮތުގައި ކަނޑައަޅާ ޑިސްއިންފްކްޝަންގެ މަސައްކަތް ފަށައިފިއެވެ.\nއިންޑިއާގެ މެގަރސްޓަރ އަމިތާބަށް ކޯވިޑް ޖެހުނުކަން ހާމަކުރީ ރޭގެ ވަގުތެއްގައެވެ. އަމިތާބު ބަލިޖެހުނު ކަން ހާމަކުރިތާ ވަގުތުކޮޅެއްގެ ތެރޭގައި ދަރިފުޅު އަބީޝެކްވެސް މި ބަލީގެ ޝިކާރައަކަށް ވީކަން ވަނީ ހާމަކޮށްފައެވެ. މި ދެބަފައިން މުމްބާއީގެ ނާނަވަތީ ހޮސްޕިޓަލް އައިސޮލޭޓްކޮށް އަންނަނީ ފަރުވާ ދެމުންނެވެ. ހޮސްޕިޓަލްތަކާއި ހަވާލާދީ އިންޑިއާ ނޫސްތަކުން ބުނެފައިވަނީ އަމިތާބާއއި އަބީޝެކްގެވެސް ހާލު ރަނގަޅުކަމަށެވެ.\nއަމީތާބުގެ އަންހެނުން ޖަޔާ ބަޗަން އާއި އައިސްވަރިޔާ ރާއީވެސް ވަނީ ރޭ ޓެސްޓް ހަދާފައެވެ. އެހެންނަމަވެސް މި ދެމީހުންވެސް ވަނީ ބައްޔަށް ނެގެޓިވްވެފައެވެ. އެހެންނަމަވެސް އިތުރު ޓެސްޓްތައް ހަދަމުން އަންނަކަމަށް އިންޑިއާގެ ނޫސްތައް ބުނެއެވެ.\nއަމީތާބުގެ ދެބަފައިން ބައްޔަށް ޕޮޒިޓިވްވުމުން އެމީހުންގެ އައިލާ ދިރިއުޅޭ ބަންގްލޯ " ޖަލްސާ " ޑިސްއިންފެކްޓްކުރުމުގެ މަސައްކަތް ވަނީ އެ ޤައުމުގެ ހެލްތް މިނިސްޓްރީން ފަށާފައެވެ. އެގޭގެ ބޭރުގައި ފުލުހުން މިހާރު އަންނަނީ ފޯރިމަރަމުންނެވެ.\nމީގެއިތުރުން އެ ސަރަހައްދުގައި ދިރިއުޅޭ އެހެން މީހުންވެސް ޓެސްޓްކުރުމުގެ މަސައްކަތް ކުރަމުން އަންނަކަމަށްވެސް އިންޑިއާގެ ނޫސްތަކުން ބުނެއެވެ.


ޙަރާމް ފައިސާ ކާ މީހުން ބަނޑަށް އެ އަޅަނީ އަލިފާނެވެ.!: ޝައިޚް ޢަލީ ޒައިދު\n"ޙަރާމް ފައިސާ ކާ މީހުން ބަނޑަށް އެ އަޅަނީ އަލިފާނެވެ. މަކަރާ އޮޅުވާލުމުގެ މައްޗަށް ބިނާކޮށް ހޯދާ ފައިސާ ތިމާގެ އަރުން އެތެރެކުރާއިރު ހަމަ އެކައްޗެއްވެސް ހިތަށް ނާރާ މީހުން އުޅެއެވެ. ސުބްޙާނަﷲ! ހިދާޔަތު ދައްކަވާށި! އާމީން. "\n--ޝައިޚް ޢަލީ ޒައިދު\nޝައިޚް ޢަލީ ޒައިދު މިފަދަ ބަސްފުޅެއް ވިދާޅުވެފައި މިވަނީ ތަފާތު ގޮތްގޮތުން އުކުޅުތައް ބޭނުންކޮށްގެން ރައްޔިތުންގެ އެތައް ސަތޭކަ މިލިއަން ރުފިޔާއެއް "އުދުއްސައިގަތުމުގެ" ކަންބޮޑުވުން ގިން ބައަކު ފައުޅުކުރަމުންދާ ވަގުތެއްގައެވެ.\nHaram faisaa kaa meehun bandahealhanee alifaaneve! Makaraa olhuvaalumuge mahchah binaa koh, hoadhaa faisaa thimaage arun etherekuraairu hama ekahcheh ves hithah naanna meehun ulhe eve. subuhaanallahi. Hidhaayai dhahkavaashi! Ameen.\n— Ali Zaid (@alizaid1000) May 16, 2019


Addu gai caesarean hedhi meehehge haalu serious!\nއައްޑޫ އެކުއެޓޯރިއަލް ހޮސްޕިޓަލް،\nއައްޑޫގައި ސިޒޭރިއަން ހެދި މީހެއްގެ ހާލު ސީރިއަސް\nއައްޑޫ އިކުއިޓޯރިއަލް ހޮސްޕިޓަލް. އެ ތަނުގައި ސިޒޭރިއަން ހެދި އަންހެނެއްގެ ހާލު ސީރިއަސްވެ މާލެ ގެނެސް އޭޑީކޭގައި ދަނީ ފަރުވާ ދެމުން -- ފޮޓޯ: އަވަސް\nއައްޑޫ އިކްއެޓޯރިއަލް ހޮސްޕިޓަލުގައި ސިޒޭރިއަން ހެދި މީހެއްގެ ހާލު ސީރިއަސްވެގެން މާލެ ގެނެސް އޭޑީކޭގެ އައިސީޔޫގައި ފަރުވާ ދޭން ފަށައިފި އެވެ.\nހާލު ދެރަވި އަންހެން މީހާއަށް ބޮޑުދައިތަ ކިޔާ މީހަކު ސޯޝަލް މީޑިއާގައި ހިއްސާކުރި ޕޯސްޓެއްގައި ބުނެފައި ވަނީ މިމަހުގެ 23 ވަނަ ދުވަހު އަންހެން މީހާގެ ސިޒޭރިއަން ހެދި ފަހުން އޭނާގެ ހާލު ރަނގަޅު ނޫން ކަމަށެވެ.\nއޭނާ ބުނީ ދައްތަގެ އޮޕަރޭޝަން ކާމިޔާބު ކަމަށް ބުނެ ހޮސްޕިޓަލުން މައުލޫމާތު ދިން ކަމަށާއި ނަމަވެސް ސިޒޭރިއަން ހެދި ފަހުން ތިން ދުވަސްވީއިރު ވެސް ހާލު ރަނގަޅު ނޫން ކަމަށެވެ. އަދި ސިޒޭރިއަން ހެދި ޑޮކްޓަރު އަންހެން މީހާ ކައިރިއަށް އައިސް ހާލު ބަލާފައި ނުވާ ކަމަށެވެ.\nސިޒޭރިއަން ހެދި ފަހުން ނޭވާލާން އުނދަގޫވެގެން ނަރުހުންނާ އެ މައުލޫމާތު ހިއްސާކުރުމުން އެއީ ގޭސްޓްރިކްވެގެން ދިމާވާ ކަމެއް ކަމަށް އެންގި ކަމަށް އޭނާ ބުންޏެވެ. އެކަމަކު އޮޕަރޭޝަން ކުރި ފަހުން ހަތަރުވަނަ އަށްވީ ދުވަހު މާބޮޑަށް ބަނޑުގައި ރިއްސާތީ ސީޓީ ސްކޭން ހެދުމަށްފަހު ގޮހޮރުގައި ބްލޮކެއް އުޅޭ ކަމަށާއި ގޮހޮރޮ ސާފުކޮށްލުމުން އިތުރު ސާޖަރީ އަކަށް ދާން ނުޖެހޭނެ ކަމަށް ހޮސްޕިޓަލުން ބުނި ކަމަށެވެ.\nއޭނާ ބުނީ އާއިލާ އަށް ދޮގު މައުލޫމާތު ދިނުމަށްފަހު ދައްތަ އައިސީޔޫގައި ވެސް ގެންގުޅުނު ކަމަށެވެ. އަދި މާލެ ގެންދަން ދޫކޮށްލަން އެދުމުން ނޭވާލާން އުދަނގޫވާއިރު ވައިގެ މަގުން ނުގެންދެވޭނެ ކަމަށް ބުނެ ދައްތަ ދޫކޮށްލަން ވެސް ދެކޮޅު ހެދި ކަމަށެވެ.\n"އައިސީޔޫއަށް ގެންގޮސްފައި ތިން ވަނަ ދުވަހު ދޫކުރީ ވޯޑަށް. އައިސީޔޫގައ ކުރި ކަމެއް ނުވެސް އަންގާ. ވޯޑަށް ގެނެސްފައި ބުނީ ރަނގަޅު ކަމަށް. ދެ ދުވަސް ބަލާފައި ގެއަށް ދޫކުރާނެ ކަމަށް ބުނެފައި ދޫކުރީމާ އެ ދުވަހު މާލެ އައީ،" ޕޯސްޓުގައިވެ އެވެ.\nއޭނާ ބުނީ ދައްތަ މިދިޔަ ހޯމަ ދުވަހު މާލެ ގެނައުމުން އޭޑީކޭގެ ޑޮކްޓަރުން ބަލާފައި ސިޒޭރިއަން ހެދިއިރު ފަހާފައިވާ ބަނޑުގެ ތަންކޮޅެއްގައި އިންފެކްޝަނެއް އުފެދި ކުނިވެފައިވާތީ އިތުރު ސާޖަރީއެއް ހަދަން އެންގި ކަމަށެވެ. ސާޖަރީ ހަދަން ޑޮކްޓަރުން ބެލިބެލުމުން އެނގުނީ އަންހެން މީހާގެ ގޮހޮރު ބުރި ނުވެ ހިފެހެއްޓިފައި އިނީ ހަމަ ކިރިޔަ ކިރިޔާ ކަމެވެ. އޭރު އަންހެން މީހާގެ ބަނޑުގައި ދޮހާއި ފެން ހެދި ހާލު ވަރަށް ބޮޑަށް ސީރިއަސްވެފައިވާ ކަމަށްވެސް ބުންޏެވެ.\nއޭޑީކޭ އިން ދައްތަގެ ހާލަތާ ގުޅޭ ގޮތުން ކަންބޮޑުވާ އެތައް މައުލޫމާތެއް ދިން އިރު އައްޑޫ އިކުއިޓޯރިއަލް ހޮސްޕިޓަލުން ދައްތަގެ ހާލު "ސްޓޭބަލް" ކަމަށް ބުނެ ދޮގު މައުލޫމާތު ދިން ކަމަށް ތުހުމަތުކޮށް އޭނާ ވަނީ ވަރަށް ބޮޑަށް ކަންބޮޑުވުން ފާޅުކޮށްފަ އެވެ.\nއައްޑޫ އިކުއިޓޯރިއަލް ހޮސްޕިޓަލުގައި ސިޒޭރިއަން ހެދި މީހެއްގެ ހާލު ސީރިއަސްވެގެން އާއިލާ އިން ކަންބޮޑުވުން ފާޅުކުރަމުންދާ މައްސަލާގައި އެ ހޮސްޕިޓަލްގެ ބަހެއް އަވަސް އަށް ލިބޭ ގޮތެއް ނުވި އެވެ.\nއޭޑިކޭ ހޮސްޕިޓަލް އައްޑޫ ސިޓީ އައްޑޫ އެކުއެޓޯރިއަލް ހޮސްޕިޓަލް،\nއިކްއިޓޯރިއަލް ހޮސްޕިޓަލަށް ރައީސް ޒިޔާރަތްކުރައްވައިފި\nސިޒޭރިއަން ހެދި ފަހުން ހާލު ސީރިއަސްވި މައްސަލަ ބަލަނީ\nއެޗްޕީއޭގެ ބަންދުގައި 24 ރަށެއް


ފުރަތަމަ މެޗުގައި ޒުވާން ޓީމު ބަލިވެއްޖެ\nރާއްޖޭގެ 23 އަހަރުން ދަށުގެ ގައުމީ ޓީމާއި އޮފިޝަލުން. ޓީމު މިއަދު ބައްދަލުކުރި ފުރަތަމަ މެޗުގައި ވަނީ ބަލިވެފައި\nއޭއެފްސީ ތޭވީސް އަހަރުން ދަށުގެ އޭޝިއަން ކަޕް ކޮލިފައިންގައި ވާދަކުރާ ރާއްޖޭގެ ގައުމީ ފުޓްބޯޅަ ޓީމު ކުޅުނު ފުރަތަމަ މެޗުގައި ބޮޑު ތަފާތަކުން ބަލިވެއްޖެ އެވެ.\nރާއްޖެ ހިމެނޭ ގުރޫޕްގެ މެޗުތައް ހޯސްޓް ކުރާ ބަހްރޭންގައި ކުޅުނު މެޗުގައި ރާއްޖޭގެ ޓީމު މިއަދު ވާދަކުރީ އިރާގުގެ ގައުމީ ޓީމާ އެވެ. ރާއްޖެ ބަލިވީ ހަތަރު ލަނޑު ސުން ލަނޑުންނެވެ.\nރާއްޖެ ހިމެނޭ ގުރޫޕް ސީގެ މެޗުތައް މިމަހުގެ 27 އިން 31 އަށް ކުރިއަށްދާއިރު ރާއްޖެއާއި އިރާގުގެ އިތުރުން ގުރޫޕްގައި ދެން ހިމެނެނީ ބަހްރޭނާއި އަފްޣާނިސްތާނެވެ.\nރާއްޖޭގެ ދެވަނަ މެޗުގައި މިމަހުގެ 29 ވަނަ ދުވަހު ބަހްރޭނާ ބައްދަލުކުރާއިރު ތިންވަނަ މެޗުގައި އަފްޣާނިސްތާނާ ދެކޮޅަށް ރާއްޖެ ކުޅޭނީ މިމަހުގެ 31 ވަނަ ދުވަހު އެވެ.\nކޮލިފައިން މެޗްތައް ކުރިއަށް ދަނީ 11 ގުރޫޕަކަށް ބަހާލައިގެން ކަމަށްވާތީ ކޮންމެ ގުރޫޕަކުން އެންމެ މޮޅު ޓީމު މުބާރާތަށް ކޮލިފައިވާނެ އެވެ. ކޮންމެ ގުރޫޕަކުން ދެވަނައަށްދާ ޓީމު ތަކުގެ ތެރެއިން އެންމެ ރަނގަޅު ނަތީޖާ ހޯދާ ހަތަރު ޓީމު ވެސް މުބާރާތަށް ކޮލިފައިވާނެ އެވެ. އޭއެފްސީ ތޭވީސް އަހަރުން ދަށުގެ އޭޝިއަން ކަޕް ކޮލިފައިން އަންނަ އަހަރު ކުރިއަށްދާނީ އުޒްބަކިސްތާނުގަ އެވެ.\nރާއްޖޭގެ 23 އަހަރުން ދަށުގެ ގައުމީ ޓީމު މިމަހުގެ 18 ވަނަ ދުވަހު ބަހްރޭނަށް ފުރިއިރު ގައުމުން ބޭރުގައި ވާދަވެރި އެއްވެސް މެޗެއް ކުޅެފައެއް ނުވެ އެވެ. އެކަމަކު ޓީމު ބަހްރޭނަށް ފުރުމުގެ ކުރިން ޅ. އަތޮޅުގައި ކޭމްޕްކޮށް ހަ މެޗެއް ކުޅެފައިވެ އެވެ.\nއޭއެފްސީ އޭޝިއަން ކަޕް ކޮލިފައިން މެޗުތަކުގައި ކުޅޭ 23 އަހަރުން ދަށުގެ ޓީމުގައި ސީނިއާ ގައުމީ ޓީމުގެ ބައެއް ކުޅުންތެރިން ވެސް ހިމެނެ އެވެ. އެގޮތުން އެންމެ ފާހަގަކުރެވޭ އެއް ކުޅުންތެރިޔަކީ ނިމިގެން ދިޔަ ސާފް ޗެމްޕިއަންޝިޕްގައި މޮޅު ކުޅުމެއް ދެއްކި ޑިފެންޑަރު ހައިޝަމް ހަސަން (ބިޑި) އާއި، ސީނިއާ ޓީމުގެ ބަދަލު ގޯލްކީޕަރު އަލީ ނާޖިހު (ނާޖީ) އެވެ.\nމި ޓީމުގެ ކެޕްޓަނަކީ ވެސް ހައިޝަމް އެވެ. ކޯޗަކީ ނިމިގެން ދިޔަ ސާފް ޗެމްޕިއަންޝިޕްގައި ވެސް ރާއްޖޭގެ ސީނިއަ ޓީމުގެ ކޯޗަކަށް ހުންނެވި އަލީ ސުޒޭން އެވެ.


އިއްދައިން ކެނޑުމާ ގުޅޭގޮތުން އެނގުން މުހިންމު ކަންކަން – Dhen.mv\nއިއްދައިން ކެނޑުމާ ގުޅޭގޮތުން އެނގުން މުހިންމު ކަންކަން\nއިއްދައިން ކެނޑުމޭ ބުނަނީ އަންހެނުންގެ މައްސަރު ކަންތައް ޖެހުން ހުއްޓޭތާ އެއް އަހަރު ވުމުންނެވެ. ކޮންމެ އަންހެނަކީ ތަފާތު އަންހެނެއްކަމުން އެކި އަންހެނުންނަށް މިކަން ކުރިމަތިވަނީ އެކި އުމުރުގައެވެ. ކޮންމެ އުމުރެއްގައި މިކަމާ ކުރިމަތިލާން ޖެހުނު ނަމަވެސް މިކަމުގެ ސަބަބުން ހަށިގަނޑަށް ވަރަށް ބޮޑެތި ބަދަލު ތަކެއް އަންނާނެއެވެ.\nހަށިގަނޑުގައި ހުންނަން ޖެހޭ "އެސްޓްރޮޖެން" އަދި "ޕްރޮޖެސްޓެރޯން" އުފައްދާ މިންވަރު ދަށްވުމުން ކުއްލިކުއްލިއަށް ހަށިގަނޑު ހޫނުވެ ދާހިއްލުމާ، ބަރުދަން އިތުރު ވެ އަދި ކުރިމަތިފަރާތުގައި ޠަބިޢީ ގޮތުން ހުންނަ ތެތްކަން ކެނޑި ހިކޭގޮތްވެއެވެ. މިކަމުގެ ސަބަބުން ދެމަފިރިކަމުގެ ގުޅުން ހިނގާއިރު ތަދުވުން އެއީ ވަރަށް އާންމު ކަމެކެވެ. އަދި އިއްދައިން ކެޑުމުން ކަށިތައް ބަލިވެ އެކަމުގެ ސަބަބުން ސިއްޙީފަރުވާ ނުވަތަ އިރުޝާދު ހޯދަންޖެހޭ މީހުން ވަރަށް ގިނައެވެ.\nއާންމު ގޮތެއްގައި ގިނަ އަންހެނުން އިއްދައިން ކެނޑެނީ އުމުރުން ސާޅީހުގެ ފަހުކޮޅު ނުވަތަ ފަންސާހުގެ ކުރީކޮޅުއެވެ. އިއްދައިން ކެނޑޭ އުމުރަކީ އާއިލީ ގޮތުން ވާރުތަ ވާކަމެކެވެ. ނަމަވެސް ދުންފަތުގެ އިސްތިޢުމާލުކޮށް، ކީމޯތެރަފީގެ ފަރުވާ ހޯދާފަރާތްތައް އަވަހަށް އިއްދައިން ކެނޑޭކަމަށް ޑޮކްޓަރުން ހާމަ ކުރެއެވެ. އިއްދައިން ކެނޑުމުގެ ކުރިން މައްސަރުކަންތައް ގަވާއިދުން ކައްސާލައިގެން ދިއުމަކީ އާންމު ކަމެކެވެ. އިއްދައިން ކެނޑުންކަމަށް ބެލެވެނީ ޖެހިޖެހިގެން 12 މަސްދުވަހު މައްސަރުކަންތައް ނުޖެހޭނަމައެވެ.\nހަށިގަނޑު ހޫނުވުން މިއީ 75 އިންސައްތަ މީހުނަށް ކުރިމަތިވާ ކަމެކެވެ. ރޭގަނޑު އަދި ދުވާލުގެ ވަގުތުވެސް މިކަން ދިމާވާ އަންހެނުން އުޅެއެވެ. އޮޕަރޭޝަންކޮށްގެން ރަޙިމު ނަގާފައިވާ މީހުން އިއްދައިން ކެނޑުކަން އެނގޭ އެންމެ ފަސޭހަ ގޮތަކީ ހާށިގަނޑުހޫނުވާން ފެށުމެވެ. ހަށިގަނޑު ހޫނުވުމުގެ ސަބަބުން ހަމުގެ ކުލަ ރަތްވެ، ހިތުގެ ވިންދު އަވަސްވެ ބޯއަނބުރާ ގޮތްވެސް ވެއެވެ. މިގޮތަށް ހޫނުވާ ނަމަ ކެފެއިން ބޭނުން ކުރުން ހުއްޓާލުމާ، ކުޅި އެއްޗެހި ކެއުމުން ދުރުހެލިވުމާއި، ފިކުރުތަކުން ދުރުވުމާއި ހޫނު ތަންތަނަށް ނުދިއުމަށް ސިއްޙީ މާހިރުން އިރުޝާދުދެއެވެ. މީގެ އިތުރުން މަސްތަކާއި ހުޅުހުޅުގައި ރިއްސުމުގެ އިތުރުން ކުއްލިއަކަށް ރުޅިއައުން މިއީވެސް މި ދުވަސްވަރު ވަރަށް ގިނަ އަންހެނުން ތަޖުރިބާ ކުރާ ކަމެކެވެ.\nއިއްދައިން ކެނޑޭ ދުވަސްވަރު ކަށިތައް ބަލިވަނީ ހަށިގަނޑުގައި އެސްޓްރޯޖެން އުފައްދާ މިންވަރު ދަށްވުމުގެ ސަބަބުން ކަށީގައިވާ ކެލްސިއަމްއަށް އޭގެ އަސަރު ކުރުމުންނެވެ. މިހެން ވުމުން އެންމެ ބޮޑު ވޭނެއް އަޅަނީ އުނަގަނޑާއި މައިބަދާއިގެ އިތުރުން ކުރިންވެސް ކައްޓަށް ހެއްލުން ވެފައި ހުންނަ ތަންތަނަށް ކަމަށް އަންހެނުން ހާމަކުރެއެވެ. މިކަން ޙައްލު ކުރުމަށް ގިނައިން ކެލްސިއަމް ހުންނަ ކާނާގެ ބާވަތްތައް ބޭނުންކޮށް، ގަވާއިދުން ކަސްރަތުކޮށް ދުންފަތުގެ އިސްތިޢުމާލު ކުރުން ހުއްޓާލުމުން ލުއި ލިބެއެވެ.\nއިއްދައިން ކެނޑުމުގެ ސަބަބުން ހިތުގެ ބަލި ނުޖެހުނު ނަމަވެސް، ކުރިންސުރެ ހިތުގެ މައްސަލަތައް ހުންނަ މީހުނަށް އެކަމުގެ އުނދަގޫ ބޮޑުވާ ކަމަށް ޑޮކްޓަރުން ހާމަކުރެއެވެ. އެހެންކަމުން ބަރުދަން އިތުރު ވިޔަނުދީ ހިފެހެއްޓުމާއި ފައިދާހުރި ކާނާ ކެއުމުގެ އިތުރުން ގަވައިދުން ލުއި ކަސްރަތެއް ކުރުމަށް ސަމާލުކަން ދޭންވާނެއެވެ.


ވޯލްޑް ކަޕް ޕްލޭއޮފް: ކްރޮއޭޝިއާ އަދި ސްވިޓްޒަލޭންޑް ކޮލިފައިވުމާ...\nވޯލްޑް ކަޕް ޕްލޭއޮފް: ކްރޮއޭޝިއާ އަދި ސްވިޓްޒަލޭންޑް ކޮލިފައިވުމާ ގާތަށް\nނޮދާން އަޔަލޭންޑް ވަނީ 1-0 އިން ސްވިޓްޒަލޭންޑް އަތުން ބަލިވެފައި\nކްރޮއޭޝިއާ ވަނީ 4-1 އިން ގްރީސް ބަލިކޮށްފައި\n10 ނޮވެންބަރ 2017 | ހުކުރު 19:52\nމޮޑްރިޗް ލަނޑު ޖެހުމަށްފަހު އުފާ ފާޅުކުރަނީ\nއަންނަ އަހަރު ރަޝިއާގައި ބޭއްވުމަށް ހަމަޖެހިފައިވާ ފީފާ ވޯލްޑް ކަޕް ކޮލިފައިންގެ ޕްލޭ އޮފްގެ ފުރަތަމަ ލެގުތައް ކާމިޔާބުކޮށް ކްރޮއޭޝިއާ އާއި ސްވިޓްޒަލޭންޑް ވޯލްޑް ކަޕުގެ ޖާގައަކާ ގާތަށް ޖެހިލައިފިއެވެ.\nވޯލްޑް ކަޕް ކޮލިފައިން ޕްލޭ އޮފްގައި ކްރޮއޭޝިއާއިން ވަނީ އަމިއްލަ ގައުމުގައި 2004 ވަނަ އަހަރު ޔޫރަޕުގެ ޗެމްޕިއަންކަން ހޯދި ގްރީސް 4-1 ގެ ނަތީޖާއަކުން ބަލިކޮށްފައެވެ. ކްރޮއޭޝިއާގެ ފަރާތުން މޮޅު އެޓޭކިން ފުޓްބޯޅައެއް ފެނިގެންދިޔަ މި މެޗުގައި އެ ޓީމުގެ ފުރަތަމަ ލަނޑު މެޗުގެ 13 ވަނަ މިނެޓުގައި ލިބުނު ޕެނަލްޓީއަކުން ކާމިޔާބު ކޮށްދިނީ ކެޕްޓަން ލޫކާ މޮޑްރިޗްއެވެ. އޭގެ ހަ މިނެޓު ފަހުން ނިކޮލައި ކަލިނިޗް ވަނީ ލަނޑެއް ޖަހައި އެ ޓީމުގެ ލީޑު އިތުރަށް ފުޅާ ކޮށްދީފައެވެ.\nކްރޮއޭޝިއާއިން ދެ ލަނޑުގެ ލީޑެއް ނަގާފައި ވަނިކޮށް މެޗުގެ 30 ވަނަ މިނެޓުގައި ގްރީސްއަށް ނަތީޖާގެ ފަރަގު ކުޑަކޮށްދިނީ ސޮކްރެޓީސްއެވެ. މި ލަނޑު ޖެހިތާ ތިން މިނެޓް ނުވަނީސް އިވާން ޕެރިސިޗް ވަނީ ލަނޑެއް ޖަހައި ކްރޮއޭޝިއާގެ ދެ ލަނޑުގެ ލީޑު އަލުން އަނބުރާ އެ ޓީމަށް ހޯދައިދީފައެވެ.\nފުރަތަމަ ހާފު 3-1 ގެ ނަތީޖާއަކުން ކްރޮއޭޝިއާ ކުރީގައި އޮވެގެން ނިމިގެން ދިޔައިރު ދެވަނަ ހާފުގައި ވެސް އެ ޓީމުން ވަނީ ލަނޑު ޖެހުމަށް ރަނގަޅު ފުރުސަތުތަކެއް ތަނަވަސް ކޮށްފައެވެ. އެގޮތުން އަންދަރޭ ކްރަމަރިޗް ވަނީ 49 ވަނަ މިނެޓުގައި ލަނޑެއް ޖަހާ އެ ޓީމުގެ ލީޑު އިތުރަށް ފުޅާ ކޮށްދީފައެވެ. މި މެޗު ކާމިޔާބު ކުރުމާއެކު ކްރޮއޭޝިއާއަށް ވަނީ އަންނަ އަހަރުގެ ވޯލްޑް ކަޕަށް ކޮލިފައިވުމުށް ވަރަށް ބޮޑަށް މަގުފަހިވެފައެވެ.\nވޯލްޑް ކަޕް ކޮލިފައިންގައި ސްވިޓްޒަލޭންޑުން ވަނީ 1-0 ގެ ނަތީޖާއަކުން ނޮދާން އަޔަލޭންޑް ބަލިކޮށްފައެވެ. މި މެޗުގެ ހަމައެކަނި ލަނޑު 58 ވަނަ މިނެޓުގައި ލިބުނު ޕެނަލްޓީއަކުން އެ ޓީމަށް ޖަހައި ދިނީ ޑިފެންޑާ ރިކާޑޯ ރޮޑްރިގޭޒްއެވެ.\nޕްލޭ އޮފްގެ ދެ ވަނަ ލެގުގައި ނޮވެމްބަރު މަހުގެ 12 ވަނަ ދުވަހުގެ ރޭ ރަށުން ބޭރުގައި ކްރޮއޭޝިއާ، ގްރީސްއާ ދެކޮޅަށް ނުކުންނައިރު އަމިއްލަ ގައުމުގައި ސްވިޓްޒަލޭންޑް ނުކުންނާނީ ނޮދާން އަޔަލޭންޑާ ދެކޮޅަށެވެ.\nމި ޕްލޭ އޮފް މެޗުތަކަކީ ޔޫރަޕުގެ ވޯލްޑް ކަޕް ކޮލިފައިންގެ ފުރަތަމަ ބުރުގައި ގްރޫޕްތަކުގެ ދެވަނަ ހޯދި ޓީމުތަކުގެ ތެރެއިން އެންމެ ރަނގަޅު ނަތީޖާ ހޯދި އަށް ޓީމުގެ މެދުގައި ކުޅެވޭ މެޗުތަކެކެވެ. މި މެޗުތަށް ކާމިޔާބުކުރާ ޓީމުތަކަށް ވޯލްޑް ކަޕުގެ ޖާގައެއް ކަށަވަރު ވެގެންދާނެއެވެ.


ދަރިފުޅު ބަސްއަހާ ކުއްޖަކަށް ހެދުމަށްޓަކައި ކުރެވިދާނެ ކަންތައްތައް\n3 މޭ 2009\nކުދިންނަށް މަޑުމައިތިރިކަމާއެކު އިރުޝާދު ދޭށެވެ.\nކަންތައްތައް ކުރުމުގައި ކުދިންގެ އެއްބާރުލުން ހޯދުމަށްޓަކައި ކުދިންނާ މުޚާތަބު ކުރެވޭ ގޮތް ވަރަށް މުޙިންމެވެ. އެދެވޭ ގޮތަކަށް ކުދިންނާ މުޙާތަބު ކުރެވިއްޖެނަމަ އެދެވޭ ނަތީޖާއެއް ފެންނާނެއެވެ. ރުޅި އަތުވެއްޖެނަމަ ތިމާގެ ދަރިފުޅު ދެރަވެދާނެއެވެ. ރުޅިއަންނަކަން އިހްސާސް ކުރެވިއްޖެނަމަ ކުއްޖާއާ ވާހަކަ ދެއްކުމުގެ ކުރިން ހަމަޖެހިލުމަށް ވަގުތުކޮޅެއް ނަގާށެވެ. ފުންކޮށް ނޭވާލުން ނުވަތަ ހުރިތަނަކުން ދުރަށްޖެހިލުން ރަގަޅުވާނެއެވެ. ޢަމަލު ކުރުމުގެ ކުރިން އޭގެ ނަތީޖާއާމެދު ވިސްނާށެވެ.\nކުއްޖާއާ ވާހަކަ ދައްކާއިރު ގާތްވެލުމަށްފަހު އޭނާއާ އެއްވަރަށް ތިރިވެލާ އަދި ހަތަރުކަޅި ހަމަކޮށްލުމައް ފަހު އޭނާގެ ނަން ބޭނުންކޮށްގެން ވާހަކަދެއްކުން ވަރަށް މުހިއްމެވެ.މިސާލު: ” ޝީޒާ! މިހާރު އެހެރަ މާމަ ގެއަށްދާ ގަޑި ޖެހުނީ ކުޅޭ އެއްޗިހިތައް ވަށިގަނޑަށް އަޅަންވީނުދޯ؟ ” މިގޮތަށް ކުއްޖާ ލައްވައި ކަމެއް ކުރުވާނަމަ ކުރަން ހަވާލުކުރި މަސައްކަތް ކުރޭތޯ ބަލަން އިރުކޮޅަކު ކައިރީގައި މަޑުކޮށްލާށެވެ. އަދި ބުނެފައިވާ ގޮތަށް ކަންތައް ކުރަން ފެށުމުން ތައުރީފްކޮށް ހިތްވަރުދޭށެވެ. މިސާލަކަށް: ” ހާދަ ރަގަޅޭ. ކުޅޭ އެއްޗިހިތައް ވަށިގަނޑަށް އަޅާ ނިމެނީދޯ. ” މިފަދަ އިބާރާތްތަކުން ކުއްޖާއާއި މުހާތަބް ކުރެވިދާނެއެވެ.\nބައެއް ބެލެނިވެރިން ކުދިންނަށް ބިރުދައްކައިގެން ނުވަތަ ކުދިން ޖެހިލުންވާފަދަ ހަރުކަށި އިބާރާތްތައް ބޭނުންކޮށްގެން އެކުދިން ލައްވާ ކަންތައްތައް ކުރުމަށް މަސައްކަތް ކުރެއެވެ. އަދި ބައެއްފަހަރަށް ކުދިން އެކަމަށް އިޖާބަދީ އެކުދިންގާތު ބުނާކަމެއް ފުރިހަމަވެސް ކުރެއެވެ. ނަމަވެސް ގަބޫލުކުރަންޖެހޭ އެއްކަމަކީ އެކުދިން ގިނަފަހަރަށް އެކަން ކުރަނީ ހަމައެކަނި ބެލެނިވެރިޔާދެކެ ގަންނަ ބިރަށްޓަކައެވެ. އޭގެ ސަބަބުން ހަވާލުކުރެވޭ މަސައްކަތުގެ ހަޤީޤީ މަޤްސަދު ގެއްލިގެން ދެއެވެ. މިސާލަކަށް ކުއްޖަކު ފިލާވަޅު ދަސްކުރަނީ ހަމައެކަނި އޭނާގެ މަންމަ ނުވަތަ ބައްޕަ އެއްޗެތި ގޮވާފާނެތީ ކަމަށްވާނަމަ ކިއެވުމުން ކުއްޖާއަށް ހާސިލްވާންވީ ހަޤީޤީ ފައިދާ އެކުއްޖަކަށް ހާސިލެއް ނުވާނެއެވެ. އޭރުން އެކަން ވާނީ ހަމައެކަނި އޭނާގެ މައިންބަފައިންނަށް ކޮށްދޭކަމަކަށެވެ. އޭގެ ބަދަލުގައި ކުއްޖާއަށް މަޑުމައިތިރިކަމާއެކު ކިޔެވުމުގެ ހަޤީޤީ ބޭނުން ވިސްނައިދީގެން ކުއްޖާ އަމިއްލައަށް އެކަން ގަބޫލުކޮށްގެން ކުރާނަމަ އޭގެ ފައިދާ ކިތަންމެ ރަނގަޅަކަށްވެސް ފެށިގެން ދާނެއެވެ. އެއާއި ހިލާފަށް ކުއްޖާއާއި ހަރުކަށިކޮށް ވާހަކަ ދައްކައި ހަރުކަށި އަދަބުދިނުން އާދަކޮށްފިނަމަ ކުއްޖާވެސް އެކަމަށް ހޭނުން ވަރަށް ގާތެވެ. ނަތީޖާއަކަށްވާނީ ކިތަންމެވަރަކަށް ކުއްޖާއަށް އަޑުލައި އަދަބު ދިން ކަމުގައިވިޔަސް އޭގެ ސަބަބުން ކުއްޖާއަށް މާބޮޑު އަސަރެއް ނުކުރުމެވެ. ވަޅުކަށްޓަފުޅިވެސް ދާންޏަކަށް ނުސިހޭނެ ދެއްތޯއެވެ. ކީއްވެގެން ތިޔަބޭފުޅުންނަށް ހަމަ ރަގަޅަށް އެގިވަޑައިގަންނަވާނެއެވެ.


Troubleshoot and repair of Hydraulic Gear set of 16T Cranes2Vehicle\nރޯޑް ޑިވެލޮޕްމެންޓް ކޯޕޮރޭޝަންގެ2ކްރޭން މަރާމާތު ކުރުމަށް ކޯޓޭޝަން/ޕްރޮޕޯސަލް ހޯދުމާ ގުޅޭ (ތިންވަނަ އިޢުލާން)\nމި ކޯޕަރޭޝަންގެ2ކްރޭން އެއް މަރާމާތު ކުރަން ބޭނުންވެގެން ކުރެވުނު އިޢުލާން RDC-IUL/PROC/2020-70އަށް އެކަށީގެންވާ ތަރުޙީބެއް ލިބިފައިނުވާތީ އަލުން އިޢުލާން ކުރަމެވެ. ކުރަން ބޭނުންވާ މަސައްކަތުގެ ތަފްސީލް ތިރީގައި އެވަނީއެވެ.\nTroubleshoot and repair Hydraulic hoist gear set of 16T Cranes\nRegistry Number: V1A2657\nVehicle Model: QY16H431.5\nRegistry Number: V1A2658\n*Additional detail will be provided in Info session including but not limited to Winch parts catalogue\nމަސައްކަތް ކުރަންވާނީ ސަޕްލަޔަރ އަމިއްލަ ތަކެތީގައެވެ. ސްޕެއަރ ބޭނުންވާނަމަ އަގު ހުށަހަޅަންވާނީ އެތަކެތި ހިމެނޭ ގޮތަށް އަކީގައެވެ. ހުށަހަޅާ ސްޕެއަރގެ ކެޓެލޮގް ވަކިން އެޓޭޗް ކުރެވިފައި އޮންނަންވާނެއެވެ.\n2- ޑެލިވަރީ/މަސައްކަތުގެ މުއްދަތު: 30\n3- ތަޖުރިބާ: 10 - (ތަޖުރިބާ އަށް މާރކްސް ދިނުމުގައި ބަލާނީ ވޭތުވެދިޔަ3އަހަރު ކޮށަފައިވާ މަސައްކަތްތައް ބަޔާންކޮށްދޭ ލިޔެކިޔުން ތަކަށް ބިނާކޮށެވެ. މަސައްކަތް ވާން ވާނީ އިޢުލާންގައި ބުނާފަދަ މަސައްކަތެއް ނުވަތ އެއާ އެއްގޮތް މަސައްކަތަކަށެވެ. މި ގޮތުން ބަލާނީ މަސައްކަތް ކޮށްދީފައިވާ އިދާރާ އަކުން މަސައްކަތް ނިންމިކަމަށް ދީފައިވާ އެތަނެއްގެ ރަސްމީ ލިޔުމެކެވެ. އެއް އިދާރާ އަކުން ނުވަތަ އެމްޕްލޯޔަރ އެއްގެ ފަރާތުން ހުށަހެޅޭނީ ގިނަވެގެން2ލިޔުމެވެ. ޝަރުތު ފުރިހަމަވާ ލިޔުމަކަށް ލިބޭނީ2މާރކްސް އެވެ. ޖުމްލަ ބަލާނީ5ލިޔުމަށެވެ.(\n1- ބިޑް ސަބްމިޝަން ފޯމް. އިވޭލުއޭޓް ކުރުމުގައި މާކްސްދެވޭނީ ސަޕޯޓިންގ ޑޮކިއުމެންޓްތައް ހުށަހަޅާފައިވާނަމައެވެ.\n2- ވެންޑަރ ރަޖިސްޓްރޭޝަން ފޯމް. (މި ކޯޕަރޭޝަންގައި ރަޖިސްޓްރީ ވެފައިވާ ފަރާތްތައް އަލުން "ވެންޑަރ ރަޖިސްޓްރޭޝަން" ފޯމް ހުށަހަޅާކަށް ނުޖެހޭނެއެވެ.)\nމަތީގައި ބަޔާން ކުރެވިފައިވާ ފޯމްތައް މި އިޢުލާންގައި އެޓޭޗް ކުރެވިފައި ވާނެއެވެ. ބިޑް ސަބްމިޝަން ފޯމާއި ވެންޑަރ ރަޖިސްޓްރޭޝަން ފޯމް ހުށަނާޅާ ފަރާތްތަކުގެ ޕްރޮޕޯސަލް ބަލައިނުގަނެވޭނެ ވާހަކަ ދަންނަވަމެވެ.\nވީމާ، ތަކެތި ސަޕްލައިކޮށްދިނުމަށް ޝައުގުވެރިވެލައްވާ ފަރާތްތަކުން، 17 ޖެނުއަރީ 2021 (އާދީއްތަ) ދުވަހުގެ 10:00 އަށް ހާޒިރުވެ މަޢުލޫމާތު ސާފުކުރުމަށްފަހު 21 ޖެނުއަރީ 2021 (ބުރާސްފަތި) ދުވަހުގެ 10:00 އަށް ޕްރޮޕޯސަލް / ކޯޓޭޝަން ހުށަހެޅުއްވުން އެދެމެވެ. މަޢުލޫމާތު ސެޝަން އަށް ހާޒިރުނުވާ ފަރާތްތަކުގެ ޕްރޮޕޯސަލް / ކޯޓޭޝަން ބަލައެއްނުގަނެވޭނެއެވެ. މިކަމާގުޅޭ ގޮތުން އިތުރު މަޢުލޫމާތެއް ސާފުކުރައްވަން ބޭނުންފުޅުވެލައްވާނަމަ ތިރީގައިވާ އެޑްރެހަށް އީމެއިލްކުރެއްވުން އެދެމެވެ. ޕްރޮޕޯސަލް / ކޯޓޭޝަން ހުށަހަޅަންވާނީ މި ކޯޕަރޭޝަންގެ މައި އޮފީހަށެވެ. އެއް ފަރާތަށް ހުށަހެޅޭނީ އެއް ޕްރޮޕޯސަލްއެވެ. އީމެއިލް މެދުވެރިކޮށް ފޮނުވާ ޕްރޮޕޯސަލްތައް ބަލައެއް ނުގަނެވޭނެއެވެ.\nސުންގަޑި: 21 ޖަނަވަރީ 2021 1000


Ronaldo fahu vaguthu Milan athun Juventus salaamaiy kohdheefi | Mihaaru\nރޮނާލްޑޯ ފަހު ވަގުތު މިލާން އަތުން ޔުވެންޓަސް ސަލާމަތްކޮށްދީފި\n14 ފެބުރުއަރީ 2020 - 10:017comments\nއަންނަ މަހުގެ ހަތަރު ވަނަ ދުވަހުގެރޭ ޔުވެންޓަސްގެ ދަނޑުގައި ކުޅޭ ދެ ވަނަ ލެގުން ކޮންމެ ޓީމެއް މޮޅުވިޔަސް އެ ޓީމެއް ފައިނަލަށް ދާނެ އެވެ. އެ މެޗު 0-0 އިން އެއްވަރުވެއްޖެ ނަމަ ފުރުސަތު ލިބޭނީ ޔުވެންޓަސް އަށެވެ. އެ މެޗު 1-1 އިން އެއްވަރުވެއްޖެ ނަމަ ނަތީޖާ ނެރެން އިތުރު ވަގުތު ކުޅެން ޖެހޭނެ އެވެ. އެ ނޫން ކޮންމެ ނަތީޖާއަކުން އެއްވަރުވިޔަސް ފުރުސަތު ލިބޭނީ މިލާނަށެވެ. އަނެއް ސެމީގެ ފުރަތަމަ ލެގުން ނަޕޯލީން ވަނީ ބުދަ ދުވަހުގެރޭ ސެން ސީރޯގައި އިންޓަ މިލާން 1-0 އިން ބަލިކޮށްފަ އެވެ. އެ މެޗުގެ ދެ ވަނަ ލެގު އޮންނާނީ ނޭޕްލްސްގައި އަންނަ މަހުގެ5ވަނަ ދުވަހުގެރެ އެވެ.\nސެމީގެ ދެ ވަނަ ލެގާ ކުރިމަތިލާއިރު އޭސީ މިލާނަށް އޮތް ބޮލުގެ ރިހުމަކީ އެ ޓީމުގެ އެންމެ މުހިއްމު ތިން ކުޅުންތެރިންގެ ތެރޭގައި ހިމެނޭ ފޯވާޑް ޒަލަޓާން އިބްރަހިމޮވިޗާއި ވިންގާ ސަމޫ ކަސްޓިލޭހޯ އަދި ފުލްބެކް ތެއޯ ހެނާންޑޭޒް އެ މެޗަށް ސަސްޕެންޑްވުމެވެ. ތިން ކުޅުންތެރިން ވެސް ސަސްޕެންޑްވީ ރޭގެ މެޗުގައި ދެއްކި ރީނދޫ ކާޑުތަކާ އެކު އެވެ. އަދި މީގެ ތެރެއިން ހެނާންޑޭޒަށް ފަހުން ވަނީ ރަތްކާޑެއް ވެސް ދައްކައިފަ އެވެ.\nމިލާނުން ކޮންޓްރޯލްކޮށްގެން ކުޅުނު މި މެޗުގެ ފުރަތަމަ ހާފް ދިޔައީ ލަނޑެއް ނުފެނި އެވެ. އެކަމަކު މިލާނުގެ ޑެވިޑޭ ކަލަބްރިއާ އާއި އަންޓެ ރެބިޗް ވަނީ ނުރައްކާތެރި ދެ ހަމަލާ ފޮނުވާލައިފަ އެވެ. އެ ޓީމުން ލީޑު ނެގީ 61 ވަނަ މިނެޓުގައި ރެބިޗް ޖެހި ގޯލުންނެވެ. މިއީ މި ސީޒަނުގައި އެއިންޓްރެކްޓް ފްރެންކްފަޓުން މިލާނާ ލޯނެއްގެ ދަށުން ގުޅި ސީޒަނުގެ ކުރީކޮޅު ފުރުސަތުތަކެއް ނުލިބުނު ފޯވާޑް އެންމެ ފަހުން ކުޅުނު ހަ މެޗުން ޖެހި ފަސް ވަނަ ގޯލެވެ.\nމިލާނަށް ލީޑު ހިފަހައްޓަން އުނދަގޫވީ 71 ވަނަ މިނެޓުގައި ހެނާންޑޭޒް އަށް ދެ ވަނަ ރީނދޫ ކާޑާ އެކު ރަތްކާޑެއް ދެއްކުމުން އެއް ކުޅުންތެރިޔަކު މަދުވުމުންނެވެ. އެގޮތުގައި މި މެޗުން ޔުވެންޓަސް ސަލާމަތްވީ އިތުރު ވަގުތުގެ ފުރަތަމަ މިނެޓުގަ އެވެ. މިއީ ރޮނާލްޑޯ ވެއްޓިގެންފައި ފޮނުވާލި ބައިސިކަލް ކިކެއް، މިލާނުގެ ކަލަބްރިއާ އަތުގައި ޖެހުމުން ރެފްރީ ދިން ޕެނަލްޓީއެކެވެ. އެކަމަކު އޭރިއާ ތެރެއަށް ހުރަސްވި އެ ބޯޅަ ރޮނާލްޑޯ އަށް ލިބި ފޮނުވާލިއިރު ކަލަބްރިއާ ހުރީ އެ ބޯޅަ އޭރިއާ ތެރެއަށް ހުރަސްވާ ވަގުތު ބޮލުން ދިފާއުކުރަން އަރައި ރޮނާލްޑޯ އަށް ފުރަގަސްދީގެންނެވެ. އެހެންވެ ރޮނާލްޑޯ އަށް އަށް ފުރަގަސްދީގެން ހުރި ކުޅުންތެރިޔަކަށް، އޭނާ ބޯޅައިގައި ޖަހާ މަންޒަރު ނުވެސް ފެނި އެ ބޯޅަ ހުއްޓުވަން ބޯޅައިގައި އަތްލާނެ ގަސްދެއް ނޯންނާނެ ކަމަށް ބުނެ އެ ޕެނަލްޓީއާ މެދު މިލާނުން ވަނީ ސުވާލު އުފައްދައިފަ އެވެ.


BREAKING:4Meehunnaaeku Furi Launcheh Gelligen Hoadhanee - Vaguthu\nހަތަރު މީހުންނާއެެކު ފުރި ލޯންޗެއް ގެއްލިގެން ހޯދަން ފަށައިފި\n1 އަހަރު ކުރިން ( ފެބުރުއަރީ 7, 2020 )\nގދ. ފިޔޯރިން ފުރައިގެން އައްޑޫ ސިޓިއަށް ދަތުރު ކުރަމުންދިޔަ ލޯންޗެއް ގެއްލިގެން ހޯދަން ފަށައިފިއެވެ.\nގެއްލިގެން ހޯދަމުން ދަނީ "މިހޯ ޕެލަސް"ނަމަކަށް ކިޔާ ލޯންޗެކެވެ. އެ ލޯންޗް ފުރިފަހުން ހަބަރެއްނުވެގެން އެމްއެންޑީއެފްގެ ކޯސްޓްގާޑުން ހޯދަމުން އަންނައިރު، އެ ލޯންޗުގައި ތިބީ ހަތަރު ދިވެހިން ކަމަށް އެމްއެންޑީއެފް އިން ވިދާޅުވިއެވެ.\nއެމްއެންޑީއެފް އިން ވިދާޅުވީ، އެ ލޯންޗް ފުރީ މިއަދު 18:45 ހާއިރު ކަމަށާއި، އެ ލޯންޗުގެ ހަބަރެއް ނުވެގެން އެމްއެންޑީއެފް ގެ ކޯސްޓްގާޑަށް ރިޕޯޓްކޮށްފައި ވަނީ މިރޭ 22:33 ހާއިރު ކަމަށެވެ.\nއެމްއެންޑީއެފް އިން ވިދާޅުވިގޮތުގައި، އެ ލޯންޗަކީ ފިޔޯރީން ގަނެގެން، އައްޑޫ ސިޓީ ހިތަދޫއަށް ގެންދާ ލޯންޗެކެވެ.\nއެމްއެންޑީއެފް އިން މީގެ އިރުކޮޅެއް ކުރިން ވިދާޅުވީ، ލޯންޗާއި 12:05 ހާއިރު ގުޅިފައި ފޯނުގެ ރޭންޖް ކެނޑިއްޖެކަމަށެވެ.\n"ފޯނުން ކީ ވަކި އެއްޗެއް ސާފެއް ނުވި. ފޯނުގެ ރޭންޖް ކެނޑިއްޖެ". އެމްއެންޑީއެފް އިން ވިދާޅުވިއެވެ.\nއެމްެއެންޑީއެފްގެ އިންފޮމޭޝަން އޮފިސަރު މޭޖަރ އިބްރާހިމް އާޒިމް ވިދާޅުވީ، އެ ލޯންޗް ހޯދުމަށް، އެމްއެންޑީއެފްގެ ކޯސްޓްގާޑު ދޮށިމޭނާ ލޯންޗް އައްޑޫ ސިޓީ ހިތަދޫ ކޯއްޓޭ ސަރަހައްދުން 14 މޭލު ބޭރުން ދަތުރު ކުރަމުންދާ ކަމަށެވެ.\nއަދި މިހާތަނަށް ލޯންޗް އޮތް ލޮކޭޝަން ފާހަގަކުރެވިފައި ނުވާ ކަމަށް އާޒިމް ވިދާޅުވިއެވެ.\nވިއްސާރައިގައި ދިގުރަށުން ޖެޓްސްކީއެއް ގެއްލިގެން ހޯދަނީ\nގެއްލުނު ލޯންޗް ފުވައްމުލަކާއި 21 މޭލު ބޭރުން ފެނިއްޖެ\nގެއްލުނު ދެ ޑައިވަރުން ފެނިއްޖެ\nފެބުރުއަރީ 7, 2020 00:41\n18:45 ގަ ފުރީ؟ އެމްއެންޑީއެފް އާއި ގުޅީ 12:05؟\nފެބުރުއަރީ 7, 2020 00:48\nފުރިގަޑި އިނގޭ ފުރިތަން ނޭނގޭ.. ފުރިތަން ނޭގޭކަމުގަވަނީނަމަ ވީތަން އިގޭކަށް ނުޖެހޭ.. ލ. ޢަތޮޅުން ފުރައިފިނަމަ ތިޔަ ވާންޖެހޭނީ ހުވަދޫ ކަނޑުގަ .. ހުވަދޫ ކަނޑުގަ އޮވެއްޖެނަނަ ރޭންޖު ނުލިބޭނެ..ކަނޑުގަދަނަނަ ބާރަކަށް ނުދުއްވޭނެ.. .. ފުރިތަން ނޭގޭނަމަ އެއީ ވަރަށް ބޮޑު މައްސަލައެއް.. ކަމެއް ސިއްރުވޭ އެބަ\nފެބުރުއަރީ 7, 2020 01:06\nބަލަ އަރީ އެއޮތީނު ފުރިތަން ބުނެފަ ސާފުކޮށް. މިކަހަލަ ދަނޑިވަޅުގައި ކޮސް ވާހަކަ ނުދައްކަބަލަ. ("ގދ. ފިޔޯރިން ފުރައިގެން އައްޑޫ ސިޓިއަށް ދަތުރު ކުރަމުންދިޔަ ލޯންޗެއް ގެއްލިގެން ހޯދަން ފަށައިފިއެވެ.") ފުރިތަނާ ދާ މަންޒިލް ދޯ އެއޮތީ\nފެބުރުއަރީ 7, 2020 13:29\nބަލަގަ މޭން އަހަރެން ކޮމެންޓްކުރީ ހަބަރު އައިތާކުރީ ކޮޅު .. އޭރު ޙަބަރުގަ އޮތީ ފުރިތަނެއްނޭންގެޔޭ ސާފުކޮށްލިޔެފަ.. އަދި ތިޔަހަބަރަކު ދާމަންޒިލްވެސް ނެތް.. އެހެންވެ އޭރުގަ ތިޔަހެން ކޮމެންޓްކުރީ\nފެބުރުއަރީ 7, 2020 19:05\nދެން މިހާރު އެނގިއްޖެއެއްނު ދޯ.. މިހާރު ލޯންޗުވެސް ފެނިއްޖެ


JP in beynumee majileehuge raees akah Gasim gennan | Mihaaru\nޖޭޕީގެ ބާނީ ގާސިމް އިބްރާހިމް، ބައްދަލުވުމެއްގައި ވާހަކަ ދައްކަވަނީ. - ފޮޓޯ: މިހާރު\n24 އޮކްޓޯބަރ 2018 - 15:55 14 comments\nރައްޔިތުންގެ މަޖިލީހުގެ އާ ރައީސަކަށް ޖުމްހޫރީ ޕާޓީގެ ފައުންޑަރު އަދި މާމިގިލީ ދާއިރާގެ މެމްބަރު ގާސިމް އިބްރާހީމް ހަމަޖެއްސުމަށް އެ ޕާޓީން މަސައްކަތް ފަށައިފި އެވެ.\nގާސިމަކީ ރައްޔިތުންގެ މަޖިލީހުގެ އިތުރުން މިހާރުގެ ގާނޫނުއަސާސީ ފާސްކުރި ރައްޔިތުންގެ ހާއްސަ މަޖިލީހުގައި ރައީސް ކަން 2004 އިން ފެށިގެން 2008 އަށް އަދާކުރެއްވި މެމްބަރެކެވެ.\nރައްޔިތުންގެ މަޖިލީހުގެ ރައީސް އަބްދުﷲ މަސީހްގެ އިތުބާރު ނެތް ކަމުގެ މައްސަލަ ހުށަހެޅުމަށާއި ކުރީގެ ރައީސް މުހައްމަދު ނަޝީދު މިނިވަން ކުރަ ކުރުމާ ގުޅޭ ގަރާރު ހުށަހެޅުއްވުމަށް ފަހު، ނޫސްވެރިންނާ ވާހަކަ ދައްކަވަމުން ކުރީގެ ޕޮލިސް ކޮމިޝަނަރު އަދި ކިނބިދޫ ދާއިރާގެ މެމްބަރު އަބްދުﷲ ރިޔާޒް ވިދާޅުވީ މަޖިލީހުގެ ރައީސް ކަން ގާސިމަށް ލިބިވަޑައިގަތުމަކީ ޖޭޕީން އުފާ ކުރާނެ ކަމެއް ކަމަށެވެ.\n"އެ ފުރުސަތު ހޯދައި ދިނުމަށް (މަޖިލިހުގެ ރައީސް ކަން ގާސިމަށް ދިނުމަށް) ޖުމްހޫރީ ޕާޓީން ވަރަށް ބޮޑަށް ތާއީދުކޮށް އެ މަސައްކަތް ކުރާނަން،" ރިޔާޒް ވިދާޅުވި އެވެ.\nރިޔާޒް ވިދާޅުވީ މަޖިލީހުގެ ރައީސް ކަމަށް ގެންނާނެ ބޭފުޅަކާ މެދު މަޝްވަރާ ކުރުމަށް އިދިކޮޅު ޖޮއިންޓް ޕާލިމެންޓަރީ ގްރޫޕުގެ ބައްދަލުވުމެއް މިއަދު ބާއްވާނެ ކަމަށެވެ. އަދި އެ ބައްދަލުވުމުގައި ނިންމާ ނިންމުންތައް ފަހުން ހާމަ ކުރައްވާނެ ކަމަށް ރިޔާޒް ވިދާޅުވި އެވެ. ޖޮއިންޓް ޕާލަމެންޓްރީ ގްރޫޕްގެ ބައްދަލުވުމުގައި އިންތިހާބީ ރައީސް އިބްރާހިމް މުހައްމަދު ސޯލިހް (އިބޫ) ވެސް ބައިވެރިވެވަޑައިގަންނަވާނެ އެވެ.\nރައްޔިތުންގެ މަޖިލީހުގެ ރައީސް މަސީހްގެ އިތުބާރު ނެތްކަ މަށް ފާސްކޮށްފި ނަމަ، އެ މަގާމަށް ކުރިމަތިލައްވާނެ ކަމަށް ޕީޕީއެމްގެ ނައިބު ލީޑަރު އަދި ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ މިއަދު ވަނީ ވިދާޅުވެފަ އެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް މަޖިލީހުގެ މެމްބަރުން ޖުމްހޫރީ ޕާޓީ އަބްދުﷲ މަސީހް މުހައްމަދު


Aasandha in Amrita Hospital aaek tele consulation dhenee\nއަމްރިތާ ހޮސްޕިިޓަލާއެކު އާސަންދައިން ޓެލެ ކޮންސަަލްޓޭޝަން ދެނީ\nއާސަންދަައިގެ ހިދުމަތް އިންޑިއާގެ ބައެއް ހޮސްޕިޓާތަކުގައި ދޭ\nއާސަންދަ އާއި ހުޅުމާލެ ހޮސްޕިޓަލް އަދި އިންްޑިއާގެ އަމްރިތާ ހޮސްޕިޓަލް ގުޅިގެން ޓެލެ ކޮންސަލްޓޭޝަން ދޭން ފަށައިފި އެވެ.\nއާސަންދަ ކުންފުނިން މިއަދު ބުނީ، މި ހިދުމަތް ފެށީ މިހާތރު އޮތް ހާލަތުގެ ގޮތުން ބޭސްފަަރުވާ އަށް ރާއްޖެއިން ފޮނުވަން ޖެހޭ މީހުން ނުފޮނުވޭތީ ހާލަތު ބަދަލުވަން ދެން އެ ފަރާތްތަކަށް ހިދުމަތް ދިނުމުގެ ގޮތުން ކަމަށެވެ.\nހިދުމަތް ހޯދާ ފަރާތްތަކުން ހުޅުމާލެ ހޮސްޕިޓަލުގައި އެކަމަށް ހާއްސަކޮށްފައިވާ ނިޒާމު މެދުވެރިކޮށް ބައްޔާ ގުޅުންހުރި ބޭރުގެ ހާއްސަ ޑޮކްޓަރުންނާ ވީޑިއޯ މެދުވެރިކޮށް ކޮންސަަލްޓް ކުރެވޭނެ ގޮތް ވަނީ މިހާރު ހަމަޖައްސާފަ އެވެ.\nމި ހިދުމަތް ހަފުތާގެ ފަަސް ދުވަހު ދެ އެވެ. އަމްރިތާ ހޮސްޕިޓަލާ ގުޅިގެން ދެވޭ ހިދުމަތް ތަކަކީ\nކުޑަކުދިންގެ ހާއްސަ ބަލިތައް\nބޮލާއި ކަރުގެ ސާޖަރީ\nކުޑަކަމުދާ ނިޒާމު ބަލިތައް\nއާސަންދަައިން އިތުރަށް ބުނީ، ކުރިއަށް އޮތް ދުވަސްތަކުގައި މި ހިދުމަތް އިތުރަށް ފުޅާކޮށް ބޭރުގެ އިތުރު ހޮސްޕިޓާ ތަކާ ގުޅިގެން ޓެލެ ކޮންސަލްޓޭޝަން ދޭން ވަނީ ނިންމާފައި ކަމަށެވެ. އަދި އަތޮޅުތަކުގެ ސިއްހީ މަރުކަޒުތަކުގައިވެސް މި ހިދުމަތް ދިނުމަށް މަސައްކަތް ކުރަމުން އަަންނަ ކަމަށްވެސް ބުންޏެވެ.\nފްލައިޓުން ބޭލި އާއިލާ ނެގެޓިވް، ފުރޭނެ ދުވަހެއް ނޭނގޭ!\nއާސަންދަ އޮފީހުގެ މުވައްޒަފަކު ޕޮޒިޓިވްވެއްޖެ\nފަރުވާއަށް 33 މީހަކު ބޭރަށް ގެންދަނީ


Messi dhiumun Barca ah sponsor hoadhan dhathivaane\nމެސީ ދިއުމުން ބާސެލޯނާގެ ރައީސް ލަޕޯޓާއަށް ފޫނުބެއްދޭ ވަރުގެ ގެއްލުމެއް ވާނެ ---ފޮޓޯ: މާސާ\nބާސެލޯނާ އާއި އަދި ދުނިޔޭގައިވެސް އުފެދުނު އެންމެ މޮޅު އެއް ކުޅުންތެރިޔާ ލައިނަލް މެސީ ބާސާ ދޫކޮށްލުމުން އެޓީމަށް ސްޕޮންސާ ހޯދުމުގައި ދަތިތަކާއި ކުރިމަތިލާން ޖެހިއްޖެ އެވެ.\nމެސީ ބާސާއާއި ވަކިވުމާއި އެކު އެ ކުލަބުގެ ބްރޭންޑުގެ އަގު ވަނީ 11 ޕަސެންޓުގެ ދަށަށް ގޮސްފަ އެވެ. ފައިސާއިން ބަލާނަމަ މިއީ 137 މިލިއަން ޔޫރޯގެ ދަށްވުމެކެވެ. އެހެންކަމުން ސްޕޮންސަރުން ހޯދުމަށް ހުށަހަޅަންޖެހޭ ގޮތް ބާސާއިން ބަދަލުކުރަން ޖެހޭނެ އެވެ. މެސީގެ ނަން ވިއްކައިގެން މީގެ ކުރިން ސްޕޮންސަރުން ހޯދަމުންދިޔަ ބާސާއަށް ދެން ޖެހޭނީ ކުންފުނި ތަކާއި އޮންނަ ވިޔަފާރީގެ ގުޅުން ރަނގަޅު ކުރާށެވެ.\n"މިހާރުން ފެށިގެން ސްޕޮންސަރުން ހޯދަން ބޭނުން ނަމަ ވަކި ކުޅުންތެރިއެއްގެ ނަން ބޭނުން ކުރުމުގެ ބަދަލުގައި އެންމެ މުހިންމު ކަމަކަށް ވާނީ ޓީމުގެ ކުޅުން ރަނގަޅު ކުރުން" ބާސާގެ ފައިނޭންޝަލް އެކްސްޕާޓް މާކް ސިރިއާ ބުންޏެވެ. ޑަ\nއިގްނަލް އިންވާޝަންސްގެ ޖެނެރަލް މެނޭޖަރުކަން ވެސް ކުރަމުން އަންނަ މާކް ބުނީ މެސީ ދިއުމުން ބާސާއަށް ސްޕޮންސާ ހޯދުމުގައި ދަތިތަކެއް ހުންނާނެ ކަމަށާއި، މީގެ ފަހުން ގިނަ ޗެމްޕިއަންސް ލީގުތަކެއް ހޯދަން ޖެހޭނެ ކަމަށެވެ. އަދި އެންމެ މޫނެއް ބޭނުންކޮށްގެން ދެން ހުރިހާ ކަމެއް ފަރުޖެއްސެން ނެތް ކަމަށް ވެސް މާކް ބުންޏެވެ.\nމެސީ ބާސެލޯނާ ދޫކޮށްލުމާއި އެކު ޖާޒީ ވިއްކައިގެން ލިބެމުން އައި އާމްދަނި ވެސް ވަރަށް ބޮޑަށް ދަށްވެގެން ދާނެ އެވެ. މެސީގެ ޖާޒީއަކީ އެންމެ ގިނަ މީހުން މިހާރުވެސް ގަންނަ އެއް ޖާޒީ އެވެ.\nއެހެންކަމުން ބާސާއިން ދެން ޖެހޭނީ އާ މޫނު ތަކެއް ނެރޭށެވެ. މެސީގެ ފެންވަރުގައި ނޫނަސް އަންސޫ ފާޓި ފަދަ ޒުވާން ކުޅުންތެރިންގެ މޫނާއި އެކު ބާސާއިން ސްޕޮންސާ ހޯދަން ކުރިއަށް އޮތް ތަނުގައި ގިނަ މަސައްކަތްތަކެއް ކުރަންޖެހޭނެ ކަމަށް ބެލެވެ އެވެ.\nބާސެލޯނާ އަށް ލިބެމުންދިޔަ އާމްދަނީގެ ތިންބައިކުޅަ އެއްބައި ލިބެމުން ދިޔައީ މެސީގެ ފަރާތުންނެވެ. އެހެންކަމުން މިހާރު ބާސާއިން އަހަރެއްގެ މައްޗަށް ހޯދަމުން އަންނަ 180 މިލިއަން ޔޫރޯގެ އާމްދަނީ ދެމެހެއްޓުމަށް އެކްލަބަށް ގިނަ ހުރަސްތަކެއް އެބަހުއްޓެވެ.\nބާސާގެ ރައީސް ލަޕޯޓާގެ އަމާޒަކީ މިހާރު ލިބެމުން އަންނަ 180 މިލިއަން ޔޫރޯގެ އާމްދަނީ ދެއަހަރު ދުވަހު ހިފެހެއްޓުމަށް ފަހު 200 މިލިއަނަށް އެ އަދަދު މަތި ކުރުމެވެ. މިއީ ކްލަބަށް ބޮޑު ފައިދާއެއް ވާނެ ކަމެއް ނަމަވެސް މެސީ އާއި ނުލައި މިކަން ކާމިޔާބު ކުރުމަކީ ނާދިރު ކަމެއްގެ ގޮތުގައި ގިނަ ބަޔަކު ސިފަ ކުރެ އެވެ.\nމެސީ ޕީއެސްޖީއަށް ބަދަލުވުމާ އެކު ބާސެލޯނާގެ އިތުރުން ލަލީގާއަށް ވެސް ބޮޑެތި ގެއްލުންތަކެއް ވާނެ އެވެ. އެގޮތުން ލަލީގާ ބަލާ މީހުންގެ އަދަދު ދަށްވެ އެމީހުންނަށް ލިބޭ އާމްދަނީ ބޮޑު ތަނުން މަދުވާނެ އެވެ. މެސީ ޕީއެސްޖީ އަށް ބަދަލު ވުމާއި އެކު ޕީއެސްޖީގެ އިންސްޓަގްރާމް ފޮލޯވާސްގެ އަދަދު މިހާރު ވަނީ 22 މިލިއަން އިތުރުވެފަ އެވެ.


Kaadehdhoo Airport ah theyo gathee iulaan nukoh, Agreement eh nethi: Audit\nއިއުލާނާއި އެގްރިމެންޓް ކުރުމެއް ނެތި ކާޑެއްދޫ އެއާޕޯޓަށް ތެޔޮ ގަތް: އޮޑިޓް\nއެއް މިލިއަނަށްވުރެ ގިނަ ރުފިޔާ ހަރަދު ކޮށްގެން ކާޑެއްދޫ އެއާޕޯޓަށް ބޭނުންވާ ތެޔޮ ގަނެފައި ވަނީ އިއުލާން ކުރުމެއް އަދި އެގްރިމަންޓެއް ވެސް ނުހަދާ ކަމަށް އޮޑިޓާ ޖެނެރަލް ނެރުއްވި ޓޫރިޒަމް މިނިސްޓްރީގެ 2017 ވަނަ އަހަރުގެ ރިޕޯޓްގައި ބުނެފި އެވެ.\nއޮޑިޓް އޮފީހުން އާންމުކޮށްފައިވާ 2017 ވަނަ އަހަރުގެ އޮޑިޓް ރިޕޯޓްގައި ރީޖަނަލް އެއާޕޯޓްސްގެ ދަށުން ހިންގާ ކާޑެއްދޫ އެއާޕޯޓަށް ކުރި ހަރަދުތަކާއި އެތަނުގެ ހަރުމުދަލުގެ އިންވެންޓްރީއާމެދު ވަނީ ސުވާލުތައް އުފައްދައިފަ އެވެ. އެގޮތުން އޮޑިޓްގައި ފާހަގަ ކުރި އެންމެ ބޮޑު މައްސަލައަކީ، އިއުލާން ކުރުމެއް ވެސް ނެތި އަދި އެގްރިމަންޓެއް ވެސް ނުހަދާ އެއާޕޯޓަށް ބޭނުންވާ ތެޔޮ ގަތުމަށް 2017 ވަނަ އަހަރުގެ ތެރޭގައި 1.1 މިލިއަން ރުފިޔާ ކުންފުންޏަކަށް ދީފައިވާ މައްސަލަ އެވެ. އޮޑިޓް ރިޕޯޓްގައި ބުނީ، ދައުލަތުގެ މާލިއްޔަތު ގަވާއިދުގެ ދަށުން، 35،000 ރުފިޔާއަށް ވުރެ އަގުބޮޑު އެއްޗެއް ގަންނަންވާނީ ނޫނީ ހިދުމަތެއް ހޯދަން ވާނީ ކުރިން އިއުލާން ކުރުމަށް ފަހު ވާދަވެރި ބީލަމެއްގެ ތެރެއިން ކަމަށް ބުނެފައިވާ ކަމަށެވެ. އަދި ހިދުމަތެއް ހޯދުން ނޫނީ އެއްޗެއް ގަންނަން ބަޔަކާ ހަވާލުކުރުމުގެ ކުރިން އެކަން ކުރަން ވާނީ، އެގްރިމަންޓެއް ހަދައިގެން ކަމަށް މާލިއްޔަތު ގަވާއިދުގައި ބުނެފައިވާ ކަމަށެވެ. އެހެން ނަމަވެސް، 2017 ވަނަ އަހަރުގެ ތެރޭގައި 1.1 މިލިއަން ރުފިޔާ ހަަރަދުކޮށްގެން ކާޑެއްދޫ އެއާޕޯޓަށް ތެޔޮ ގަނެފައި ވަނީ މިކަންކަން ފުރިހަމަ ނުކޮށް ކަމަށް ވެސް ރިޕޯޓްގައިވެ އެވެ.\nމީގެ އިތުރަށް ދެން ފާހަގަކޮށްފައިވާ އަނެއް މައްސަލައަކީ ކާޑެއްދޫ އެއާޕޯޓަށް ކުރަން ޖެހޭ ހަރަދު ކުރެވޭނެ އަދަދަށް އެ އެއާޕޯޓްގެ ބަޖެޓްގައި ފައިސާ ނެތިސް، ބައެއް ތަކެތި ގަނެ، ހިދުމަތްތައް ހޯދުމަށް ފަހު އެ ތަކެއްޗަށް ފައިސާ ދެއްކުމަށް މިނިސްޓްރީއަށް ބިލް ކޮށްފައިވުމެވެ. އެގޮތުން 16.4 މިލިއަން ރުފިޔާ ބަޖެޓްގައި ނެތިސް ހަރަދު ކުރުމަށް ފަހު، ފަހުން ފައިސާ ދައްކަން ޖެހުނު ކަމަށް ވެސް ރިޕޯޓްގައިވެ އެވެ. އަދި އެގޮތަށް ދިމާވީ މާޗް 2017ގައި ކާޑެއްދޫ އެއާޕޯޓްގެ ހިންގުން ރީޖަނަލް އެއާޕޯޓްސްއަށް ބަދަލު ކުރުމުން އެތަނަށް އެއަހަރުގެ ބަޖެޓްގައި ފައިސާ ނެތުމުން ކަމަށް މިނިސްޓްރީއިން މައުލޫމާތު ދިން ކަމަށް ވެސް ރިޕޯޓްގައިވެ އެވެ. އެހެން ނަމަވެސް މިއީ މާލިއްޔަތު ގަވާއިދާ ހިލާފަށް ކުރި ކަމެއް ކަމަށް ވެސް އޮޑިޓްގައި ވަނީ ފާހަގަކޮށްފަ އެވެ.\nކާޑެއްދޫ އެއާޕޯޓަށް 2017 ވަނަ އަހަރުގެ ތެރޭގައި ލިބުނު 346،749 ރުފިޔާ އެމްއެމްއޭގައި އޮންނަ ރީޖަނަލް އެއާޕޯޓްސްގެ ޕަބްލިކް އެކައުންޓަށް ޖަމާކުރުމެއް ނެތި ހަރަދުކޮށްފައިވާ މައްސަލަ ވެސް އޮޑިޓްގައި ވަނީ ފެންމަތިކޮށްފަ އެވެ. އޮޑިޓް ރިޕޯޓްގައި ބުނީ މާލިއްޔަތު ގަވާއިދުގެ ދަށުން ދައުލަތުގެ ކޮންމެ ތަނަކަށް ލިބޭ ފައިސާ ވެސް ޕަބްލިކް އެކައުންޓަށް ޖަމާކުރަން ޖެހޭ ކަމަށާއި އެ ފައިސާ އެ އެކައުންޓަށް ޖަމާނުކޮށް ހަރަދު ކުރުމަކީ އެ ގަވާއިދާ ހިލާފުވުން ކަމަށެވެ. އެގޮތުން އެ އުސޫލާ ހިލާފަށް، ލިބުނު އާމްދަނީގެ 286،532 ރުފިޔާ ހަރަދުކޮށްފައިވާ ކަމަށް ވެސް ރިޕޯޓްގައިވެ އެވެ.\nއޮޑިޓްގައި އަދި ފާހަގަކުރި ގޮތުގައި ރީޖަނަލް އެއާޕޯޓްސްގެ ދަށުން ހުރި އެއާޕޯޓްތަކާއި އެހެން ވެސް ތަންތަނުގެ މިލްކިއްޔާތާއި ހަރުމުދަލުގެ ރަޖިސްޓްރީ ބެލެހެއްޓި އިރު، ކާޑެއްދޫ އެއާޕޯޓްގެ އަގުކޮށް އެތަނުގެ އިންވެންޓްރީ އާއި އަގު ހިމަނާފައެއް ނުވެ އެވެ. އެހެންވުމުގެ ސަބަބުން އެ އެއާޕޯޓްގެ ހަރުމުދަލުގެ ކަންކަން ބެލެހެއްޓުން އޮތީ ދޯދިޔާކޮށް ކަމަށް ވެސް ރިޕޯޓްގައި ފާހަގަކޮށްފައިވެ އެވެ.\nކާޑެއްދޫ އެއާޕޯޓްގެ މައްސަލަތައް ފިޔަވާ ޓޫރިޒަމް މިނިސްޓްރީގެ ހަރަދުތަކުގައި އެހެން މައްސަލައެއް ހުރިކަމެއް ފާހަގަކޮށްފައެއް ނުވެ އެވެ. ކާޑެއްދޫ އެއާޕޯޓް މީގެ ކުރިން ހިންގަމުން އައީ ވިލާއެއާ އިން އެވެ. އެހެން ނަމަވެސް އެ ކުންފުނީގެ ޗެއާމަން ގާސިމް އިބްރާހިމް އާއި ސަރުކާރާ ދެމެދު މައްސަލަ ޖެހި އެ އެއާޕޯޓް އެ ކުންފުނީގެ އަތުން ނެގި އެވެ.\nއޮޑިޓާ ޖެނެރަލް އޮފީސް ޑޮމެސްޓިކް އެއާޕޯޓް ކާޑެއްދޫ އެއާޕޯޓް


Amana Takaful Raajjeygai 15 aharu\nއަމާނާ ތަކަފުލް ރާއްޖޭގައި ހިދުމަތް ދޭތާ 15 އަހަރު\nއަމާނާ ތަކަފުލްއަށް 15 އަހަރު ފުރުމުގެ ގޮތުން ބޭއްވި ހަފުލާ: އެ ކުންފުންޏަކީ ރާއްޖޭގައި އިސްލާމީ މާލީ ހިދުމަތް ފެށި ފުރަތަމަ ކުންފުނި -- ފޮޓޯ: އަމާނާ ތަކަފުލް\nރާއްޖޭގައި އިސްލާމިކް މާލީ ނިޒާމުގެ ފެށުނީ 2003 ވަނަ އަހަރު އަމާނާ ތަކަފުލް، ސްރީލަންކާ އެޖެންސީގެ ގޮތްޕެއް ރާއްޖޭގައި ހުޅުވުނު ހިސާބުންނެވެ. އޭގެ ދެ އަހަރު ފަހުން ކުންފުންޏާ ބެހޭ ގާނޫނުގެ ދަށުން ރަސްމީކޮށް "އަމާނާ ތަކާފުލް މޯލްޑިވްސް" ކުންފުނި އުފެދުނެވެ. މިއީ މިހާރު މި ދެކޭ ޒަމާނީ އިސްލާމީ މާލީ ހިދުމަތްތައް ތައާރަފުވުމުގެ އެއް ސަބަބެވެ. އެ ކުންފުނިން ރާއްޖޭގައި އިސްލާމިކް އިންޝުއަރެންސުގެ ހިދުމަތް ދެމުން ގެންދާތާ މިވަނީ 15 އަހަރު ފުރިފަ އެވެ.\nއަމާނާ ތަކަފުލް އަށް 15 އަހަރު ފުރުން ފާހަގަ ކުރަން މިމަހުގެ 11 ވަނަ ދުވަހު ހޮޓެލް ޖެންގައި ވަނީ ހާއްސަ ހަފުލާއެއް ބާއްވާފަ އެވެ. މި ހަފްލާ ޝަރަފްވެރި ކޮށްދެއްވީ މޯލްޑިވްސް މަނިޓަރީ އޮތޯރިޓީގެ ގަވަރުނަރު އަހުމަދު ނަސީރު އެވެ. މި ހަފުލާގައި އިސްލާމިކް މާލީ ނިޒާމަށް ޕްރޮޑަކްޓްތައް ވިއްކާ ހުރިހާ ފަރާތް ތަކުން ބައިވެރިވެފައިވެ އެވެ. އަދި އެ ފަރާތްތަކުގެ އަގު ވަޒަންކޮށް ހާއްސަ އެވޯޑު ތަކެއް ވެސް ވަނީ ދީފަ އެވެ.\nމި ރަސްމިއްޔާތުގައި އެމްއެމްއޭގެ ގަވަރުނަރު ނަސީރު ވިދާޅުވީ ރާއްޖޭގައި އިސްލާމީ ހަމަތަކާ އުސޫލުތަކާ އެއްގޮތަށް ހިންގޭ މާލީ ނިޒާމެއް އޮތުމުގެ މުހިންމުކަމަށެވެ އަދި މި ދާއިރާ ކުރިމަގު ތަރައްގީކުރުމަށްޓަކައި އެމްއެމްއޭ އިން މަސައްކަތް ކުރައްވަމުންދާ ކަމަށް އޭނާ ވިދާޅުވި އެވެ.\nއަމާނާ ތަކަފުލްއަށް 15 އަހަރު ފުރުމުގެ ގޮތުން ބޭއްވި ހަފުލާގެ ތެރެއިން: އެ ކުންފުންޏަކީ ރާއްޖޭގައި އިސްލާމީ މާލީ ހިދުމަތް ފެށި ފުރަތަމަ ކުންފުނި- ފޮޓޯ: އަމާނާ ތަކަފުލް\nއަމާނާ ތަކާފުލްގެ މެނޭޖިން ޑިރެކްޓަރު ހަރީޒު ސުލައިމާން ވިދާޅުވީ ރާއްޖޭގެ އިސްލާމީ މާލީ ނިޒާމުގެ ހިދުމަތަށް 15 އަހަރު ފުރިގެންދާއިރު، ގިނަ ގޮންޖެހުންތަކާ ދަތި ތަކެއް ތަޖުރިބާ ކޮށްފައިވާ ކަމަށެވެ.\n"އަމާނާ ތަކާފުލް މޯލްޑިވްސްގެ ވެސް ފާއިތުވި ފަނަރަ އަހަރުގެ ދަތުރަކީ ތަފާތު ތަޖުރިބާތަކެއް ކުރެވިފައިވާ ދަތުރެއް. ގޮންޖެހުންތަކާއެކު ވެސް ކާމިޔާބުގެ އަރުތަތަކެއް ދަނީ ހާސިލްކުރެވެމުން. ކުންފުނި މިސްރާބުކުރެވިފައިވަނީ މި ކާމިޔާބީތައް ދަމަހައްޓައި އަދި ދެމެހެއްޓެނިވި ގޮތުގައި ކުރިއަށް ދިއުމަށް،" ހަރީޒް ވިދާޅުވި އެވެ.\nރާއްޖޭގެ އިސްލާމިކް މާލީ ނިޒާމަށް 2003 ގައި އަމާނާ ތަކަފުލް ތައާރަފުވުމަށްފަހު 2011 ވަނަ އަހަރު ވެގެންދިޔައީ މި ދާއިރާގައި މުހިންމު އަހަރަކަށެވެ. އެ އަހަރު ރާއްޖޭގައި ފުރަތަމަ ފަހަރަށް އިސްލާމިކް ބޭންކެއް އުފެއްދުނެވެ. އަދި ޖެހިގެން އައި އަހަރުތަކުގައި އިސްލާމީ މާލީ ނިޒާމުގެ ދުވެލި ހަލުވިވެ ހިދުމަތް ފޯރުކޮށްދޭ ކުންފުނިތައް އިތުރު ވެގެންދިޔަ އެވެ.\nބޭންކް އޮފް މޯލްޑިވްސް (ބީއެމްއެލް) އާއި ހައުސިން ޑިވެލޮޕްމަންޓް ފައިނޭންސް ކޯޕަރޭޝަން (އެޗްޑީއެފްސީ) އިން ވަނީ އިސްލާމީ ބެންކިންގެ ހިދުމަތްދޭން އިސްލާމިކް ވިންޑޯތައް ހުޅުވާފަ އެވެ. މި ހިސާބުން އިސްލާމިކް ފައިނޭންސްގެ ޕްރޮޑަކްޓްތައް އަމިއްލަ ބައެއް ކުންފުނި ތަކުން ވެސް ބާޒާރަށް ނެރެން ފެށި އެވެ. މިގޮތުން އެމްޓީސީސީ އާއި ލިޓަސް އަދި އެލިޔާ ފަދަ ކުންފުނިތަކުން އިސްލާމިކް ފައިނޭންސް ޕްރޮޑަކްޓްތައް ތައާރަފު ކުރި އެވެ.\nއަމާނާ ތަކަފުލްގެ ކުރިއެރުން- މުވައްޒަފުންގެ ހިތްވަރު\nއަމާނާ ތަކަފުލް ކާމިޔާބީގެ އެންމެ ބޮޑު ރައުސްމާލަކީ ކުންފުނީގެ ހީވާގި މުވައްޒަފުންނެވެ. ކުންފުންޏަށް ލިބުނު ކޮންމެ ކާމިޔަބީއެއްގެ އަސްލު ގުޅިފައިވަނީ މުވައްޒިފުންގެ ބަދަހި ސަފުތަކާއި ނުގުޑާ ފަދަ އަޒުމު ކަމަށް އެ ކުންފުނިން ބުނެ އެވެ. ކުންފުނީގެ ކަސްޓަމަރުންނާއި އަދި ހިދުމަތްތައް ފޯރުކޮށްދޭ އެޖެންޓުން އަދި ޕާޓްނަރުންނަކީ ވެސް މިފާއިތުވި ކާމިޔާބު 15 އަހަރު ކާމިޔާބީގެ ހިއްސާއެއް ކަމަށް އެ ކުންފުނިން ބުނެ އެވެ.\nމިނިމަމް ވޭޖް ދިރާސާގައި ބުނަނީ ކީކޭ؟


Afghan Ga Pakistan Ge Terrorist Group Thah Harakaaiytheri Vanee - Vaguthu\nއަފްޣާނުގައި ޕާކިސްތާންގެ ޓެރަރިސްޓް ގްރޫޕްތައް ހަރަކާތްތެރިވަނީ\nއަފްޣާނިސްތާނުގައި ތިބި އެމެރިކާގެ އަސްކަރީ ފައުޖުތައް އެގައުމުން ބާލަން ނިންމަމުންދާ އަފްޣާނިސްތާނުގައި ޕާކިސްތާނުގެ 20 އަށް ވުރެ ގިން ޓެރަރިސްޓް ގުރޫޕުތައް ހަރަކާތްތެރިވާ ކަމަށް ރިޕޯޓުތައް ބުނެފިއެވެ.\nދިރާސާ ކުރާ ފަރާތްތަކުން ބުނެފައިވާ ގޮތުގައި އަފްޣާން ސަރުކާރާ ދެކޮޅު 20 އަށް ވުރެ ގިނަ ޓެރަރިސްޓް ގްރޫޕްތައް 2017 ވަނަ އަހަރުން ފެށިގެން ދަނީ ހަރަކާތްތެރިވަމުންނެވެ. އެތަނުން ގިނަ ގްރޫޕްތަކަކީ ޕާކިސްތާންގެ ނުވަތަ އެ ގައުމާ ގުޅުން ހުރި ގްރޫޕްތަކެވެ.\nއޭގެ ތެރޭގައި އިސްލާމިކް ސްޓޭޓް (އައިއެސް) އާއި އަލް ގައިދާ، ހައްގަނި ނެޓްވޯކް، ލަކްޝަރް ތާއިބާ، އަދި އޭގެ އިތުރުން ޕާކިސްތާނާއި ތާލިބާނުން ގުޅިގެން އުފައްދާފައިވާ ތެހްރިކް އި ތާލިބާން ޕާކިސްތާން ގުރޫޕު ހިމެނެއެވެ.\nކައުންޓާ އެކްސްޓްރީމް ޕްރޮޖެކްޓުގެ ސީނިއާ ޑިރެކްޓަރު ޝިންދްލާ ބުނީ އަފްޣާނިސްތާނުގައި މިވަގުތު ހަރަކާތްތެރި ވަމުން ދަނީ ކިތައް ޓެރަރިސްޓް ގުރޫޕުކަމެއް ސީދާ ބުނަން ނޭންގޭ ކަމަށެވެ. އޭނާ ބުނި މި ޓެރަރިސްޓް ގުރޫޕުތަކަކީ އަފްޣާނިސްތާނާއި، ޕާކިސްތާނުގެ އިތުރުން އިރާން އަދި އޭޝިއާގެ މެދުތެރޭގެ ގައުމުތަކަށް ހުރި ނުރައްކަލެއް ކަމަށެވެ.\nތާލިބާނުން އަހަރުތަކެއް ވަންދެން ނިންމާފައިވަނީ އަފްޣާނިސްތާނުގައި ޓެރަރިސްޓް ހަމަލާއެއް ނުދިނުމަށެވެ. މި ބަހުގައި ހިފަހައްޓައި ތާލިބާނުން މިހާތަނަށް އަފްޣާނިސްތާނަށް އަމާޒުކޮށް ނުރައްކާތެރި ހަމަލާއެއް ދީފައިނުވާ ކަމަށް ޝިންދްލާ ބުނެެއެވެ.\nއެމެރިކާގެ ރައީސް ޖޯއީ ބައިޑެން ވިދާޅުވެފައިވަނީ އެމެރިކާގެ އަސްކަރީ ފައުޖުތައް އަފްޣާނިސްތާނުން ފައިބާނީ މިއަހަރުގެ މެއި މަހުގެ އެއްވަނަ ދުވަހު ކަމަށެވެ. އެއާއެކު އަފްޣާނިސްތާނަށް ދީފާނެ ޓެރަރިސްޓް ހަމާލާއަކަށް ބަލައި އަފްޣާނިސްތާނުގައި ތިބި އެމެރިކާ މީހުން ވީހާވެސް އަވަަހަށް އެގައުމު ދޫކޮށް ދާން އެމެރިކާއިން ގޮވާލައިފައިވެއެވެ.\nމެއި 1, 2021 16:41\nއަފްޣާނިސްތާނުގައި ތިބީ އިންޑިއާ ސީކުރެޓް ސާވިސް ސުޕޮންސާ ކޮށްގެން ގެންގުޅޭ ޓެރޯރިސްޓުން. މިގުރޫއްޕްތަށް ބޭނުންކޮށްގެން މަސައްކަތް ކުރަމުންދަނީ ޕާކިސްތާނުގެ ހަމަޖެހުން ނަގާލުމަށް. މި ގުރޫއްޕް ތަކަށް ފައިނޭންސް ކުރަމުން ދަނީ އަފްޣާނިސްތާނުގައި ހުންނަށް އިންޑިއާ އެމްބަސީން/ކޮނސިއުލޭޓް ތެރޭން. އިންޑިއާ ބަކަރިންނަށް ހަލާކު ހުރި.


”ބީ.އެސް ނައިޓް“ އަންނަ ހޮނިހިރު ދުވަހުގެ ރޭ! – MNUSU\n”ބީ.އެސް ނައިޓް“ އަންނަ ހޮނިހިރު ދުވަހުގެ ރޭ!\nއެމް.އެން.ޔޫ ބިޒްނަސް ސްކޫލްގެ އަހަރީދުވަސް ފާހަގަކުރުމުގެ ގޮތުން ކޮންމެ އަހަރަކުވެސް ބާއްވަމުން އަންނަ ”ބީ.އެސް ނައިޓް“ އަންނަ ހޮނިހިރު ދުހުގެ ރޭ ބޭއްވުމުގެ ތައްޔާރީތައް ފޯރިއާއެކު ކުރިއަށް އެބަދެއެވެ.\nއެހެން އަހަރުތަކާއި ހިލާފަށް މިއަހަރުގެ ބީ.އެސް ނައިޓްގައި ބިޒްނަސް ސްކޫލް ދަރިވަރުންގެ އައިޓަމްތަކުގެ އިތުރަށް އެހެން ފެކަލްޓީތަކުގެ އައިޓަމްތައްވެސް ހުށަހެޅުމަށްވަނީ ހަމަޖެހިފައެވެ. އެގޮތުން ފެކަލްޓީ އޮފް އެޑިއުކޭޝަން އާއި އެފް.އެޗް.އެސްގެ އިތުރުން ސްކޫލް އޮފް ނާސިންގެ ފަރާތުންވެސް ތަފާތު އައިޓަމެއް ފެނިގެންދާނެއެވެ.\nބިޒްނަސް ސްކޫލް ދަރިވަރުން ހަވާސް ޝޯގައި | ފޮޓޯ: މުހައްމަދު ހަސީން\nބީ.އެސް ނައިޓްގެ ޓިކެޓް މިއަދު ދޫކުރަން ފަށާފައިވާއިރު ބީ.އެސް.އެސް.އޭގެ ރައީސް އަލީ ނިހާދު މެދުވެރިކޮށް ޓިކެޓް ލިބޭނެއެވެ. 13 އޮކްޓޯބަރ ވާ ދުހުގެ ރޭ 8:00ގައި ބިޒްނަސް ސްކޫލުގެ އޮޑިޓޯރިއަމްގައި އޮންނަ މި ހަފްލާއަށް އަންނައިރު ކޮންމެ ދަރިވަރަކުވެސް ހަފްލާގެ ތީމް ވިއްސާރަ ދުނީގެ ކުލަތައް ރަމްޒުކޮށްދޭ ރަސްމީ ހެދުމެއް ހިޔާރުކުރުމީ ބީ.އެސް.އެސް.އޭގެ ވަރަށްބޮޑު އެދުމެކެވެ.\n7 އޮކްޓޯބަރ 2018 ވީ އާދިއްތަ ދުވަހު އެމް.އެން.ޔޫ ބިޒްނަސް ސްކޫލަށް 27 އަހަރު ފުރިފައިވާއިރު ވޭތުވެދިޔަ ދިގު މާޒީގައި ބިޒްނަސް ސްކޫލުން ވިޔަފާރި އާއި އިޤްތިޞާދާ ގުޅުންހުރި އެކި ދާއިރާތަކުން ގިނަ އަދަދެއްގެ ދަރިވަރުންތަކެއް ވަނީ ދަސްވެނިވެފައެވެ.\nލިޔުނީ: ފާތިމަތު ޒަހްރާ (ބީ.އެސް.އެސް.އޭ، މީޑިއާ ކޯޑިނޭޓަރ)


Luthufaru ge hashiganduge baithah Kanduge adeen fenijje\nލުތުފަރުގެ ހަށިގަނޑު ބައިތައް ކަނޑުއަޑިން ފެނިއްޖެ\nމީގެ ކުރިން ގެއްލުނު މީހަކު ހޯދުމުގެ މަސައްކަތް ކުރަނީ --\nއުތުރުގެ ނާލު ބޯޓެއްގެ ފަޅުވެރިއަކަށް އުޅެނިކޮށް "ގެއްލުނު" ބަންގަލަދޭޝްގެ ލުތުފަރުގެ ހަށިގަނޑުގެ ބައެއް ބައިތައް ކަނޑުގެ އަޑީން ފެނިއްޖެ އެވެ.\nށ. ޅައިމަގުގައި ދުއްވަމުން އަންނަ ނާލު ބޯޓު، "ކުރިމަގު" މާލެ ފުރަން ބެލި އިރު އެ ބޯޓުގައި މަސައްކަތް ކުރާ ލުތުފަރު ނަމަކަށް ކިޔާ ބަންގްލަދޭޝް މީހަކު ގެއްލިގެން މިދިޔަ ބުދަ ދުވަހު ވަނީ ފުލުހުންނަށް ރިޕޯޓްކޮށްފަ އެވެ.\nއެ މައްސަލައިގެ ތަހުގީގުން ހޯދި މައުލޫމާތެއް ހިއްސާ ކުރަމުން ފުލުހުން ބުނީ ގެއްލިގެން އުޅުނު މީހާ އޮތް ކަމަށް ބެލެވޭ ކަނޑުގެ ސަރަހައްދަށް ފުލުހުން ޑައިވްކޮށްގެން ބަލާފައިވާ ކަމަށެވެ. އަދި އޭނާގެ ހަށިގަނޑުގެ ބައިތައް ކަމަށް ބެލެވޭ އިންސާނެއްގެ ބައިތަކެއް ފެނިފައިވާ ކަމަށެވެ.\nއިތުރު ތަފްސީލެއް ފުލުހުން ނުދެ އެވެ. އަދި އެކަމާ ގުޅޭ މައުލޫމާތުތައް ފަހުން ހާމަ ކުރާނެ ކަމަށް ފުލުހުން ބުންޏެވެ.\nލުތުފަތު ގެއްލުވާލި މައްސަލާގައި ފުލުހުން ވަނީ ދެ ބިދޭސީއަކު ވެސް ހައްޔަރުކޮށްފަ އެވެ. އެއީ އުމުރުން 30 އަހަރާއި 36 އަހަރުގެ ދެ ބަންގްލަދޭޝް ފިރިހެނުންނެވެ. އެ ދެ މީހުންނަކީ ލުތުފަރުއާ އެންމެ ގާތްކޮށް އެ ބޯޓުގައި މަސައްކަތް ކުރަމުން އަންނަ ދެ މީހުންނެވެ.\nމޯލްޑިވްސް ޕޮލިސް ސާވިސް ބިދޭސީން މަރު + ޅައިމަގު\nލުތުފަރު މަރުގެ މައްސަލައިގައި އިތުރު ދެ މީހަކު ހައްޔަރުކޮށްފި\nހައްޔަރުގައި ހުރި ބިދޭސީއަކު އަމިއްލައަށް މަރުވެއްޖެ\nޒަހަމްކޮށްލި ބިދޭސީ މީހާ މަރުވެއްޖެ


vnews - Dictatorunge hithi nimun: Dhuniye dhekefaivaa haqeeqai\nޑިކްޓޭޓަރުންގެ ހިތި ނިމުން: ދުނިޔެ ދެކެފައިވާ ހަގީގަތް\nއިންސާނިއްޔަތު ދެކެފައިވާ ބައެއް އަނިޔާވެރި ވެރިން:\nފަރަންސޭސިވިލާތުގައި، ލުއިސް ދަރިކޮޅުގެ ރަސްކަން ދިގުދެމި ޚުދުމުޚުތާރުކަން ހައްދުން ނެއްޓި، މަސައްކަތްތެރިންނާއި ދަނޑުވެރިންކުރާ މަސައްކަތުން އެބައިމީހުންނަށް ތިންބައިކުޅަ އެއްބައި ލިބޭގޮތްވުމާގުޅިގެން، އެބައިމީހުން ލުއިސް (16) ރާޖާޔާ ދެކޮޅަށް މުޒާހަރާފެށިއެވެ. އެތައްބައެއް ހައްޔަރުވެ، އެތައްބައެއްގެ ލޭއޮހޮރި، އެތައްބަޔަކު މަރުވެގޮސް، އެތައްއަހަރެއްގެ ދިގު މުޒާހަރާ ސިލްސިލާއަކަށްފަހު ރާޖާ ވައްޓާލައި، ފަރަންސޭސި ޖުމްހޫރިއްޔާ އިޢުލާންކުރިއެވެ.\nމިސްރުގެ މުހައްމަދު އަލީބާޝާގެ ދަރިކޮޅުގެ ރަސްކަންދިގުވެ، ޑިކްޓޭޓަރޝިޕް ހައްދުފަހަނަޅައި ދިއުމުން ސިފައިންގެ ކޮމާންޑަރުން އިސްވެ ''މިނިވަން އޮފިސަރުންގެ ހަރަކާތް'' އުފައްދައި، ކިންގް ފާރޫގުގެ ވެރިކަން ވައްޓާލައި، ޖެނެރަލް މުހައްމަދު ނަޖީބުގެ ޒައާމަތުގެ ދަށުގައި މިސްރުގެ ސޯޝަލިސްޓް ޖުމްހޫރިއްޔާ އުފެއްދިއެވެ. އެތަކެއް ގުރުބާނީއާއި ލޭއޮހޮރުވުންތަކަށް ފަހުގައެވެ.\nސަބްކޮންޓިނެންޓުން އިނގިރޭސިން ބޭލިގޮތާއި، ޗައިނާއާއި ރަޝިޔާގައި ޖުމްހޫރިއްޔާ އުފެއްދިގޮތާއި، ދެކުނު އެފްރިކާގެ ނަސްލީ އިމްތިޔާޒު އުވާލިގޮތް އެއީ ހަނދާންނެތޭނެ ކަމެއްނޫނެވެ. ހަމައެކަނި އަސާސަކީ، ގައުމައްޓަކައި ވަޠަނައްޓަކައި ވަރުބަލި ކަމެއްނެތި ކުރި ހިއްމަތާއި މިންނަތެވެ.\nއިތިއޯޕިޔާގެ އަތްދަށުން އެރިޓްރިޔާއަށް މިނިވަންކަން ލިބުނީވެސް، އިންޑޮނޭޝިއާގެ އަތްދަށުން އީސްޓް ޓީމޯރަށް ސަލާމަތް ވެވުނީވެސް އެތައްދުވަހެއް ވަންދެންކުރި މިންނެތް މަސައްކަތުންނެވެ. ބޭނުންވަނީ ގައުމީ ހިތްވަރެވެ. އަމަލީ ހިއްމަތެވެ. ސާބިތުކަމާއި ކެރުމާއި މުރާލިކަމެވެ.\nގައުމެއްގައި ރައްޔިތުންގެ ގާނޫނީ ވެރިކަމެއް އުފެއްދޭނީ ރައްޔިތުންގެ އަޣުލަބިއްޔަތު ގުރުބާންވެގެންނެވެ. ކޮންމެ ޖުމްހޫރިއްޔާއަކީ ޑިމޮކްރަސީއެއްނޫނެވެ. ކޮންމެ ވެރިކަމަކީ ރައްޔިތުންގެ އެއްޗެއްނޫނެވެ. އެހެންނޫންނަމަ މިއަދު ދުނިޔޭގައި ދެކޮޅުވެރިކަމެއް، ހަމަނުޖެހުންތަކެއް ނުހިނގީހެވެ. ދުނިޔޭގައި އޮތީހީ ސުލްހައާއި މަސަލަސްކަމެވެ.\nފިލިޕިންސްގެ މާކޯސްއާއި، ކެންބޯޑިޔާގެ ޕޮލްޕޮޓާއި، އީރާނުގެ ޝާހުރިޒާއާއި، އިންޑޮނޭޝިއާގެ ސުހާޓޯ ހިންގި ވެރިކަމަކީ ރަސްކަމެއްވެސް ޖުމްހޫރިއްޔާއެއްވެސް ނޫނެވެ. ގާނޫނެއް ހަމައެއް ދުސްތޫރެއް އުސޫލެއްނެތި، ހިޓްލަރާއި މޮސެލީނީގެ ޕޮލިސީގައި އެލީޑަރުން އެހިންގީ ލެނިންގއާއި ނަޕޯލިއަނަށްވުރެވެސް ހަރުކަށި އިސްތިބްދާދީ ޑިކްޓޭޓަރޝިޕެކެވެ.\nދުނިޔޭގައި މިހާތަނަށް އުފެދުނު އެންމެ ނުބައި ވެރިޔަކީ އެޑޮލްފް ހިޓްލަރުކަމަށް ދެބަސްވާނެ އެކަކުވެސް ނުހުންނާނެއެވެ. އޭނާގެ އަނިޔާވެރިކަމާއި، އިންސާނިއްޔަވަންތަކަމުގެ އެއްވެސް ކުލުނެއް ނެތްކަން މުޅި ދުނިޔެވެސް ހެކިވާނެއެވެ.\nހިޓްލަރުގެ ނުބައިކަން ތަހައްމަލް ކުރަންޖެހުނީ އޭނާގެ ގައުމުގެ ރައްޔިތުންނަށް އެކަންޏެއް ނޫނެވެ. އޭނާގެ ވެރިކަމުގައި މުޅި ޔޫރަޕާއި، އުތުރު އެފްރިކާގެ ގިނަ ގައުމުތައް ގަދަބާރުން ހިފައި، އެގައުމުތަކުގެ ރައްޔިތުން މަރައި، ހިންގާފައިވާ ޖަރީމާތަކަކީ އޭގެކުރިންވެސް ދުނިޔެ ދުވަހަކުވެސް ދެކިފައި ނުވާފަދަ އަނިޔާވެރި، ލާއިންސާނީ ޖަރީމާތަކެކެވެ. އޭނާގެ ވެރިކަމުގައި އެގާރަ މިލިއަންމީހުން މަރާލާފައިވެއެވެ. މުޅި ދުނިޔެ ދެވަނަ ބޮޑުހަނގުރާމައަށް ދިޔައީވެސް ހިޓްލަރުގެ އަނިޔާވެރިކަން އިންތިހާއަށް ދިއުމުންނެވެ. އެންމެފަހުން އެއަނިޔާވެރިޔާވެސް ނިމިގެންދިޔައީ އޭނާ އަމިއްލައަށް މަރުވެގެންނެވެ.\nކެމްބޯޑިއާގެ ވެރިކަމުގައި ޕޮލްޕޮޓް ހޭދަކުރި މުއްދަތުގައި އޭނާގެ އަނިޔާވެރިކަމާއި، ގޮށްމުށުގެ ބާރު ރައްޔިތުންނަށް ދައްކައި، ރައްޔިތުން ލައްވައި އަޅުމަސައްކަތްކޮށް، އެއްވެސް އިންސާނިއްޔަތުކަމެއް، ހަމްދަރުދީއެއްނެތި އޭނާވަނީ ކެމްބޯޑިއާގެ މުޅި އާބާދީގެ ތިންބައިކުޅަ އެއްބައިމީހުން އަނިޔާވެރިގޮތެއްގައި މަރާލާފައެވެ.\nޕޮލްޕޮޓާއި، އޭނާގެ ބާޣީ ޖަމާއަތް ޚުމޭރޫޖުންގެ އަނިޔާވެރިކަން ހައްދުފަހަނައަޅައި ދިއުމުން، ވިއެޓްނާމުން ކެމްބޯޑިއާއަށް އަރައި، ޕޮލްޕޮޓާއި އޭނާގެ ބައިވެރިން ފައްސާލުމުން، އެންމެފަހުން އޭނާ ނިމިގެންދިޔައީ ޖަންގަލީ ތެރޭގައި ފަޅު ގެއެއްގައި ނިކަމެތިވެ އެކަނިވެރި ހާލުގައި އޮއްވައެވެ. ބުނެވޭގޮތުގައި ޕޮލްޕޮޓްވެސް އަމިއްލައަށް މަރުވީއެވެ.\nދުނިޔޭގައި ހުދުމުޚުތާރު ވެރިކަމެއް ހިންގައި، ރައްޔިތުންނަށް އަނިޔާވެރިވާ ހުރިހާ ވެރިންވެސް ނިމިގެންދަނީ މިފަދަ ގޮތަކަށެވެ. އަމިއްލައަށް މަރުވުން އެހެންޏާ ހުރަގޭގައި އުމުދުވަހު އޮންނަންޖެހުން، ނުވަތަ ރައްޔިތުންގެ އަތްތަކުން ނިމިގެންދިއުމެވެ.


Dhanduverikan fulhaakoh, kaanaage dhulhaheyokan ithuru kuran garaareh husahalhaifi\nދަނޑުވެރިކަން ފުޅާކޮށް، ކާނާގެ ދުޅަހެޔޮކަން އިތުރު ކުރަން ގަރާރެއް ހުށަހަޅައިފި\nއއ. ތޮއްޑޫގެ ދަނޑުވެރިކަން ކުރާ ސަރަހައްދެއް: ދަނޑުވެރިކަން ފުޅާކޮށް ދަނޑުތަކުން އުފައްދާ ކާނާގެ ދުޅަހެޔޮކަން އިތުރުކަން މަޖިލީހަށް ގަރާރެއް ހުށަހަޅައިފައިވޭ -- އަހްމަދު މުހައްމަދު | އަވަސް\nއަލަށް ކާން ފަށާ ތުއްތު ކުއްޖާގެ ކާނާއާއި ސްކޫލަށް ދާ ކުދީންގެ ދުޅަހެޔޮކަން ދެމެހެއްޓެނިވި ގޮތެއްގައި ހޯދައިދޭން އެ ކަން ފުރިހަމަ ކުރުމަށް ދަނޑުވެރިކަމުގެ ނިޒާމުގެ ތެރެއިން ކާނާގެ ދުޅަހެޔޮކަން އިތުރުކޮށް އެ ކަމަށް ބާރު އެޅުމަށް ރައްޔިތުންގެ މަޖިލީހަށް ގަރާރެއް ހުށަހަޅައިފި އެވެ.\nމާފަންނު މެދު ދާާއިރާގެ އެމްޑީޕީގެ މެންބަރު އިބްރާހިމް ރަޝީދު ހުށަހެޅުއްވި ގަރާރުގައި ވަނީ ރާއްޖޭގައި ސްކޫލަށް ދާ ކުދިންގެ އާބާދީއަކީ 80000 ކަމަށާއި އެ ކުދީންނަށް ބޭނުންވާ ދުޅަހެޔޮ ކާނާ އުފެއްދުމަށް 1700 ހެކްޓަރުގެ ބިން ބޭނުންވާ ކަމަށެވެ. އެއީ ރާއްޖޭގެ ހިކިފަސް ބިމުގެ ގާތްގަނޑަކަށް ނުވަ ޕަސެންޓެވެ.\nއަހަރު ފުރިހަމަނުވާ ތުއްތު ކުދިންނަށް ލިބިދޭން ޖެހޭ ކަމަށް ވޯލްޑް ހެލްތް އޯގަނައިޒޭޝަން (ޑަބްލިއުއެޗްއޯ) އިން ކަނޑައަޅާފައިވާ މިންގަނޑަށް ކާނާ ދިނުމަށް 160 ހެކްޓަރުގެ ބިން ބޭނުންވާ ކަމަށް އެ ގަރާރުގައިވެ އެވެ. އެ ގޮތުން އެ އުމުރުފުރާގެ އާބާދީއަކީ ގާތްގަނޑަކަށް 8000 ކަމަށް ވެސް އެ ގަރާރުގައި ފާހަގަ ކޮށްފައިވެ އެވެ.\nދަނޑުވެރިކަން ފުޅާކޮށް ރަނގަޅު ކާނާ އުފެއްދުމަށްޓަކައި ހަތް ކަމެއް ކުރުމަށް ގަރާރުގައި ގޮވާލައިފަ އެވެ. އޭގެ ތެރެއިން ދައުލަތުގެ ބަޖެޓްގެ ދެ ޕަސެންޓް ދަނޑުވެރިކަން ތަރައްގީ ކުރަން ކަނޑައެޅުން ހިމެނެ އެވެ. މިހާރު ދަނޑުވެރިކަމަށް ދޫކުރަނީ ދައުލަތުގެ ބަޖެޓްގެ 0.8 ޕަސެންޓެވެ.\nއޭގެ އިތުރުން ދަނޑުވެރިކަމަށް ބޭނުންވާ އިތުރު ބިން ހަމަޖެއްސުމަށާއި ދަނޑުވެރިކަމުގެ ދާއިރާއަށް ގިނަ ޒުވާނުން ތަމްރީން ކުރުމަށް ވެސް ގަރާރުގައި ގޮވާލާފައިވެ އެވެ. އަދި ރާއްޖޭގެ ތައުލީމީގެ ނިޒާމުގެ ތެރެއަށް ދަނޑުވެރިކަމުގެ ކަންކަން ގެނައުމަށް ވެސް ގަރާރުގައި ގޮވާލާފައިވެ އެވެ.\nގަރާރުގައި ކުރުމަށް ގޮވާލާފައިވާ ކަންތައް\nދަނޑުވެރިކަމުގެ ބަޖެޓް ބޮޑު ކުރަން ބަޖެޓްގެ2ޕަސެންޓް ދަނޑުވެރިކަމަށް ކަނޑައެޅުން\nދަނޑުވެރިކަމަށް ކަމުދާ 60 ރަށެއް ބަލައި ދަނޑުވެރިއަކަށް 0.17 ހެކްޓަރުގެ ބިން ދޫކުރުން\nފެން ރައްކާ ކުރެވޭނެ މަގު ހޯދައި، ޓެކްނޮލޮޖީ ބޭނުންކޮށްގެން ފެނުގެ އިސްރާފު ކުޑަކޮށް ބޭނުން ކުރުން\nހަ އަހަރުގެ ތެރޭގައި ދަނޑުވެރިކަމުގެ އެކި ދާއިރާތަކަށް 250 ޒުވާނުން ތަމްރީން ކުރުން\nބަލިތައް ކޮންޓްރޯލް ކުރެވޭނެ ގޮތާއި މޫސުމީ ކަންކަމަށް ދަނޑުވެރިން އަހުލުވެރި ކުރުން\nސާނަވީ ތައުލީމަށް ދަނޑުވެރިކަން ތައާރަފުކޮށް، ލ. އަތޮޅުގައި ދަނޑުވެރިކަމުގެ ކޮލެެޖެއް އެޅުން\nދަނޑުވެރިންގެ ދަފުތަރެއް އެކުލަވައި ދަނޑުވެރިންނަށް ޕެންޝަން ސްކީމެއް ތައާރަފު ކުރުން\nރާއްޖޭގެ ދަނޑުވެރިކަމާއި މަސްވެރިކަން ފަދަ ޕްރައިމަރީ ސިނާއަތްތަކުގެ ހާލަތަށް ބަލައި ދަނޑުވެރިން ބިންވެރި ކުރުމަކީ އެންމެ އިސްކަމެއް ދޭން ޖެހޭ އެއް ކަންތައް ކަމަށް ގަރާރުގައިވެ އެވެ. ދަނޑުވެރިން ބިންވެރިކޮށް ގުދުރަތީ ވަސީލަތްތައް ހެޔޮގޮތުގައި ބޭނުން ކުރުމުން ފެންވަރު ރަނގަޅު ކާނާ އުފައްދައި އަންނަން އޮތް ޖީލުތަކަށް ފޯރުކޮށްދެވޭނެ ކަމަށް އެ ގަރާރުގައިވެ އެވެ.\nއެމްޑީޕީ ރައްޔިތުންގެ މަޖިލިސް ފިޝަރީޒް އެންޑް އެގްރިކަލްޗާ މިނިސްޓްރީ + ދަނޑުވެރިކަން


އަޑުބަރޭ 12000 ރުފިޔާއިން ޖޫރިމަނާކޮށް ހަ މެޗަށް ސަސްޕެންޑުކޮށްފި – Feshun.mv\n5 ޑިސެމްބަރ 2021 - 08:27\nމިދިޔަ މަހު ސްރީލަންކާގައި ބޭއްވި މަހިންދަ ރާޖަޕަކްސަ ފޯ ނޭޝަންސް ކަޕްގައި ރާއްޖެއާއި ސީޝެލްސް ބައްދަލުކުރި މެޗުގައި، އަސްހަދު އަލީ (އަޑުބަރޭ) ގަސްދުގައި ސީޝެލްސް ކުޅުންތެރިއަކަށް ހަމަލާ ދިން މައްސަލައިގައި، އެފްއޭއެމް އިން އޭނާ އަށް ފިޔަވަޅު އަޅައިފި އެވެ.\nކުޅިވަރާ ބެހޭ މިނިސްޓްރީގެ ސްޓޭޓް މިނިސްޓަރު އަސްހަދު އަލީ (އަޑުބަރޭ) ހަމަލާ ދިން މައްސަލައިގައި އެފްއޭއެމުގެ ޑިސިޕްލިނަރީ ކޮމިޓީން ނިންމައިފައި ވަނީ އޭނާ ހަ މެޗަށް ސަސްޕެންޑް ކޮށް، 12،000 ރުފިޔާއިން ޖޫރިމަނާ ކުރުމަށެވެ.\nކޮމިޓީގެ ނިންމުމުގައި ވަނީ ސީޝެލްސްގެ ކެޕްޓަން ސްޓީވް ބެނޯއީގެ ކަރުމަތީގައި އަސްހަދު ޖަހާފައި ވަނީ "ފްރަސްޓޭޓް" ވެގެން ކަމަށް ދިފާއުގައި އަސްހަދު ބުނެފައިވާ ކަމަށެވެ. ނަމަވެސް ޑިސޕްލިނަރީ ކޮމިޓީން ބުނީ އެއީ ދިފާއެއް ކަމަށް ގަބޫލު ނުކުރެވޭ ކަމަށެވެ.\nކޮމިޓީއަށްހާޒިރުކުރުމުން ބުނެފައި ވަނީ ބަދަލު ކުޅުންތެރިޔެއްގެ ގޮތުގައި ކުޅެން އަރަން ތައްޔާރު ވެގެން ބެންޗު ކައިރީގައި 15 މިނެޓް ހުންނަން ޖެހުމުން ފްރަސްޓޭޓް ވީ ކަމަށެވެ.\nމަހިންދަރާޖް ފޯ ނޭޝަންސް ކަޕްގައި އެދުވަހު ކުޅުނު މެޗުގައި އަޑުބަރޭ ކުޅެން އެރުވީ އިތުރު ވަގުތުގެ ގޮތުގައި ރެފްރީ ދެއްކި ފަސް މިނަޓުގެ ތެރޭގައި ބަދަލު ކުޅުންތެރިއެއްގެ ގޮތުގަ އެވެ. މުބާރާތުގެ ފައިނަލުން ޖާގަ ހޯދަން، ލަނޑެއް ޖަހައިގެން މޮޅުވާން މަޖުބޫރު މި ހާލަތުގައި އަޑުބަރޭ ވަނީ ކުޅެން އެރިތާ މިނިޓެއް ނުވަނީސް، ބޯޅައަކާއި ނުލާ ދުވެފައިވޮސް ކައިރީގައި ހުރި ސީޝެލްސްގެ ކެޕްޓަން ސްޓީވް ބެނޯއީ މޫނުމަތީގައި ގަސްދުގައި ގޮސް އުޅަނބޮށިން ޖަހައިފައެވެ. އިތުރުވަގުތުގެ ދެވަނަ މިނަޓުގައި އަޑުބަރޭ ކުޅެން ނުކުތްތާ ގާތްގަނޑަކަށް 30 ސިކުންތު ތެރޭގައި ގަސްދުގައި ކުރި މި ފައުލާއި ގުޅިގެން ރެފްރީ ވަނީ ވަގުތުން އަޑުބަރޭ އަށް ރަތް ކާޑު ދައްކާފައެވެ.\nއަޑުބަރޭ ގެ މި އަމަލު ގިނަ ދިވެހިން މިވަގުތު ސިފަކުރަނީ މުޅި ދިވެހި ރާއްޖެއަށް ހޯދަދިން ބޮޑު ލަދެއްގެ ގޮތުގައެވެ. އެގޮތުން ގިނަ ދިވެހި ސަޕޯޓަރުން އައީ އަޑުބަރޭ އާ ދެކޮޅަށް އަޑުއުފުލާ، އޭނާ ގައުމީ ޓީމުން ވަކިކުރުމަށްވެސް ގޮވާލަމުންނެވެ. އަދި ކުޅިވަރާ ބެހޭ ވުޒާރާގެ ސްޓޭޓް މިނިސްޓަރުގެ މަގާމުގައި ހުރި މީހަކު މިފަދަ ދަށު ދަރަޖައިގެ އަމަލެއް ކުރުމުން ގިނަ ބަޔަކު އެކަން ބަލައެއް ނުގަނެވުނެވެ.\nކުޑަ, އަފްއޭއެމް, އަޑުބަރޭ


ފުވައްމުލަކު ގިރާ ސަރަހައްދު ހިމާޔަތް ކުރަން ކުރެވޭ މަސައްކަތް – Issey for Mayor\nތިމާވެށި / ފުވައްމުލަކު ގިރާ ސަރަހައްދު ހިމާޔަތް ކުރަން ކުރެވޭ މަސައްކަތް\nމިއީ ފުވައްމުލަކު ގިރާ ސަރަހައްދު ހިމާޔަތް ކުރުމަށް ކުރެވޭ މަސައްކަތުގެ މައުލޫމާތު ފޯރުކޮށްދިނުމަށް ލިޔެވޭ ލިޔުމެކެވެ. މި ކަމާއި ގުޅިގެން ސަރުކާރުން އަދި އެހެން ފަރާތްތަކުން ކުރަމުންދާ މަސައްކަތްތަކުގެ މައުލޫމާތު މީގައި ހިމެނޭނެއެވެ.\nއޭޕްރީލް 2008: ގިރާ ސަރަހައްދުގައި ތޮށިލުމަށް ހަދަންޖެހޭ ޑީޓެއިލް ޑިޒައިން ސަރވޭ ފެށުމުގެ ގޮތުން މައުލޫމާތު ދިނުން. މައުލޫމާތު ދެއްވީ އެންވަޔަރަމަންޓް މިނިސްޓްރީގެ ޑިރެކްޓަރ އިބުރާހިމް ނައީމު އަދި މަސައްތަކް ހަވާލު ކޮށްފައިވާ ރިއަން ޕްރައިވެޓް ލިމިޓެޑްއިން (މައުލޫމާތު: ކައްޓެޅި އޮންލައިން ނޫސް)\nމޭ 2008: ގިރާ ސަރަހައްދުގައި ލުމަށް ހަމަޖެހިފައިވާ ތޮށީގެ ޑީޓެއިލް ޑިޒައިނަށް މައުލޫމާތު ހޯދުމުގެ ސަރވޭ ނިމުން. ބޭނުންވާ މައުލޫމާތު ހޯދުމުގެ ފީލްޑް ސަރވޭގައި ފުވައްމުލަކު ބަނދަރުން ފެށިގެން، ތުނޑިއާ ހަމައަށް 4.063 ކިލޯމީޓަރ ސަރވޭ ކުރެވުނު. ދެން އޮންނާނީ ޑީޓެއިލް ޑިޒައިން ހެދުމުގެ މަސައްކަތް. މިމަސައްކަތް ފެށޭނީ ފުވައްމުލަކުގައި ލާނީ ކޮން ވައްތަރެއްގެ ތޮއްޓެއްކަން އެންވަޔަރަމަންޓް މިނިސްޓްރީން ކަނޑައެޅުއްވުމުން. އެންވަޔަރަމަންޓް މިނިސްޓްރީން ކުރިން ވިދާޅުވެފައިވަނީ ފުވައްމުލަކުގައި ލާނީ ކޮންކަހަލަ ތޮއްޓެއްކަން ނިންމާނީ ސަރވޭއަށް ފަހުގައި ކަމުގައެވެ.(މައުލޫމާތު: ކައްޓެޅި އޮންލައިން ނޫސް)\nއޯގަސްޓް 2008: ގިރާ ސަރަހައްދު ހިމާޔަތް ކުރުމަށް ލާނީ ނިއަރ ކޯސްޓަލް ބްރޭކް ވޯޓަރއެއް ކަމުގައި އެންވަޔަރަމަންޓް މިނިސްޓްރީއިން ނިންމުން. (މައުލޫމާތު: ކައްޓެޅި އޮންލައިން ނޫސް)\nޑިސެމްބަރ 2014: ގިރާ ސަރަހައްދު ހިމާޔަތް ކުރުމަށް ގްރާންޓް އެގްރީމެންޓެއްގައި ދިވެހިސަރުކާރާއި ނެދަލެންޑު ސަރުކާރާއި އެކު ސޮއި ކުރުން. (މައުލޫމާތު: އެންވަޔަރަމަންޓް މިނިސްޓްރީ)\nފެބްރުައަރީ 2015: ފުވައްމުލަކު އިރުމަތީ ފަރާތުގައި ތޮށިލުމުގެ މަސައްކަތް ފެށުމަށްޓަކައި، ނެދަރލޭންޑްގެ ޓީމެއް ފުވައްމުލަކަށް ޒިޔާރަތްކުރުން. އެ ޓީމުން ވަނީ ފުވައްމުލަކު އަތޮޅު ކައުންސިލް އާއިބައްދަލުކޮއްފަ. އަދި ތޮށިލުމަށް ހަމަޖެހިފައިވާ ސަރަހައްދުބަލާފައި (މައުލޫމާތު: މިކަލް ނޫސް)\nއޮކްޓޯބަރ 2016: ފުވައްމުލަކު ސިޓީގެ ގޮނޑުދޮށް ހިމާޔަތް ކުރުމުގެ މަޝްރޫއު ކުރިއަށް ގެންދިއުމަށް ބޭނުންވާ ފައިސާ ހޯދުމުގެ މަސައްކަތް ސަރުކާރުން ފަށާފައިވާ ކަމަށް ރައީސުލްޖުމްހޫރިއްޔާ އަބްދުﷲ ޔާމީން އަބްދުލްގައްޔޫމް ވިދާޅުވުން. ލަފާ ކުރެވޭ ގޮތުގައި އެމަޝްރޫއަށް 26 މިލިއަން ޑޮލަރު ޚަރަދު ވާނެ (މައުލޫމާތު: ސަން އޮންލައިން)\nއޮކްޓޯބަރ 2016: ގިރަމުންދާ ސަރަހައްދުގައި ރިވެޓްމެންޓް ޖެހުމަށް ހަމަޖެހިފައިވާ ގޮތާއި މަސައްކަތް ކުރިއަށް ގެންދާނެ ގޮތާއި ބެހޭގޮތުން އަތޮޅު ކައުންސިލާއި އަދި ރައްޔިތުންނަށް ނެދަލޭންޑްސް އެންޓަޕްރައިސް އޭޖެންސީ (އޯރިއޯ) އަދި މަސައްކަތުގެ ޓެކްނިކަލް ސާވޭ ހަވާލު ކުރެވިފައިވާ ފަރާތުން މައުލޫމާތުދީ މަޝްވަރާކުރުން. (މައުލޫމާތު: އަތޮޅު ކައުންސިލް)\nޖުލައި 2017: ފުވައްމުލަކު ގޮނޑުދޮށް ހިމާޔަތްކުރުމަށް ކުވައިތު ފަންޑުން ނަގާ 183 މިލިއަން ރުފިޔާގެ ލޯން އެއްބަސްވުމުގައި ސޮއިކުރުން. މިއީ ނެދަލޭންޑްސް އެންޓަޕްރައިސް އޭޖެންސީ (އޯރިއޯ) އަދި ކުވައިތު ފަންޑުގެ ހިލޭ އެހީ އާއި ކުވައިތު ފަންޑުން ނަގާ ލޯނަކުން ހިންގާ މަޝްރޫއުއެއް. ބާކީ އޮތީ އޯރިއޯ އިން ދޭ ހިލޭ ފަންޑްގެ ކަންތައްތައް ހަމަޖެއްސުމާއި އެ މަޝްރޫއުގެ ޓެންޑާ މަރުހަލާ. އެ މަޝްރޫއުގެ ދަށުން ފުވައްމުލަކު ގޮނޑުދޮށުން 2،650 މީޓަރުގެ ސަރަހައްދުގައި ރިވެޓްމެންޓް އަޅާނެ ކަމަށް އެންވަޔަރަމަންޓް މިނިސްޓްރީ އިން ވިދާޅުވޭ. (މައުލޫމާތު: ސަން އޮންލައިން)\nނޮވެމްބަރު 2017: ފުވައްމުލަކުގެ ގޮނޑުދޮށް ހިމާޔަތް ކުރުމަށް ނެދަލޭންޑްސްގެ އެންޓަޕްރައިސް އޭޖެންސީ (އޯރިއޯ)އިން ދޭ 10.7 މިލިއަން ޑޮލަރުގެ އެހީގެ އެގްރީމެންޓުގައި ސޮއިކުރުން. މިހާރު ޑީޓެއިލް ޑިޒައިން ހެދުމުގެ މަސައްކަތް ކުރިއަށްދާއިރު ވަރަށް އަވަހަށް ކޮންޓެކްޓަރަކާ މަސައްކަތް ހަވާލު ކުރެވޭނެ ކަމަށް އެންވަޔަރަަމަންޓް މިނިސްޓަރު ވިދާޅުވި. (މައުލޫމާތު: މިހާރު)\nއޭޕްރީލް 2019: ފުވައްމުލަކުގެ ގޮނޑުދޮށް ހިމާޔަތްކުރުމުގެ މަޝްރޫއު ހިންގާނެ ފަރާތެއް ހޯދުމަށް ޕްރިކޮލިފިކޭޝަން އަށް ހުޅުވާލުން. މިކަން ހުޅުވާލެވުނީ ޕްރީ ކޮލިފިކޭޝަންއަށް ކުވޭތް ފަންޑުގެ ނޯ އޮބްޖެކްޝަން ނޮވެމްބަރު 2018ގައި އަދި އޯރިއޯގެ ނޯ އޮބްޖެކްޝަން މާޗް 2019 ގައި ލިބުމަށް ފަހު. ތިން ޕާޓީއަކުން ޝައުގުވެރިކަން ފާޅުކުރި. އޯރިއޯގެ ޝަރުތަކަށް ވެފައި އޮތް ކުރިމަތިލާ ކުންފުނިތަކަކީ އަހަރީ އާމްދަނީ މަދުވެގެން 100 މިލިއަންޑޮލަރު ލިބޭ ކުންފުނިތަކަށް ވާން. އެސަބަބާއި ހެދި ޝައުގުވެރިވި ފަރާތްތައް އެހާ މަދުވީ. މިވަރުގެ ޕްރޮޖެކްޓަކަށް ތިން ކުންފުންޏާއެކީ ޓެންޑަރ ކުރުން ކުރިއަށް ގެންދިއުމަށް އޯރިއޯއިން ބޭނުމެއް ނުވި. އެހެންވެ އަހަރީ އާމްދަނީ 50 މިލިއަން ޑޮލަރަށް ދަށްކޮށް އަލުން ޕްރިކޮލިފިކޭޝަން ހުޅުވާލަން އޯރިއޯއިން އެދުނު. (މައުލޫމާތު: މިނިސްޓަރ އަސްލަމް)\nސެޕްޓެމްބަރަ 2019: ދެވަނަފަހަރަށް ޕްރީ ކޮލިފިކޭޝަން ހުޅުވާލެވުނު. އޯރިއޯގެ އެދުމަކަށް 2019 އޮކްޓޯބަރުގައި ހަމަވާންއޮތް މުއްދަތު 2019 ނޮވެމްބަރަށް ފަސް ކުރެވުނު. 12 ފަރާތަކުން ޑޮކިއުމެންޓު ގަނެ5ފަރާތަކުން ޕްރީކޮލިފިކޭޝަނުގައި ބައިވެރިވި. (މައުލޫމާތު: މިނިސްޓަރ އަސްލަމް)\nޖޫން 2020: ޓެންޑަރ ޑޮކިއުމެންޓްސް ތައްޔާރުކޮށް ކުވޭތުފަނޑާއި އޯރިއޯގެ ނޯ އޮބްޖެކްޝަން ހޯދުމަށް ފޮނުވުން. (މައުލޫމާތު: މިނިސްޓަރ އަސްލަމް)\nޖުލައި 2020: ޓެންޑަރ ޑޮކިއުމެންޓުތަކަށް ކުވޭތުފަންޑުގެ ނޯ އޮބްޖެކްޝަން ލިބުން. އޯރިއޯގެ ނޯ އޮބްޖެކްޝަން އަދި ނުލިބޭ. (މައުލޫމާތު: މިނިސްޓަރ އަސްލަމް)\nއޯގަސްޓް 2020: ޕްރިކޮލިފިކޭޝަން ނިންމާ ކުވޭތު ފަންޑު އަދި އޯރިއޯގެ ނޯ އޮބްޖެކްޝަން ހޯދުމަށް ފޮނުވުނު. އޯރިއޯގެ ނޯ އޮބްޖެކްޝަން މިމަސްތެރޭ ލިބޭނެކަމަށް އަންގާފައިވޭ. ކުވޭތް ފަންޑުގެ ނޯ އޮބްޖެކްޝަން ލިބޭނެ ތާރީޚެއް އަދި ނުލިބޭ. (މައުލޫމާތު: މިނިސްޓަރ އަސްލަމް)\nޕްރިކޮލިފިކޭޝަންއަށް ކުވޭތުފަންޑުގެ ނޯއޮބްޖެކްޝަން އަދި ޓެންޑާ ޑޮކިއުމެންޓްތަކަށް އޯރިއޯގެ ނޯއޮބްޖެކްޝަން ލިބުމުން ޓެންޑަރ ކުރިއަށް ގެންދެވޭނެ. އޯރިއޯއިން ބޭނުންވަނީ 90 ދުވަހަށް ޓެންޑަރ ހުޅުވާލުމަށް. ސަރުކާރުންވަނީ 60 ދުވަހަށް ދަށް ކުރުމަށް އެދިފައި. ޓެންޑަރ އިވެލުއޭޓް ކުރުމަށް 30 ދުވަސް ނަގާނެ. އެއަށް ފަހު ކުވޭތު ފަންޑު އަދި އޯރިއޯގެ ނޯ އޮބްޖެކްޝަން ހޯދަން ފޮނުވޭނެ. ކޮންޓްރެކްޓް ނެގޯސިއޭޝަން ނިމުމަށް ފަހު ކޮންޓްރެކްޓުގައި ސޮއި ކުރެވޭނެކަމަށް ލަފާކުރެވެނީ 2021 ވަނައަހަރު ފުރަތަމަ ތިންމަސް ތެރޭ. (މައުލޫމާތު: މިނިސްޓަރ އަސްލަމް)